OnePlus dhaairaa fulhaakuranee | Mihaaru\nވަންޕްލަސް އިން ބަޖެޓް ފޯނު އުފައްދަން ވިސްނައި ފޯނުތައް ދަރަޖަކުރަނީ\nވަންޕްލަސް ދާއިރާ ފުޅާކޮށް ފޯނުތައް ދަރަޖަކުރަނީ\n30 މެއި 2020 - 09:12\nވަންޕްލަސް އިން ބުނަނީ ނުއަގުގައި ސްމާޓްފޯން ވިއްކުމަކީ އަބަދު ކުރެވެން އޮތް ކަމެއް ނޫން ކަމަށެވެ. ވަންޕްލަސް އިން މިހެން ބުނީ، ސްމާޓްފޯން މާކެޓްގައި ވާދަވެރިންނަށް ވުރެ ހެޔޮ އަގުގައި، ބާރުގަދަ ފޯނުތައް ވިއްކާ ކުންފުންޏެއް ގޮތުގައި ނަންވެ، ކަންވެފައި ވާތީ އެވެ. ވަންޕްލަސް އެހާ އަވަހަށް މަޝްހޫރުވެ، މަގުބޫލުްވެފައި ވަނީ ވެސް މި ސަބާ ހެދި އެވެ.\nވަންޕްލަސްގެ ސީއީއޯ، ޕީޓާ ލޫ ވިދާޅުވި ގޮތުގައި، ކުންފުންޏަށް ބަދަލުތަކެއް ގެންނަން އެބަ ޖެހެ އެވެ. ސްމާޓްފޯން މާކެޓްގައި ދާއިރާ ފުޅާކުރަން ޖެހެ އެވެ. ސެމްސަންގް، ވާވޭ އަދި އެޕަލް ފަދައިން، ފޯނުތައް ދަރަޖަކުރެވެން ޖެހެ އެވެ. އެއީ ވަންޕްލަސް އަކީ ގިނަ ބަޔަކު ބޭނުންކުރާ މަރުކާއަކަށް ހެދުމަށެވެ.\nޕީޓާ ލޫގެ ވިސްނުން ހުރީ ވަންޕްލަސްގެ ފޯނުތައް ކަފިކޮށްލާ ގޮތަށެވެ. މޮޑެލްތަކަކަށް ބަހާލާ ގޮތަށެވެ. އެ ގޮތުގައި، ކޮންމެ އަހަރަކު ޕްރީމިއަމް، އަގު ބޮޑު ފޯނެއް އަދި ބަޖެޓް ފޯނެއް ނެރޭ ގޮތަށެވެ.\nސްމާޓްފޯން މާކެޓްގައި ވާދަވެރިން، ސެމްސަންގް، ވާވޭ އަދި އެޕަލުން ވެސް މިހާރު ކަންކުރަނީ މި ގޮތަށެވެ. އަގު ބޮޑު ފޯނުތަކާ އެކު އަގު ދަށް ފޯނުތަކެއް ވެސް ދަނީ ތައާރުފުކުރަމުންނެވެ. އެއީ ވިޔަފާރީގައި ގިނަ ބަޔަކު ޝާމިލުކުރުވުމަށެވެ. ވަކި ކުންފުންޏަކަށް ނުވަތަ ވަކި މޮޑެލްއަކަށް ލޯބިކުރާ އެކަކު ވެސް ބާކީވިޔަނުދިނުމަށެވެ.\nވަންޕްލަސް އިން، މި ވިސްނުމުގައި ކަންކުރަން އޮތީ ތަންކޮޅެއް ކުރިން ކުރި ގޮތަށެވެ. މީގެ ދުވަސްތަކެއް ކުރިން ވަންޕްލަސް އިން "ވަންޕްލަސް އެކްސް"ގެ ނަމުގައި ފޯނެއް ނެރުނެވެ. އެއީ އަގު ހެޔޮ، ބަޖެޓް ފޯނެކެވެ. ހިތްގައިމު އަދި ބޭނުންކުރަން ފަސޭހަ ފޯނެކެވެ.\nވަންޕްލަސް އިން ދާއިރާ ފުޅާކޮށް އުފެއްދުންތައް ކަފިކޮށްލުމުން، ކޮންމެ އަހަރަކު ފޯނުތައް ދެ ދަރަޖައަކަށް ބެހެވިގެން ދާނެ އެވެ. އަގު ބޮޑު ފޯނެއް އައި ބަޖެޓް ފޯނެކެވެ.\nވަންޕްލަސް އިން މިހާރު ވެސް ވަނީ އަގު ހެޔޮ ފޯނަކާ މެދު ވިސްނަން ފަށާފަ އެވެ. ވާހަކަތައް ހުރި ގޮތަށް ބަލާއިރު، ނަންވެފައި ވާ "ވަންޕްލަސް ޒީ" އަކި މި ބާވަތުގެ ފޯނަކަށް ވާނެ އެވެ. ޒަމާނަށް ބޭނުންވާ ހުރިހާ ސިފައެއް، 5ޖީ ވެސް ހިމެނޭ ގޮތުން، "ވަންޕްލަސް ޒީ" ގައި ގާއިމުކުރި ނަމަވެސް އަގު ހެޔޮވާނެ ކަމަށް ބެލެވެ އެވެ.\nއިތުރު ލިޔުންތައް އެންޑްރޮއިޑް ސެމްސަންގް އެޕަލް ވާވޭ


2021 gai kiyevun fesheynee aharu medhuthereygai\n2021 ގައި ކިޔެވުން ފެށޭނީ އަހަރު މެދުތެރޭގައި\n2019ގެ ދިރާސީ އަހަރުގެ ކިޔެވުން ފެށި ދުވަހު ދަރިވަރަކު ސުކޫލަށްދަނީ: 2021 ގެ ދިރާސީ އަހަރު ފެށޭނީ އަހަރުގެ މެދުތެރޭގައި -- | އަވަސް\n2021 ވަނަ އަހަރުގެ ދިރާސީ އަހަރުގެ ކިޔެވުން އަހަރުގެ މެދުތެރޭގައި ފެށުމަށް ނިންމާފައިވާ ކަމަށް އެޑިއުކޭޝަން މިނިސްޓްރީން ބުނެފި އެވެ.\nއެޑިއުކޭޝަން މިނިސްޓްރީން މި ނިންމުން ނިންމާފައިވަނީ މިއަދު ސޯޝަލް ކައުންސިލްގައި މަޝްވަރާ ކުރުމަށްފަހު އެވެ.\nމިއަދު ނިންމި ނިންމުންތަކާއި ގުޅޭގޮތުން އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ މި އަހަރުގެ އޮކްޓޯބަރު ނޮވެމްބަރުގައި ބޭއްވުމަށް ތާވަލުކޮށްފައިިވާ ސާނަވީ ނިންމާ އިމްތިހާނުތައް އަންނަ އަހަރުގެ މެއި ޖޫން ގައި ބޭއްވުމަށް ނިންމާފައިވާ ކަމަށެވެ.\n"މިއަދު އޮތް ސޯޝަލް ކައުންސިލްގައި އަޅުގަނޑުމެން މި ނިންމީ މިއަހަރު ބޭއްވުމަށް ހަމަޖެހިފައި އޮތް އޯލެވެލް އެގްޒާމްއާއި އެސްއެސްސީ އެގްޒާމް މިއަންނަ އަހަރުގެ މެއި،ޖޫން އަށް ފަސް ކުރުމަށް. އެހެންވީމަ އެގްޒާމް އޮންނާނީ އަންނަ އަހަރުކަން އަޅުގަނޑުމެންނަށް މި އޮތީ ކަށަވަރުވެފައި. އަދި އެއާއެއްކޮށް އަރަބިއްޔާ ސުކޫލުން ހަދަމުން ގެންދާ ސަހާދާ ސާނަވިއްޔާ އިމްތިހާނުވެސް މި އަންނަ އަހަރު މެއި ޖޫންއަށް ފަސްކޮށްލީ." މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ މި ބަދަލާއެކު ދިރާސީ ކަލަންޑަރަށް ވަރަށް ބޮޑު ބަދަލެއް އަންނާނެ ކަމަށެވެ. އަދި މެއި ޖޫންގައި އިމްތިހާން ހަދާ ދަރިވަރުން އިތުރު ހަ މަސްދުވަހު ސުކޫލްގައި މަޑުކުރަން ޖެހުމުން ޖާގައިގެ ދަތިކަމާއި، މުދައްރިސުންގެ ދަތިކަންވެސް ކުރިމަތިވާނެ ކަމަށެވެ. އެކަމަށް ހައްލު ހޯދުމުގެ ގޮތުން ދިރާސީ އަހަރުގެ ކިޔެވުމުން 2021 ގެ މެދުތެރޭގައި ފެށުމަށް ނިންމާފައިވާ ކަމަށެވެ.\n"ދަރިވަރުންނަށް މެއި ޖޫންގައި އިމްތިހާން ހަދަން ދިމާވުމުން އިތުރު ހަ މަސްވަރު ސުކޫލްގައި އެބަ މަޑުކުރަންޖެހޭ. އެކަމުގެ ސަބަބުން ސުކޫލްތަކުގެ ސްޕޭސްގެ ދަތިކަން އަދި މުދައްރިސުންގެ ދަތިކަމާއި އެހެނިހެން ގޮންޖެހުންތައް އެބަކުރިމަތިވޭ. އެކަންކަން ހައްލުކުރުމަށްޓަކައި އަޅުގަނޑުމެން މިހާރު މި ގަސްތުކުރަނީ މިއަންނަ އަހަރުގެ ދިރާސީ އަހަރު އަޅުގަނޑުމެން ފަށާނީ އަހަރުގެ މެދުތެރޭގައޭ. އެއީ ވަރަށް ބޮޑު ބަދަލަކަށް ވާނެ." މިނިސްޓަރު ވިދާޅުވިއެވެ.\nދަރިވަރުންނަށް މެއި ޖޫންގައި އިމްތިހާން ހަދަން ދިމާވުމުން އިތުރު ހަ މަސްވަރު ސުކޫލްގައި އެބަ މަޑުކުރަންޖެހޭ. އެކަމުގެ ސަބަބުން ސުކޫލްތަކުގެ ސްޕޭސްގެ ދަތިކަން އަދި މުދައްރިސުންގެ ދަތިކަމާއި އެހެނިހެން ގޮންޖެހުންތައް އެބަކުރިމަތިވޭ. އެކަންކަން ހައްލުކުރުމަށްޓަކައި އަޅުގަނޑުމެން މިހާރު މި ގަސްތުކުރަނީ މިއަންނަ އަހަރުގެ ދިރާސީ އަހަރު އަޅުގަނޑުމެން ފަށާނީ އަހަރުގެ މެދުތެރޭގައޭ. އެއީ ވަރަށް ބޮޑު ބަދަލަކަށް ވާނެ\nކޮވިޑް-19 ގެ ބަލިމަޑުކަމާއި ގުޅިގެން ރާއްޖޭގެ ސުކޫލްތައް ބަންދުކޮށްފައިވާތާ ދުވަސްތަކެއް ވަނީ ފާއިތުވެފައެވެ.\nމިނިސްޓަރު ވިދާޅުވީ އީދު ބަންދަށްފަހު އޮންލައިން ކްލާސްތައް ފެށުމަށް ތައްޔާރުވަމުންދާ ކަމަށެވެ. އަދި ކޮންމެ ހާލަތެއްގައިވެސް ދަރިވަރުންނަށް ކިޔެވޭނެ ގޮތްތަކެއް ރާއްވަމުން ގެންދާ ކަމަށެވެ. ގިނަ ދުވަސްތަކެއް ވަންދެން ދަރިވަރުން ތައުލީމާ ދުރުގައި ގެންގުޅުމަކީ އެކަމުގެ ސަބަބުން ނޭދެވޭ އަސަރު ކުރާނެ ކަންކަމަށް ވާތީ އެކަންކަމަށް ވިސްނައިގެން ކިޔެވުމުގެ ކަންކަން ކުރިއަށް ގެންދިއުމުގެ ތައްޔާރީތައް ވަމުންދާ ކަމަށެވެ.\nޖުލައި 1 ސްކޫލްތައް ހުޅުވަނީ\nޔުނިސެފްްގެ އެހީތެރިކަން ބޮޑު: އެޑިއުކޭޝަން


Nafrathun Vevunu Loabi - 23 | Vaahaka ނަފްރަތުން ވެވުނު ލޯބި – 23 – Vaahaka\n2k20\tNovember 28, 2021\nއެ ނުބައި ނުލަފާ ކޮއްކޮ އާއި ދައްތަގެ މަޅިން ސަލާމަތް ވުމަށް އަމިއްލަ ކޮއްކޮ ދަންޖެހި މަރުވީ މުޅި ދުނިޔެއަށް ފަޟީހަތް ވެދާނެތިންނެވެ. އެ ތިންމީހުންނަށް ނޭނގޭ ކަމަކީ އެ ހުރިހާ ވާހަކައެއް ދެއްކި އިރު އެތާ ހަތަރުވަނަ މީހަކަށް އެހުރިހާ ވާހަކަތަކެއް އަޑު އިވުނު ކަމެވެ.\nމާޝާއަށް ހޭލެވުނީ ބަނޑުހައި ވެގެންނެވެ. މިޝަލް ނެތުމުން މަންމައަށް ދެތިންފަހަރަކު ގޮވާލިއެވެ. އެހެންނަމަވެސް އެއްވެސް ޖަވާބެއް ނުލިބުމުން އަމިއްލަ އަށް ބަލައިގެން ތެދުވެ ގޮސް ބަދިގެއަށް ވަދެ ކިރު ތައްޓަކާއި ބިސްކޯދު އަޅާފައިހުރި ކުޑަ ވަރެއްގެ ފުޅި ހިފައިގެން އައިސް މޭޒު ދޮށުގައި އިށީނދެ ކާނެފެށިއެވެ. ކުރިޔަށް ހުސްކޮށް ފައި ތަށި ސިންކުތެރެއަށް ލައިފައި މާޝާ އަނބުރާގޮސް ކޮޓަރިއަށް ވަދެ ޓީވީ ހުޅުވާ ސޯފާގައި ހަމަ ޖެހިލި އެވެ. މިޝަލް ވީ ތަނެއް ނޭނގުމުން ގުޅަންވެސް ހިތަށް އެރިއެވެ. ކޮލެޖް ކަމެއްގައި ދިޔައީ ކަމުގައި ބަލާ އެ ވިސްނުން ދޫކޮށްލިއެވެ. ޓީވީ އިން ފަހަރަކު ޗެނަލްތަކަށް ބަދަލު ކުރަމުން ދިޔައިރުވެސް މާޝާ ބަލާހިތްވާ ކަހަލަގެ އެއްޗެއް ނާންނާތި ޓީވީ ނިވާލައި އަނެއްކާވެސް ފޯނުނެގިއެވެ. ފައިހާއަށް ވެސް ގުޅުނު އަދަދެއް ނޭނގެއެވެ. ފާރިޝްގެ ފޯނަށް ގުޅުމުން ބުނަނީ އޮތީ ނިއްވާލައިފާ ކަމަށެވެ. އިޒާން އަށް ގުޅުމުން ބިޒީ ކޮށްލަނީއެވެ. އެންމެ ފަހުން އަޒާންގެ ފޯނަށް ޑަޔަލް ކޮށްލިއެވެ.\n"ކާކު ފޯނެއް ރިންގް ވަނީ" އެންމެންވެސް އެމީހެއްގެ ފޯނަށް ބަލާލިއެވެ. ނަމަވެސް އެޑިން އެއްވެސް މީހެއްގެ ފޯނެއް ރިންގެއް ނުވެއެވެ. "މަގޭ ފޯނު" އަޒާން އެނދުމަތީގައި އޮތް ފޯނު ދައްކާލިއެވެ. އެމީހުން އެހުރިހާ ވާހަކައެއް ދެއްކި އިރު އަޒާން އޮތީ އެހުރިހާ ވާހަކަ އެއް ކަނުލާ އަޑު އަހާށެވެ. މާޝާ ގުޅާތީ އަވަހަށް ފޯނު ނަގާ ފުރަތަމަވެސް ބުނި އެތިން އެންމެން ތިބީ ހައިރާން ވެފައެވެ. "ޔެސް ލަވް". "ސާބަހޭ އަދި ދޯ ފޯނު ނަގަން އެނގުނީ. އަހަރެން ފޫހިވެގެން މިއުޅެނީ އާދެބަ މިގެއަށް. މިޝަލް ވެސް ނޭނގެ ވީ ތަނެއް. ފައިއަށް ވެސް ގުޅިއްޖެ. ފާރިޝް ފޯނު އޮތީ ނިވާލާފަ." މާޝާ ފަހަރަކު މީހެއްގެ ނަން ބުނަމުން ދިޔަ ވަރަކަށް އަޒާން އެމީހުންގެ މޫނުމައްޗަށް ބަލާލައެވެ. "ގަޑި ބަލާބަލަ. އިޓްސް 9:30 އޭ ލޯބި ގަނޑާ." މިފަހަރު އަޒާން އެއްމިޔަކަނުން ބޯލާފައި މިޝަލް އާއި ދިމާއަށް ބަލާލިއެވެ. "ދެން ކަމްއޯން." ކުޑަކުއްޖެއް ހެން މާޝާ ތުން ކޮޅު އޫކޮށްލާފައި ޝަކުވާކޮށް ލިއެވެ. "ގިވްމީ 20 މިނެޓްސް. ލަވް ޔޫ ޑާލް" އަޒާން އެހުރިހާ ވާހަކައެއް ދެއްކި އިރުވެސް އެއީ މާޝާކަން އެކަކަށް ވެސް ނާންގައެވެ.\n"ކޮބާ ދޮންބެ؟ ދޮންބެގެ ޑިއުޓީ ގަޑި ދޯ މިއީ؟" އަޒާން ބަލާލީ ސީދާ ފައިހާގެ މޫނަށެވެ. ފައިހާ ޖަވާބަކަށް ހަމައެކަނި ބޯޖަހާލިއެވެ. "ދޮންބޭ. އައި ވޯންޓްގެޓް ޑިސްޗާޖްޑް. އެންޑް އައި އޭމް ފައިންނައު." އަޒާން ފޯނު ނަގާ އިޒާންއަށް މެސެޖް ކޮށްލިއެވެ. ބްރޭކް ގަޑި ލިބުމުން އިޒާން ނަތާޝާއަށް ވީޑިއޯ ކޯލް އެއް ކޮށްލީ ރަނގަޅަށް ވާހަކަ ނުދެއްކޭތާ ހަފްތާއެއް ވެފައި ވުމުންނެވެ. ނަތާޝާ އެބަ އަންނަން ކަމުގައި ބުނެފަ ދިޔަފަހުން ފަސް މިނެޓް ވީ އިރުވެސް ނައުމުން އައިސް މެސެޖެއް ކޮށްލުމަށް ބުނެ ފޯނު ކަނޑާލި އެވެ. އެއީ އަޒާންގެ މެސެޖް އިޒާންއަށް ލިބުނު ވަގުތެވެ. ޑިސްޗާޖް ކޮށް ނުދީފިނަމަ އައިވީ އަމިއްލައަށް ނައްޓާލައިގެން ދާނެ ކަމުގައި ވެސް އަޒާން އެ މެސެޖް ގައި ބުނެފައިވެއެވެ. އެންމެ ކުޑަ އިރުއްސުރެ ވެސް އަޒާންގެ ގޮތް އިޒާން އަށް އެނގެއެވެ. ކައިރީ ގައި އުޅެ ބޮޑުވި ކޮއްކޮގެ ގޮތް ނޭނގޭނީ ކާކަށް ހެއްޔެވެ. އަޒާން ބުނެފި ކަމެއް ކުރާނެކަންވެސް އިޒާންއަށް ވަރަށް ރަނގަޅަށް އެނގެއެވެ. އަޒާންގެ ޑިސްޗާޖް ޑޮކިއުމެންޓް ތައްޔާރުކޮށްފައި ބެލެނިވެރިއެއްގެ ހައިސިއްޔަތުން ސޮއި ކުރީ ވެސް އިޒާންއެވެ. ކުޑަ އިރުކޮޅެއްގެ ތެރޭގައި އަޒާން ބާއްވާފައި އޮތް އެނދުކައިރިއައް ނަރުހަކާއި އެއްކޮށް އިޒާންވެސް އައެވެ. ނަރުސް ކުއްޖާ އަޒާންގެ އައިވީ ނައްޓާ އަތުގައި މަލަން ކޮޅެއް އަޅާލިއެވެ. އިޒާން އައިސް އަޒާންގެ އަތަށް ޑޮކިއުމެންޓް ދިނެވެ. އަދި ދެން ގެއަށް ދިޔަސް ހެޔޮ ކަމުގައި ބުންޔެވެ. ބޭސް ލިޔެފައި އޮތް ކަރުދާސް ކޮޅު އިޒާން ދިނީ ފައިހާގެ އަތަށެވެ. އަޒާން މަޑު ކުރުމެއް ނެތި ޓެކްސީއަކަށް ގުޅާލިއެވެ. އަދި އިރުކޮޅެއްގެ ތެރޭގައި ކާރު އައިސް އޭޑީކޭ ކުރިމައްޗެއް ހުއްޓުނެވެ. ކާރަށް އަރާ ދާންވީ މަންޒިލް ބުނުމަށް ފަހު ކާރުގައި ހަމަ ޖެހިލި އެވެ. ފާރިޝް ދެއްކި ވާހަކަތަށް އޭނާގެ ސިނކުޑީގައި ގުގުމަ ގުގުމާ ހުއްޓެވެ. މީހަކު އެވާހަކަތަށް އެއްޗަކުން ޖަހާފައި ތަކުރާރު ކުރާ ކަހަކައެވެ. ކާރު އޭގެ މަންޒިލަށް ގޮސް ހުއްޓުމުން އަޒާން ފައިސާ ދައްކާފައި ކާރުން ފޭބިއެވެ.\n"ހައި ޕަމްޕްކިން" އަޒާން ވަދެގެން އައިތާ ފެނުމުން މާޝާ ބުނެލިއެވެ. " ހާއި ލަވް" އަޒާން ފަހަކަށް އައިސް މާޝާއަށް ގޮވާ އުޅެނީ އެކި ނަންނަމުންނެވެ. މާޝާއަށް ޖެއްސުމަށެވެ. "ބޮލަށް ކީއްވެ ފަ؟" އަޒާންގެ ބޮލުގައި އަޅާފައި އޮތް ބެންޑޭޖް ކޮޅު ދައްކާލާފައި މާޝާ އެއްސެވެ. "މި ދޯ.. މި. މިއަދު ސައިކަލުން ވެއްޓުނީ." އަޒާން ބޯކަހާލިއެވެ. "ސާބަސް މަންކީއަށް ބަލައިގެން އުޅިބަލަދޯ" މާޝާ އޭނާއާއި ދޭތެރޭ ކަންބޮޑު ވާ ވަރު އެނގުމުން އަޒާންގެ މޫނު މަތިން މާނަ ފުން ހިނިތުންވުމެއް ވެރިވިއެވެ. ފައިހާއަށް ވުރެ މިހާރު އަޒާންގެ ގުޅުން މާ ވަރުގަދައޭ ބުންޔަސް ދޮގަކަށް ނުވާނެއެވެ. މާޝާ ގުޅިއަސް ފައިހާ ފޯނު ނަގަނީ ހާލަކުން ފަހަރަކުއެވެ. އެކަމާ މާޝާ އެއްވެސް ޝަކުވާއެއް ނުކުރެއެވެ. މާޝާ ބަނޑު ބޮޑުވީ ފަހުން މާޝާ އާއި އެކު އަޒާން ހުންނަ ވަގުތު މިޝަލް އަށް ވުރެ ގިނައެވެ.\nދުވަސްތަށް ހަފްތާއަށް ބަދަލުވެ ހަފްތާތަށް މަސްތަކަށް ބަދަލުވެ މާޝާ ގެ ބަނޑަށް މިހާރު 8 މަސް ވީއެވެ. މިޝަލް ޑޮކްޓަރަށް ދައްކަން ދިޔައިރު މިޝަލް އާއި އެކު އަޒާން ދިޔައީ މާޝާ އާދޭސް ކުރާ ވަރުންނެވެ. ވާނުވާ އޭނާއަށް އެނގުމަށް އަޒާންއަށް ވަނީ އަމުރު ކޮށްފައެވެ. މިޝަލްގެ ނަންބަރު ޖެހުމުން އަޒާން މާޝާއަށް ގުޅާ އަތުތެރެއަށް ފޯނު ލައިގެން ޑޮކްޓަރު ބައްލަވާ ކޮޓަރިއަށް ވަނެވެ. "ކުރިންވެސް ބުނިފަދައިން އަވަހަށް އޮޕަރޭޝަން ކުރަންވީ. އެހެންނޫނީ ފުރާނައަށް ވަރަށް ގެއްލުން ވާނެ." އެހެން ފަހަރުތަކޭ އެއްގޮތަށް މިފަހަރުވެސް ޑޮކްޓަރ އެދުނީ އަވަހަށް މިޝަލް އޮޕަރޭޝަން ކުރުމަށެވެ. މިޝަލް އެކަމަކާ ދެކޮޅެއް ނުހަދައެވެ. ތިމަންނަގެ އަންހެނުން ވިހާ ގަދަވީމާ އަންހެނުންނާއި ދަރިފުޅު ގޮވައިގެން ގޮސް އޮޕަރޭޝަން ކުރާނެ ކަމުގައި ޑޮކްޓަރ ގާތު މިޝަލް ބުންޔެވެ. ޑޮކްޓަރު ވެސް އެއީ ރަނގަޅު ގޮތެއް ކަމުގައި ބުނެ ބަލައިގެން އުޅުމަށް އެދުނެވެ. މިޝަލް ގެއަށް ދިއުމުން އަޒާން ގުޅާލީ ނީޝާ އަށެވެ. "ލެޓްސް މީޓް" ނީޝާގެ ޖަވާބަކަށް އިންތިޒާރު ކުރުމެއްނެތި އަޒާން ފޯނު ކަނޑާލިއެވެ.\nފައިހާ އަކީ މިހާރު ކިޔަވައިގެން ހުރި މޮޅު ނަރުހެކެވެ. ފާރިޝްއަކީ ނަން މަޝްހޫރުވެފައިވާ ފުލުސް މީހެކެވެ. ލިއުޝާ ދަނީ ކައުންސެލިންގެ ދާއިރާއިން ޓްރެއިނިންގ ހަދަމުންނެވެ. ޖައިލަމް އަކީ އަތޮޅު އޮފީހުގައި މަސައްކަތް ކުރަމުން އަންނަ މުއައްޒަފެކެވެ. ޖައިލަމް ގޭގައި ނޫޅޭ ވަގުތު ތަކުގައި ލީޝާ ގޮވައިގެން އުޅެނީ ކިއްުޝާއެވެ. ހަމަ އެހެންމެ ލިއުޝާ ނޫޅޭ ވަގުތު ޖައިލަމް އެވެ. ދެމީހުން އެކީ މަސައްކަތް ކުރަންދާބް ޖެހޭ ފަހަރު އަންނާތީ ދެމަފިރިން އެގެއަށް މަސައްކަތް ކުރުމަށް މީހަކު ގެނައެވެ. ފާރިޝްއާއި ފައިހާ ވެސް ކައިވެނި ކުރި ފަހުން ތިން މަސް ވީއެވެ. ޕާޓީއެއް ބާއްވަން ފައިހާ އެއްބަސްނުވުމުން ހަމައެކަނި ކޯޓަށް ގޮސް ރަސްމީކޮށް ކައިވެނި ކޮށްލިކަމެވެ. ފައިހާ ޕާޓީއެއް ބާއްވަން ބޭނުންނުވީ މާޝާއަށް އެ ބޮޑު ބަނޑާއިއެޖު ނުހުރެވޭނެކަމުގެ އިހްސާސް ވުމުންނެވެ. އަދި މާޝާ ވިހެއުން ވެޑިން ޑްރެސް ލައިގެން ހަމައެކަނި ފޮޓޯ ޝޫޓެއް ބާއްވާލާނީ ކަމުގައި ފައިހާ ވަނީ ބުނެފައެވެ. އެންމެން ވެސް އެކަމާ ރުހި ގަބޫލެވެ.\nފާރިޝް އަޒާންގާތު ނީޝާ ގޮވައިގެން ދާންވީތަން ބުނުމުން އަޒާން ނީޝާއަށް ނޭނގޭނެހެން ނީޝާ ގޮވައިގެން އެތަނަށް ދިޔައެވެ. އަދި ދުރުދުރުން ވާހަކަ ފެށިއެވެ. "ނީޝް އަހަރެންނަށް ދޮގު ނުހަދާ ވާހަކައެއް ކިޔައިދީފާނަންތަ؟" އަޒާން ފުރަތަމަ ވެސް ކޮށްލި ސުވާލުން ނީޝާ ގެ ހިތުގައި ވެސް ސުވާލު އުފެދުނެވެ. "ޔެޕް" ނީޝާ ބަލާލި އަޒާންގެ މޫނަށެވެ. އެވަގުތު އެއީ އަޒާން ވެސް ނީޝާގެ މޫނަށް ބަލާލި ވަގުތު ކަމުން ދެމީހުންގެ ހަތަރު ކަޅި ބައްދަލުވިއެވެ. ނީޝާއަށް އިރު ކޮޅަކު ގަނޑުވެފައި ހުރެވުނެވެ. އަޒާން ދުރު ބަލާލުމުން ނީޝާ ބަލާލީ އަމިއްލަ އަތަށެވެ. "އާލިޝް އަކީ ނީޝް ދަންނަ މީހެއްތަ؟" ކުރިއަށް ވުރެ ނީޝާއާއި ކައިރިވެލާފައި ނީޝާގެ މޫނުމައްޗަށް އެޅިގައި ހުރި އިސްތަށިކޮޅު އެއްއަތުން ރީތި ކޮށްލަމުން އަނެއް އަތުން ނީޝާގެ އުނަގަނޑުގައި ހިފާ ކައިރި ކޮށްލިއެވެ. އަޒާންގެ މިއަމަލުން ނީޝާ ހައިރާންވިއެވެ. މީގެ ކުރިން އަމިއްލައަށް ފެނިގެން އަޒާން ނީޝާގެ ކޮލުގައިވެސް އިނގިލިކުރި ޖައްސާ ނުލައެވެ. އެއްފަހަރު އަޒާންގެ މޫނަށް އަނެއްފަހަރު އަޒާންގެ އަތަށް ބަލާލެވެއެވެ. ނީޝާގެ ޖަވާބެއް ނުލިބުމުން އަޒާން އާއި ފާރިޝް ރާވާފައިވާ ގޮތަށް ކަންތައް ކުރަންފެށިއެވެ. ނީޝާ ލައިގެން ހުރި ހެދުން ކޮޅު ބާލުވަން ހެދުމުގެ ތިރީގައި ހިފާލިއެވެ. ނީޝާ ސިހިފައި އަޒާންގެ އަތް ފޮޅުވާ ހަޅޭ ލަވައިގަތެވެ. "އަޒާން. ތިޔަ ކޮންކަމެއްތަ؟ ކީއްކުރާނަމޭ ހިތާތަ ތިއުޅެނީ؟"\n"އޭ.. މައިތިރި ވެގެން ހުރޭ. ކަލޭ ރޭޕް ކޮށްލަން މިއުޅެނީ. ކިހިނެއް ވީ. ކަލޭ ނުކުރާ ކަމެއްތަ؟" އަޒާން ލާނެއް ގޮތަކަށް ހީލިއެވެ. ނީޝާގެ މޫނުމަތިން އޮއްދާހިއްލަން ފެށިއެވެ. އަޒާން އަކީ އޭނާ ބުނާކަމެއް ކުރާނޭ މީހެއްކަން ނީޝާއަށް ވެސް އެނގެއެވެ. އިހްތިޔާރަކާ ނުލާ ނީޝާގެ ލޮލަށް ކަރުނަތައް ޖަމާވިއެވެ. މީގެ ފަސް އަހަރު ކުރިން ނީޝާ އާލިޝްއާއި ދޭތެރޭ ކަންތައްކުރެވުނު ގޮތް ލޮލު ކުރިމަތިން ފެންނަމުން ދާ ކަހަލައެވެ. ބޮލަށް ބާރުވާންފެށުމުން ކުޑަކަކޫ މައްޗަށް ނީޝާއަށް ދުރުވެވުނެވެ. ހަޅޭ ލަވަންވެސް ބޭނުންވެއެވެ. ނަމަވެސް އެއަށްވުރެ އަޒާން ދެކެ ނީޝާ ބިރުގަނެއެވެ. ކަރުނަތައް ފުހެލާފައި ހުރިހާ ވާހަކަތަކެއް ކިޔައިދިނުމަށް ނިންމާފައި ކޮޅަށް ތެދުވި އެވެ. އަލިފުން ޔާއަށް ހުރިހާ ވާހަކަތަކެއް ކިޔައިދީ ނިންމާލިއެވެ. "މި.. މިވާހަކަތައް އިތުރު. އިތުރު މީހަކަށް ނާންގާތި. ހެޔޮނުވާނެ އަޒޫ. އަހަރެން ބޭނުމެއް ނޫން ޖަލަށް ދާކަށް" ނީޝާއަށް އަނެއްކާވެސް ރޮވުނެވެ. "އައިމިނަތު ނީޝާ އަހްމަދު. އަޅުގަނޑުމެން އެކީ ހިނގާ ފުލުސް އޮފީހަށް. ރޭޕް ކުރިކަމަށް އެއްބަސްވުމާއި ބްލެކްމެއިލް ކުރިކަމަށް އަމިއްލަ އަކައް ތި އެއްބަސްވީ މިހުރިހާ ފުލުހުންނަށް އަޑު އިވޭ ވަރަށް." ފާރިޝް ނީޝާ އާއި ދިމާއަށް ބުނެލިއެވެ. "އިޓްސް ޓައިމް ފޯ ޔޫ ޓު ރޮޓް އިން ޖެއިލް ބޭބް" ނިޝާ ކަންފަތް ދޮށުގައި އަޒާން އެހެން ބުނެލިއެވެ. ނީޝާއަށް އެއީ އަޒާންގެ ރޭވުމެއްކަން އެނގުނީ އެހިސާބުންނެވެ.\nShammaaah November 29, 2021\nHadi Hadi vaahaka eh but cooލ\nކީޕް އަޕްދަ ގުޑް ވޯކް❤❤❤❤❤❤❤


Bangladesh in Raajje ah aa safeereh kanda alhaifi\nބަންގްލަދޭޝް އިން ރާއްޖެއަށް އާ ސަފީރެއް ކަނޑައަޅައިފި\n15 ފެބްރުއަރީ 2020 - 09:59:30\nބަންގްލަދޭޝް އިން ރާއްޖެއަށް ކަނޑައަޅާ އާ ސަފީރުގެ މަގާމަށް ބޭފުޅަކު ހަމަޖައްސައިފި އެވެ.\nބަންގްލަދޭޝްގެ ފޮރިން މިނިސްޓްރީގެ ބަޔާނަކާ ހަވާލާދީ އެ ގައުމުގެ ބައެއް ނޫސްތަކުގައި ބުނެފައިވަނީ ބަންގްލަދޭޝްގެ ސަރުކާރުން ރާއްޖެއަށް ކަނޑައެޅި އާ ސަފީރަކީ އެގައުމުގެ ނޭވީ ފްލީޓުގެ ކުރީގެ ކޮމާންޑަރެއް ކަމަށްވާ ރިއާ އެޑްމިރަލް ނަޒްމުލް ހަސަން ކަމަށެވެ.\nނަޒުމުލް ހަސަން ބަންގްލަދޭޝްގެ ނޭވީގައި މަސައްކަތް ކުރައްވަން ފެއްޓެވީ 1 ޖުލައި 1986 ވަނަ އަހަރު އެވެ. އޭގެފަހުން އޭނާ ވަނީ ނޭވީގެ އެތައް މަގާމެއް އަދާކުރައްވާފަ އެވެ. މީގެ ތެރޭގައި ނޭވީގެ އެންމެ އިސް މަގާމުތައް ކަމަށްވާ ޑިރެކްޓާ ނޭވަލް އޮޕަރޭޝަން އަދި ޑިރެކްޓާ ނޭޝަލް އިންޓެލިޖެންސްގެ މަގާމު ހިމެނެ އެވެ.\nބަންގްލަދޭޝްގެ ޗިޓަގޮންގް ޔުނިވާސިޓީން ބެޗްލާސް އޮފް ސައިންސް ޑިގްރީ އަދި އެ ގައުމުގެ ނެޝަނަލް ޔުނިވާސިޓީން މަސްޓާސް އިން ޑިފެންސް ސްޓަޑީސް ހާސިލް ކުރައްވާފައިވާ ނަޒުމުލް ހަސަން އެންމެ ފަހުން ހުންނެވީ ނޭވީ ފްލީޓުގެ ކޮމާންޑަރެއްގެ މަގާމުގަ އެވެ.\nބަންގްލަދޭޝް އިން ރާއްޖެއަށް ކަނޑައަޅާ އާ ސަފީރުގެ މަގާމަށް ބޭފުޅަކު ހަމަޖައްސާފައި މިވަނީ ކުރިން އެ މަގާމުގައި ހުންނެވި ރިއަރ އެޑްމިރަލް އަޚްތަރު ހަބީބުގެ މަގާމުގެ ދައުރު މިދިޔަ ޖެނުއަރީ މަހުގެ ތެރޭގައި ހަމަވުމާ ގުޅިގެންނެވެ. ރާއްޖެއިން ފުރާވަޑައިގަތުމުގެ ކުރިން މިދިޔަ ޖެނުއަރީ މަހުގެ 26 ވަނަ ދުވަހު އަޚްތަރު ހަބީބް ވަނީ ރައީސް އިބްރާހީމް މުހައްމަދު ސޯލިހްގެ އަރިހަށް ވަދާއީ ޒިޔާރަތެއް ކުރައްވާފަ އެވެ.\nސަފީރުބަންގްލަދޭޝްރައީސް އޮފީސްފޮރިން މިނިސްޓްރީ\nޖަޕާނުގައި 60 ފޫޓުގެ ބޮޑު ރޮބޮޓެއް ޓެސްޓުކޮށްފި


Airport ge aa terminal alhan Saudi ge Binladin Group aa havaalukohfi\nއެއާޕޯޓްގެ އާ ޓާމިނަލް އަޅަން ސައުދީގެ ބިންލާދިން ގްރޫޕާ ހަވާލުކޮށްފި\nއެއާޕޯޓްގެ އާ ޓާމިނަލް އަޅަން ސައުދީގެ ބިންލާދިން ގްރޫޕާ ހަވާލުކުރުމަށް އެއްބަސްވުމުގައި ސޮއިކުރަނީ - އަވަސް ފޮޓޯ: މުހައްމަދު އަޒާން\nއިބްރާހިމް ނާސިރު އިންޓަނޭޝަނަލް އެއާޕޯޓް، (އައިއެންއައިއޭ)ގެ އަލަށް އަޅައި ޒަމާނީ ޓާމިނަލް އިމާރާތް ކުރުމުގެ މަސައްކަތް ސައުދީގެ އެންމެ ބޮޑު ކޮންސްޓްރަކްޝަން ކުންފުނިމ ބިން ލާދިން ގްރޫޕާ ހަވާލުކޮށް އެއްބަސްވުމުގައި މިރޭ ސޮއިކޮށްފި އެވެ.\nމިރޭގެ ރަސްމިއްޔާތުގައި ރައީސް އަބްދުﷲ ޔާމީން ވަނީ އާ ޓާމިނަލްގެ މަސައްކަތް އިފްތިތާހުކުރެއްވުމުގެ ގޮތުން ހަދާނީ ފިލައެއް ބަހައްޓަވައިދެއްވާފަ އެވެ.\nހުޅުލޭގައި އައިއެންއައިއޭގެ އާ ޓާމިނަލް އަޅާ ސަރަހައްދުގައި ބޭއްވި ހަފްލާއެއްގައި އެއާޕޯޓްގެ ފަރާތުން އެ އެއްބަސްވުމުގައި ސޮއި ކުރެއްވި އެމްއޭސީއެލްގެ މެނޭޖިން ޑިރެކްޓަރު، އާދިލް މޫސާ އެވެ. އަދި ސައުދީ އަރަބިއްޔާގެ ބިން ލާދިން ގްރޫޕްގެ ފަރާތުން އެއްބަސްވުމުގައި ސޮއި ކުރެއްވީ، އެ ކުންފުނީގެ ރެޕްރެޒެންޓެޓިވް، އަބްދުލް އަޒީޒް ބިން ބިންލާދިން އެވެ. އެ ކުންފުންޏަކީ ސައުދީ އާއި ދުނިޔޭގެ އެހެން ވެސް ގައުމުތަކުގައި އިމާރާތް ކުރުމުގެ ބޮޑެތި މަޝްރޫއުތައް ހިންގާ ސައުދީ އަރަބިއްޔާގެ އެންމެ ބޮޑު އެއް ކުންފުންޏެވެ. މައްކާގެ ހަރަމްފުޅާއި މަދީނާގެ ބައެއް ތަންތަން ތަރައްގީ ކުރުމުގެ ބޮޑެތި މަޝްރޫއުތައް ހިންގަނީ އެ ކުންފުނިންނެވެ.\nއެއްބަސްވުމުގައި ސޮއި ކުރެއްވުމަށް ފަހު އެމްޑީ އާދިލް ވިދާޅުވީ މި މަޝްރޫއާ ގުޅިގެން އެއާޕޯޓުން ދޭ އެއްވެސް ހިދުމަތެއް ނުހުއްޓޭނެ ކަމަށެވެ. އަދި ޓާމިނަލް އަޅަނީ މުޅިން އަލަށް ހިއްކި 7،000 އަކަމީޓަރުގެ ބިމެއްގައި ކަމަށެވެ. އާދިލް ވިދާޅުވީ ރާއްޖޭގެ މައި އެއާޕޯޓް ތަރައްގީ ކުރަން ރައީސް ނިންމެވި ނިންމެވުމަކީ ރާއްޖޭގެ މުސްތަގުބަލާއި ތަރައްގީއަށް އެ މަނިކުފާނު އެޅުއްވި ނުހަނު ބޮޑު މުހިންމު ފިޔަވަޅެއް ކަމަށް ވެސް އާދިލް ވިދާޅުވި އެވެ.\nއާ ޓާމިނަލްގެ އުސްއަލިތައް:\nއާ ޓާމިނަލްގެ މަސައްކަތް ރައީސް އިފްތިތާހުކޮށްދެއްވަނީ - އަވަސް ފޮޓޯ: މުހައްމަދު އަޒާން\n"އަޅުގަނޑުމެން ހުރިހާ ބޯޑު މެންބަރުންނާއި އެއާޕޯޓްގެ މުވައްޒަފުން މިތިބީ މިއީ އުދަނގޫ ކަމެއްގެ ގޮތުގައި ބަލައިގެން މި މަޝްރޫއު ކާމިޔާބު ކުރުމަށް އަތުކުރި އޮޅާލައިގެން. އަޅުގަނޑުމެން ރައީސްގެ އުންމީދާއި އެއްގޮތަށް މި މަޝްރޫއު ކާމިޔާބު މަޝްރޫއަކަށް ހަދައިދޭނަން،" އާދިލް ވިދާޅުވި އެވެ.\nހަފްލާގައި ބިންލާދިން ގްރޫޕްގެ މަންދޫބު، އަބްދުލް އަޒީޒް ބިން ބިންލާދިން ވިދާޅުވީ އެ ކުންފުންޏަކީ މިފަދަ ގިނަ މަޝްރޫއުތަކެއް ކާމިޔާބު ކަމާ އެކު ނިންމާފައިވާ ކުންފުންޏެއް ކަމަށެވެ. އަދި ރާއްޖޭގެ މިހާ އުންމީދީ މަޝްރޫއެއް ލިބުމަކީ އެ ކުންފުންޏަށް ލިބިގެން އައި އުފަލަކާއި ފަހުރެއް ކަމަށް ވެސް އޭނާ ވިދާޅުވި އެވެ. އޭނާ ވިދާޅުވީ އެއާޕޯޓްގެ މަޝްރޫއަކީ ރާއްޖޭގެ އެންމެ އުންމީދީ އެއް މަޝްރޫއު ކަމަށް ބަލައިގަނެގެން ދިވެހިން އެނދޭ ގޮތަށް ކާމިޔާބު ކަމާ އެކު މަޝްރޫއު ނިންމާލުމަކީ އެ ކުންފުނީގެ އަމާޒެއް ކަމަށެވެ.\nޓާމިނަލްގެ މަސައްކަތް އިފްތިތާހުކޮށްދެއްވުމަށްފަހު ރައީސް އަދި އެމްޑީ ފޮޓޯއަކަށް ހުއްޓިލައިގެން - އަވަސް ފޮޓޯ: މުހައްމަދު އަޒާން\n"މިއީ ރާއްޖެއަށް ކިހާ މުހިންމު މަޝްރޫއެއްކަން އިނގިތިބެގެން އަޅުގަނޑުމެން މި މަޝްރޫއާ މި ހަވާލުވީ. ދިވެހިން ބޭނުންވާ ފަދަ ފެންވަރުގައި މި މަސައްކަތް ކޮށް ނިންމާލުން އަޅުގަނޑުމެންގެ އުންމީދަކީ،" އާދިލް ވިދާޅުވި އެވެ.\nއެއާޕޯޓްގެ މި މަޝްރޫއަށް ކޮންސަލްޓެންސީ ދެނީ، ސިންގަޕޫރުގެ ޗާންގީ އެއާޕޯޓް ތަރައްގީ ކުރުމުގައި ކޮންސަލްޓެންސީ ދޭ ސިންގަޕޫރުގެ ކޮންސަލްޓެންސީ ފާމް، ސްރަބާނާ އިންޓަނޭޝަނަލް އެވެ.


October mahu MIRA in 1 Billion rufiyaa balaigenfi - vNews.mv\nއޮކްޓޫބަރު މަހު މީރާއިން އެއް ބިލިއަން ރުފިޔާ ބަލައިގަނެފި\nމަރްޔަމް ލީން 10 November 2021, 18:59\nއޮކްޓޫބަރު 2021 ގައި މީރާއަށް 1 ބިލިއަން ރުފިޔާ ބަލައިގަނެފިއެވެ.\nމި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 155.7 އިންސައްތަ އިތުރު އަދަދެކެވެ. އަދި، އޮކްޓޫބަރު 2021 ގައި ލިބޭނެ ކަމަށް އަންދާޒާކޮށްފައިވާ އަދަދަށްވުރެ 39.2 އިންސައްތަ އިތުރު އަދަދެކެވެ.\nއެގޮތުން، އޮކްޓޫބަރު 2020 އާއި އަޅައިބަލާއިރު، އޮކްޓޫބަރު 2021 ގައި ރާއްޖެއަށް ޒިޔާރަތްކޮށްފައިވާ ފަތުރުވެރިންގެ އަދަދު 12 ގުނަ އިތުރުވެފައިވާ ކަމަށް މީރާއިން މައުލޫމާތުދެއެވެ. މީގެ ސަބަބަކީ 2020 ވަނަ އަހަރު ކޮވިޑް-19 ގެ ސަބަބުން ފަތުރުވެރިން ޒިޔާރަތްކޮށްފައިވާ މިންވަރު ދަށްވެފައިވުންކަމަށް މީރާއިން ފާހަގަކުރެއެވެ. މީގެ އިތުރުން، އާމްދަނީ އިތުރުވުމުގެ އަނެއް ސަބަބަކީ ކުރީގެ މުއްދަތުތަކަށް ލިބެންޖެހޭ ޓޫރިޒަމް ލޭންޑް ރެންޓްގެ ފައިސާ މި މަހުގެ ތެރޭގައި ލިބިފައިވުންކަމަށް މީރާއިން ބުނެއެވެ.\nއޮކްޓޫބަރު 2021 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ 58.4 އިންސައްތަ ނުވަތަ 584.86 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ އިންކަމް ޓެކްސްއިންނެވެ. އެއީ 11.8 އިންސައްތަ ނުވަތަ 117.96 މިލިއަން ރުފިޔާއެވެ.\nމީގެ އިތުރުން، ޓޫރިޒަމް ލޭންޑް ރެންޓްގެ ގޮތުގައި 65.11 މިލިއަން ރުފިޔާ، ގްރީން ޓެކްސްގެ ގޮތުގައި 57.16 މިލިއަން ރުފިޔާ ، އެއަރޕޯޓް ޑިވެލޮޕްމެންޓް ފީގެ ގޮތުގައި 50.2 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 125.98 މިލިއަން ރުފިޔާ ބިފައިވެއެވެ.


Nafrathun Vevunu Loabi -5| Vaahaka ނަފްރަތުން ވެވުނު ލޯބި –5– Vaahaka\n5k70\tJune 13, 2021\nފައިހާ ވެފައި ހުރި ވަރުބައްޔެއްގެ ސަބަބުން އަރާއޮށޯތީ ނިދަންށެވެ. ނަމަވެސް ޖައިލަމްގެ ފޯނެއް އައިމާ އެ ހިޔާލު އޭނާ ދޫކޮއްލިއެވެ. ޖައިލަމްގެ ފޯނައް ޖަވާބު ދީފައި ފައިހާ ތެދުވެގެން ގޮސް ކޮޓަރީގެ ކުޑަދޮރު ކައިރީ ހުއްޓިލިއެވެ. އެއިރުވެސް ޖައިލަމް ވާހަކަ ދައްކަމުން ދިޔައެވެ. "ފައީ. ކައިފިންތަ؟ ނޫނީ އެއްޗެއް ބޮއެފިންތަ؟" ފައިހާ ޖަވާބެއް ނުދިނުމުން ދެންވެސް ވާހަކަ ދެއްކީ ޖައިލަމް އެވެ. " ފައީ. ދެން ސޮރީއޭ. އަހަރެންނަކަށްވެސް ނޭނގެ އެގަޑީ އަހަރެން ކީއްވެ ކަމެއް މާޝް އަތައް ބޮސް ދިނީކީއެއް. އަހަރެން މާޝް ގެ ނިތައް ބޮސް ދެވުނީ ބޭއިޚްތިޔާރުގައި. ފައީ ޕްލީޒް މަޢާފް ކޮއްބަ" ޖައިލަމް ވާހަކަ ދެއްކީ ދެރަވެ ހުރެއެވެ. ދެމީހުންގެ މެދުގައި ދެން ހޭދަވެގެން ދިޔައީ ހަމަހިމޭން ކަމުގެ ވަގުތު ކޮޅެކެވެ. ޖައިލަމް އައް ފައިހާގެ ފަރާތުން ޖަވާބެއް ނުލިބުމުން ފޯނު ބޭއްވީ ނުކާނަމަ ކައިގެން ނިދާށޭ ބުނެއެެވެ.\nއަޒާންގެ ރުޅިގަނޑު ފަޅައިގެން ގޮސް ގޮއްމުއް ކެވުނު އަތް އަވަހައް ޖީބައް ލިއީ އަޒާންގެ ކުރިމަތީ ފޯނުން ވާހަކަ ދައްކަން ހުދު ޖައިލަމް ދެއްކި ވާހަކަ ތަކުގެ އަޑު އިވުމުންނެވެ. އަޒާން މަޑު ހިނގުމެއްގައި ގޮސް ޖައިލަމްގެ ކުރިމަތީގައި ހުއްޓުނެވެ. " ތިއީދޯ ޖައިލަމް އަކީ؟ " އާއެކޭ ބުނުމުގެ ގޮތުން ޖައިލަމް ބޯ ޖަހާލިއެވެ. " ކަލޭ މަގޭ މާޝާގެ ކައިރި ހިޔަނިވެސް ނޭޅޭތި. މާޝާ އަށް ކަލޭގެ އުނދަގޫ ޖެހޭކަން އެނގިއްޖެއްޔާ މަށައް ވުރެ ނުބައި މީހަކު ނުހުންނާނެ." އަޒާން ވާހަކަ ދެއްކީ ދެބުމަ ގޮއްޖަހައިގެން ހުރެވެ. އޭރުވެސް އަޒާންގެ ރުޅިގަނޑު ފޮނުވާ ގޮތެއް ނުވިއެވެ.\nމާޝާ ފުން ވިސްނުމެއްގައި އޮވެފައި ފޯނައް ބަލާލީ ލޮލައް ނިދިނައިސްގެންނެވެ. އެވަގުތުވީ މާޝާ ނުދަންނަ ނަންބަރަކުން މާޝާއައް ގުޅިވަގުތެވެ. މާޝާ ފޯނު ނަގައި ކަންފަތުގައި ޖަހާލިއެވެ. "މާޝް" އެކޮޅުން ވާހަކަ ދެއްކީ ފިރިހެނެކެވެ. އަޑުން ދަންނަ އާއެކޭ ހިތާއި ހިތުން މާޝާއަށް ބުނެލެވުނެވެ. "ކާކު؟ ކިހިނެއް އަހަރެންގެ ނަންބަރު ހޯދީ؟" މާޝާ ވާހަކަ ދެއްކީ ހިންހަމަ ނުޖެހި ހުރެއެވެ. " މި އަޒާން އޭ ނޭނގުނުތަ؟ ނަންބަރު ދިނީ ހަސީނާއްތަ. މާޝް އަހަންނަށް މަޢާފް ކޮއްބަ. ހެޔޮނުވާނެ. މާޝް ކައިރިން މަޢާފަން އެދެން ކެތްމަދު ވެފައި ހުރިތާ ބަރާބަރު ފަސް އަހަރު ފަހުން މާޝް އާ ދިމާމިވީ. ނޭނގޭ މާދަމާ ނޫންކަމެއް އަހަރެން ފުރައިގެން ލަންކާއަށް ދާންޖެހޭނީއެއް." އަޒާން ވާހަކަ ދެއްކީ މާޔޫސްވެ ހުރެއެވެ. އެ ހިތް އެދި ގޮވަމުން ދަނީ މާޝާ އަޒާންގެ ލޯބި ގަބޫލު ކުރާނޭ ދުވަހަކަށް ށެވެ. "އަޒާން. ތި ވާހަކަ ދައްކަން މިނޫން ގަޑިއަކު ގުޅާ އަހަރެން މިހާރުވެސް މިއުޅެނީ ބޯގޮވައިގެން" މާޝާ ވާހަކަ ދެއްކީ ނޭފަތް އެތެރެއަށް ދަމާލަމުންނެވެ. " މާޝް ރޮނީތަ. ސޮރީ އަހަރެން މާޝްގެ ޖަވާބަކަށް އިންތިޒާރު ކުރާނަން ދެން ނިދާލާ." އަޒާން ވާހަކަ ދެއްކީ އޯގާތެރިކަމާ އެކުގައެވެ.\nމާޝާއަށް ނިދުނީ އަޒާން އާއި ދޭތެރޭ ވިސްނަން އޮއްވައެވެ. މާޝާއައް ހޭލެވުނީ ހަސީނާ އައިސް ކޮޓަރި ދޮރުގައި ޓަކި ދޭ އަޑައްށެވެ. ލޮލައް ނިދި ސަވާރުވެ ފައި ހުއްޓެއްކަމަކު ދުވެފައިގޮސް ދޮރު ހުޅުވާލިއެވެ. ދޮރު މަތީގައި ހުދު ހަސީނާ ހަޅޭ ލަވައިގަތީ ކޮލެޖައްދާ ގަޑި ޖެހެނީކަމައް ބުނެއެވެ. މާޝާއައް ދެލޯ ބޮޑުކޮއް ލެވުނީ ދެނެވެ. ތެޅެމުން ފޮޅެމުން ގޮސް ފާހަނައަށް ވަދެގެން ދިޔަތަން ބަލަން ހަސީނާ ހުރީ ހެވިފައެވެ. ފެންވަރައިގެން ނުކުމެ ކަޅުކުލައިގެ ޖިންސަކާއި ކަޅުހެދުން ލައިފައި މާޝާ އެޅީ އަޅި ކުލައިގެ ޝޯލްއެކެވެ. ޝޯލްަައަށް އެންމެ ފަހު ޕިން ޖަހާލާފައި އަމިއްލަ ސޫރަ އަށް ބަލާލައިފައި ހިނިތުންވެލިއެވެ. ފަނަސް ނަގައި ކޮނޑުގަ އަޅުވާލާފައި މާޝާ ދެމިގަތީ ކާގެ ތެރެއަށެވެ. އަލަމާރިން ނޫސް ޕެކެޓެއް ނަގާފައި ކޮލެޖުން އައިސް ކާނެ ވާހަކަ ބުންޔެވެ. އަދި ނުކުމެގެން ދިޔައީ ހަސީނާގައިގައި އޮޅުލައިގަނެފައެވެ.\nކޮލެއްޖައް ގަޑި ނުޖެހި މާޝާއަށް ދެވުނީ ހަމަ ކިރިޔާއެވެ. އޭރު ފައިހާ އާއި އަޒާން ވެސް އައިސް ކުލާހައް ވަންނަނީއެވެ. މާޝާ ކަޅު ހެދުން ލައިފައި ހުއްޓާ އަޒާން އަށާއި ފައިހާއައް މިއީ ފެނުނު ފުރަތަމަ ފަހަރެވެ. އަޒާން ގޮސް ގޮނޑީގައި އިށީނދެ އިނދެގެން ބެލެނީ މާޝާއާއި ދިމާއަށެވެ. އެ ރީތިކަމަށް ތައުރީފު ކޮއްކޮއް ފޫހިނުވެއެވެ. އަޒާންގެ މި އަމަލުން ފައިހާއައް މާޝާއާއި އަޒާންގެ ގުޅުމަކީ އާދައިގެ ގުޅުމެއް ނޫންކަން އެނގުނެވެ. އަދި އެކަން ޔަގީން ކުރަން އޭނަ ބޭނުންވި އެވެ. ފައިހާ މާޝާ ކައިރިއަށް ގޮސް ހުއްޓި މާޝާގެ މޫނައް ބަލާލިއެވެ. ޝަކުގެ ނަޒަރަކުންނެވެ. މާޝާ އަކަށް އެކަމެއް ފާހަގަ އެއް ނުވިއެވެ. ނޫނީ އެކަން އެނގޭކަމައް ހަނދަން ބޭނުންނުވީބާއެވެ. ފައިހާ އަށް އެއްޗެކޭ ބުނެވުމުގެ ކުރިން ލެކްޗަރަރ އައިސް ކުލާހައް ވަނެވެ. ކުލާސް ދެމިގެން ދިޔައީ އެއްގަޑިއިރަށެވެ. ކުރިއައް އޮތީ ޓެސްޓު ހަފްތާ ކަމައް ވުމުންނެވެ. ގަޑިން2އެއް ޖެހުމާއިއެކު ކޮލެޖްއިން ނިމި ގެއައް ދާން ފައިހާ ނުކުތީ މާޝާއަށް ވުރެ ކުރިންނެވެ. އެއީ ދުވަހަކު ވެސް އޭނާ ކުރިކަމެއް ނޫނެވެ.\nAmeera Ali June 13, 2021\nނަފްރަތުން ވެވުނު ލޯބި މި ވާހަކަ މިހާރު އަޅުގަނޑު ވާނީ އެއްކޮށް ލިޔެނިނަމާފަ ރިވިއުއަށް ލައިފަ. ޢުންމީދު ކުރަން ކިޔުންތެރިންނަށް ވާހަކަ ރީތި ވާނެ ކަމަށް\nAmeera Ali June 18, 2021\nތެންކިޔު އަފޫ ♥♥\nއަނެއް ބައި ވެސް އިންނާނެ މިހާރު ރިވިއު އަށް ލައިފަ 😊😊\nAfuu June 14, 2021\nވަރަށް ރީތި މި ޕާރޓް ވެސް ❤❤❤❤❤❤❤\nވެއިޓިން ފޯ ނެކްސްޓް ❤❤❤❤❤❤\n❤ާަަައައިހާ❤ June 18, 2021\nއަނެއް ބަޔަށް ކެތް މަދުވެފައި....🙂\nމިޕާޓް ވެސް ވަރަށް ރީތި 🤩🤩🤩🤩\n❤އައިހާ❤ ތެންކިއު ♥♥♥\nAnuu June 18, 2021\nމިވާހަކަ އެސްފިޔަ ސައިޓް އިން ކިޔައި ނިމިއްޖެ، 🤓 ކިޔުނު އެއްމެ ރީތި ވާހަކަ ތަކުގެ ތެރެއިން އެއް ވާހަކަ މީ. 🙂 ވާހަކަ ވަރަށް ރީތި 👍


Shah Bunee Dhuvahakuves Skinny eh Nulaane Kamah! – Iru\nޝާހު ބުނީ ދުވަހަކުވެސް ސްކިނީއެއް ނުލާނެ ކަމަށް!\nލަހޫ· 11 ސެޕްޓެމްބަރު 2020\nޝާހްރުކް ޙާން، ބޮލީވުޑްގެ ރަސްގެފާނަކީ އެއްވެސް ޝައްކެއް ނެތް ގޮތުގައި އެއިންޑަސްޓްރީގައިި ހުރި އެންމެ ކުޅަދާނަ ތަރިއެވެ.\nއެތައް އަހަރުތަކެއް ވަންދެންވެސް ޝާހު އަންނަނީ ލިށްޓުތަކުގެ ކުރިން ޖާގަ ހޯދަމުންނެވެ. ކޮންމެ ކަހަލަ ރޯލަކުން ވިޔަސް އޭނާ ވަނީ އެންމެންގެ އިހްތިރާމާއި ލޯބި ހޯދާފައެވެ.\nޝާހު އަކީ ފެޝަނަށްވެސް ވަރަށް ލޯބިކުރާ ތަރިއެކެވެ. އެހެންނަމަވެސް ދާދި ފަހުން އިންޑިއާގެ ނޫހަކުން ދުވަހަކުވެސް ޝާހު ނުލާނެ އެއްޗަކީ ނުވަތަ އަންނައުނަކީ ކޮބާތޯ އެހުމުން ޝާހު ދިނީ ވަރަށް ހީވެސް ނުކުރާ ޖަވާބެކެވެ.\nޝާހު ބުނީ ފިލްމަކުން ކޮންމެ ވައްތަރެއްގެ ހެދުމެއްވެސް ލާފާނެކަމަށެވެ. އެހެންނަމަވެސް ފިރިހެނުންނަށް އޮންނަ އިޙްތިރާމެއްގެ ގޮތުން ސްކިނީ ޖީންސް ލުމާއި އޭނާ ދެކޮޅު ކަމަށެވެ. ޝާހު ބުނީ ފިރިހެނުން ލާ ޖިންސް ހުންނަން ވާނީ ދޫކޮށްކަމަށެވެ.


Sato Ge Nan Emme Fahun Majileehuge Report Gai Himanaifi - Vaguthu\nސަޓޯގެ ނަން އެންމެ ފަހުން މަޖިލީހުގެ ރިޕޯޓުގައި ހިމަނައިފި\nދީނީ އިލްމުވެރިޔާ އަދި ރައްޔިތުންގެ މަޖިލީހުގެ ކުރީގެ މެންބަރު ޑރ. އަފްރާޝީމް އަލީގެ މަރުގެ މައްޗަށް ރައީސް އުފައްދަވާފައިވާ މަރު ކޮމިޝަނުން އެކުލަވާލި ރިޕޯޓު ދިރާސާކޮށް ރައްޔިތުންގެ މަޖިލީހުގެ ސަލާމަތީ ބާރުތަކާއި ބެހޭ ކޮމެޓީ އިން އެކުލަވާލި ރިޕޯޓުގައި ޑރ. އަފްރާޝީމް އަވަހާރަކޮށްލުމުގައި އަމަލީ ގޮތުން ބައިވެރިވި ހ. ހިކްޓޯސް އަލީ ޝާން (ސަޓޯ)ގެ ނަން ނެތުމުން ގިނަ ބައެއްގެ ފާޑުކިއުން އަމާޒުވުމާއި ގުޅިގެން އަލުން ސަޓޯގެ ނަން ހިމަނައިފިއެެވެ.\nމަރު ކޮމިޝަނުން ޑރ. އަފްރާޝީމްގެ މަރުގެ މައްސަލައިގެ މައްޗަށް އެކުލަވާލި ރިޕޯޓުގައި ސަޓޯގެ ނަން އޮތް ނަަމަވެސް ރައްޔިތުންގެ މަޖިލީހުގެ ސަލާމަތީ ބާރުތަކާއި ބެހޭ ކޮމެޓީ އިން އެރިޕޯޓު ދިރާސާ ކުރުމަށް ހަމަޖެއްސި ސަބް ކޮމެޓީ އިން ތައްޔާރުކޮށް މައި ކޮމެޓީ އަށް ދިރާސާ ރިޕޯޓު ފޮނުވައިފައި ވަނީ ސަޓޯގެ ނަން އުނިކޮށްފައެވެ. އެކަމާއި ގުޅިގެން ސަރުކާރަށާއި ރައްޔިތުންގެ މަޖިލީހަށް ވަނީ ގިނަ ބައެއްގެ ފާޑު ކިއުން އަމާޒުކޮށްފައެވެ.\nސަޓޯގެ ނަން އުނިކުރި މައްސަލަ އާއި ގުޅިގެން މީސް މީޑިއާގައި ނުރުހުން ފާޅު ކުރަމުންދާ ފަރާތްތަކުން ބުނެފައި ވަނީ ސަޓޯގެ ނަން އުނިކޮށްފައި ވަނީ ސިޔާސީ ނުފޫޒެއްގެ ތެރެއިން ކަމަށެވެ.\nއެކަމަށް ރައްދު ދެއްވައި ސަބް ކޮމެޓީގެ މުގައްރިރު އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފް ވިދާޅުވީ، ފުރަތަމަ އެކުލަވާލި ރިޕޯޓުގައި ސަޓޯގެ އިތުރުން އެކަމުގައި އަމަލީ ގޮތުން ބައިވެރިވެފައިވާ އެންމެންގެ ނަން އޮތުމުން، ސަބް ކޮމެޓީގެ ރިޕޯޓުގައި ސަޓޯގެ ނަން ނެތް ނަމަވެސް، އެމައްސަލައިން އޭނާ އިސްތިސްނާ ނުވާނެ ކަަމަށެވެ. ހަސަން ލަތީފް ވަނީ ރޭ ބޭއްވި ކޮމެޓީ ބައްދަލު ވުމުގައިވެސް ގިނަ ބަޔަކު މީސް މީޑިއާގައި ސަޓޯގެ ނަން ރިޕޯޓުގައި ނެތް ކަން ފާހަގަކޮށް ނުރުހުން ފާޅު ކުރަމުން ދާކަމަށް ވިދާޅުވެފައެވެ.\nމިސަރުކާރުން ވަނީ ސަރުކާރުގެ 100 އިންސައްތަ ހިއްސާވާ ކުންފުންޏެއް ކަމަށްވާ ގްރޭޓަރ މާލެ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑް) އިން އިސް މަގާމެއް ދީފައެވެ. ނަމަވެސް ރިޔާސީ ކޮމިޝަނުން ނެރުނު ރިޕޯޓަށް ފަހު ވެސް އޭނާ ސަރުކާރު ކުންފުންޏެއްގެ އިސް މަގާމެއްގައި ހުންނާތީ ފާޑުކިޔުން އަމާޒު ވުމާއި ގުޅިގެން ވަނީ ވަޒީފާއިން ވަކިކޮށްފައެވެ.


Raees yameen ge massalagai dhaulathun bodethi goasthakeh\nރައީސް ޔާމީންގެ މައްސަލައިގައި ދައުލަތުން ބޮޑެތި ގޯސްތަކެއް\n-4days ago0- އައިމިނަތް ނިއުޝާ\nމަނީ ލޯންްޑްރިންގެ ކުށުގައި ކުރީގެ ރައީސް ޔާމީން އަބްްދުލްގައްޔޫމްގެ މައްޗަށް ހުކުމެއް ކުރީ 28 ނޮވެމްބަރު 2019 ގައެވެ. އެ ދުވަހުން ފެށިގެން އެމަނިކުފާނުގެ ސަޕޯޓަރުންނާއި، ނިސްބަތްވެވަޑައިގަންނަވާ ކޯލިޝަނުން އަދި އާއިލާއިންވެސް ދައްކަމުން އަންނަނީ އެއް ވާޙަކަތަކެކެވެ. އެއީ އެ ދުވަހު ރައީސް ޔާމީންގެ މައްޗަށް ކުރި ހުކުމް ސައްހަ ނޫން ވަހަކައެވެ. ޝަރީއަތަށް ބަޔަކު ކަނޑައެޅިގެން ނުފޫޒު ފޯރުވަމުން އަންނަ ވާހަކަތަކެވެ.\nމިިއަދު ސުޕްްރީމްް ކޯޓުގައި ކުރިއަށް ގެންދިޔަ ރައީިސް ޔާމީންގެ މައްޗަށް މަނީ ލޯންްޑްރިންގެ ކުށް ސާބިތުވެ ކޮށްފައިވާ ހުކުމުގެ އިސްތިއުނާފްގެ ފުރަތަމަ އަޑުއެހުމުގައި އެމަނިކުފާނުގެ ފަރާތުން 22 އިސްތިއުނާފްގެ ނުކުތާއެއް ކޯޓަށް ހުށަހެޅިއެވެ.\nރައީސް ޔާމީންގެ މައްޗަށް މަނީ ލޯންޑްރިންްގެ ކުށް ސާބިތުވެ ޖަލުގައި އެތައް ދުވަހެއް ހޭދަކުރެއްވި ފަހުން މިއަދު ބެއްވި އިސްތިއުނާފް އަޑު އެހުމުގައި އެމަނިކުފާނުގެ ފަނޑިޔާރުން ވަނީ ދައުލަތުން ހުށަހަޅާފައިވާ ބައެއް ހެކިތަކުގެ ދެކޮޅުވެސް ނުޖެހޭ ކަމަށް ދޭހަވާގޮތަށް ވާހަކަދައްކަވާފައެވެ. އިސްތިއުނާފްގެ ނުކުތާތަކުގެ ތެރޭގައއި ރައީސް ޔާމީންގެ ވަކީލުން ވަނީ އިޖްރާއީ ގޮތުންނާއި މައުޟޫއީ ގޮތުންް އަދި ތަހުގީގީ މަރުހަލާގެ ތެރޭގައި ހުރި ގިނަ ކަންތައްތަކެއް ވަނީ ފާހަގަކުރައްވާފައެވެ.\nތަހުގީގީ މަރުހަލާގެ ތެރޭގައިވެސް ގޯސްތަކެއް:\nރައީސް ޔާމީންގެ ވަކީލުންގެ ޓީމުގައި ހިމެނިވަޑައިގަންނަވާ ޑރ. މުހައްމަދު ޖަމީލް އަހުމަދު މިއަދު ކޯޓުގެ އަޑުއެހުމުގެ ތެރެއިން ވިދާޅުވީ، މި މައްސަލަައިގެ ތަހުގީގީ މަރުހަލާގެ ތެރޭގައިވެސް ގޯސްކޮށް ކަންތައތަކެއް ހިންގާފައއިވާކަމަށެވެ. މި މައްސަލާގައި ދައުވާކުރެވިފައި ވަނީ ރައީސް ޔާމީން ތަހުގީގަށް ހާޒިރުކޮށް ސުވާލުކުރެވުނު މައުޟޫއަކަށްވެސް ނޫން ކަމަށް ޑރ. ޖަމީލްް ވިދާޅުވިއެވެ.\n"މި މައްސަލައިގެ ތަހުގީގުގެ މަރުހަލާގައި ކުރެވުނު ސުވާލުކުރެވުނީ އެއްވެސް ހާލެއްގައި މަނީ ލޯންޑަރިންގެ ކުށަކާއި ގުޅިގެންނެއް ނޫން. އެކަންކަން ގާނޫނީ އިންޒާރުންނާއި އަދި ތަހުގީގީ ބަޔާނުންް ވަރަށ ސާފުކޮށް އެނގޭނެ. ގާނޫނީ އިންޒާރުގައއި ވަރަށް ސާފު ޝަރީހަ ބަހުރުވައިން އެބަ ބުނޭ އިސްތިއުނާކުރާ ފަރާތުން ތަހުގީގަށް ހާޒިރުކުރެވުނީ ދައއުލަތަށް ދޮގު މައޫލޫމާތު ނުވަތަ ހެކި ދީގެެންނޭ" ޑރ. ޖަމީލް ފާހަގަކުރެއްްވިއެވެ.\nމި މައްސަލައިގެ ތަހުގީގު ހިންގާފައި ވަނީ ކުއް ކުރިކަމަށް ތުހުމަތުކުރާ ފަރާތައް އޭނާ ކުރީ ކޮން ކުުށެއްކަންވެސް އަންގައިދިނުމެއް ނެތިި ކަމަށް ޖަމީލް ވިދާޅުވިއެވެ.\nޖިނާއީ އިޖުރާއަތުގެ ގާނޫނާ ހިލާފް:\nދަށުކޯޓުގެެ މުޅި މައްސަލަ ނިމިގެން ދިޔައިރުވެސްް ދައުލަތުން ރައީީސް ޔާމީން ކުރި ކުށުގެެ ތަފްސީލެއް ދެއްވާފައި ނެތުމުން ވަކީލުން ކަންބޮޑުވުން ފާޅުކުރެއްްވިއެވެ.\n"މިއީ ކުޑަކަމެއްގެ ވާހަކައެއް ނޫން. މިއީ ދިވެހި ރާއްޖޭގައި އަލަށް ކުރެވޭ މިވަރުގެ ޝަރީއަތުގެ ވާހަކަ މި ދައްކަނީ މަނީ ލޯންޑްރިންގެ ގާނޫނުގެ ދަށުން" ޖަމީލް ވިދާޅުވިިއެވެ.\nޖިނާއީ އިޖުރާއަތުގެ ގާނޫނުގެ ދަށުން ދީފައިވާ ރައްކާތެރިކަން ދީފައިވާ ސަބަބު ދެނެގަންނަން ޖެހޭކަން ފާހަގަކުރައްވާ ޑރ. ޖަމީލްް ފާހަގަކުރެއްވީ، ކުށެއް ހިނގައިފި ނަމަ އެކުށެއްގެ ތަފްްސީލާ ކުށް ހިނގި ވަގުތު، އަދި އެ ހިނގި އެއްޗެއް ނުވަތަ ކަމެއްގެ ތަފްްސީލް ދޭން ވާނެ ކަމަށް ޖިނާއީ އިޖުރާއަތުގެ ގާނޫނުގައި ބަޔާންކޮށްފައިވާކަމަށެވެ. މި މައްސަލާގައި މިއީ ކޮން ރަށަކާއި ގުޅިގެންތޯ އަދި ކޮޮންް ކުށެއް ކޮށްގެންތޯ، ކޮން ތަނަކުން ފައިސާއެއް ނަގައިގެންތޯ ތަފްސީލްކޮށް ދައުލަތަށް ބަޔާންކޮށްދެވިފައި ނުވާކަމަށެވެ. އަދި މިއީ ގއ. ވޮޑެމުއްލާ ނަމަކަށް ކިޔާ ރަށެއް ވިއްކާލާ ލިބުނު ފައިސާގެ ވާހަކަންވެސް އެނގުނީ ފަހުން ކަމަށްވެސް ޖަމީލް ވިދާޅުވިއެވެ. މީގެ ސަބަބުން މައްސަލަ ކޯޓަށް ހުށަހަޅާ އެތައް ދުވަހެއް ހިނގި އިރުވެސް އެއީ ކޮން މައްސަލައެއްކަން މައްސަލަ ރައދުވާ ފަރާތައް އެނގިފައި ނުވާކަމަށް އޭނާ ފާހަގަކުރެއްވިއެވެ.\n"ކްްރައިމް އަކީ އަން ނޯން އެއްޗެއްް ނޫން. ކްރައިމެއް ހިނގައިފިއްޔާ އެ ކްްރައިމްއެއްގެ ސިފަތަކެއް ހުރޭ. ހަގީގަތުގަ މިއަދާ ހަމައަށް ހިނގައިގެން އައި އިރުވެސް އެ ހިނގި ކްްރައިމް. ކޮބާހޭ ކްރައިމްް. އެކްރައިމް ޓޭކް ޕްލޭސްވީ ކޮންތަނެއްގަހޭ. ކޮބާހޭ ޓައިމް. މިއިން އެއްވެސް އެއްޗެއްގެ ތަފްސީލެއް ހަގީގަތުގައި ދައުލަތުން ދީފައެއް ނުވޭ" ޑރ. ޖަމީލް ވިދާޅުވިއެވެ.\nދައުލަތަކަށް އެކަށީގެންވާ ހެއްކެއް ހުށަހެޅިފައެއް ނެތް:\nމަނީ ލޯންޑަރިންގެ ކުށަކީ ފައިސާގެ ކުށަކަށް ވާއިރު މިފަދަ ކުށެއްް ކުރެވޭނީ އެތައް ރޭވުމެއް ރާވައިގެންކަމަކީ އެންމެވެސް ދަންނަ ކަމެކެވެ. ދައުލަތުން ރައީސް ޔާމީނާ ދެކޮޅަށް ހެކި ހުށަހެޅި އިިރު މިފަދައެއްވެސް ލިއެކިއުމެއް ހުށަހަޅާފައެއް ނުވެއެވެ.\nމި މައްސަލަ ސާބިތުކުރުމަށްޓަކާ ދައުލަތުން ގެނައީ ބޮޑު މަނީލޯންޑްރިންގެ ތުހުމަތެއްްކަން ފާހަގަކޮށް ޑރ. ޖަމީލް ވިދާޅުވީ، މިއީ ކޮންތާކު ނުވަތަ ކޮން އިރަކު ހިންގާފައިވާ ކުށެއްކަމެއް ދައުލަތަށް ބުނެ ނުދެވުނު ކަމަށެވެ. މިއީ ވޮޑެމުއްލާާއާ ގުޅިގެން ހިންގާފައިވާ މަނީ ލޯންޑްރިންގެ ކުށެއް ކަމަށް ދައުލަތުން ފާހަގަކުރި ނަމަވެސް އެކަން ސާބިތުވާ އެއްވެސް ހެއްކެއް ނެތް ކަމަށް ޑރ. ޖަމީލް ވިދާޅުވިއެވެ.\nމި މައްސަލައިގެ ޝަފަވީ ހެކީގެ ގޮތުގައި ހުށަހަޅާފައި ވަނީ ހިޔާނާތުގެ އެތައްތުހުމަތެއް ކޮށް، އެކަމަށް އަމިއްލައަށްް އިއުތިރާފްވެވަޑައިގަތް ކުރީގެ ނައިބުރައީސް އަހުމަދު އަދީބް އާއި، އެމްއެމްޕީއާރުސީގެ ކުރީގެ އެމްޑީ ޢަބްދުﷲ ޒިޔަތާއި އަދި މުމުއައްވިޒް ރަޝީދުގެ ހެކިބަހެވެ. އެހެން ނަމަވެސް މި ހެކިތަކަކީ ގާނުނުގައި ކަނޑައެޅިގެން ބަޔާންކޮށްފައިވާ އިމުން ބޭރުވެފައިވާ ހެކިތަކެއް ކަމަށާއި، ބައެއް ހާލަތްތަކުގައި ދައުވާ އުފުލިފައިވާ ފަރާތްތަކުގެ ހެކިބަހަކީ ގަބޫލުކުރެވޭ އެއްްޗެއް ނޫން ކަމަށް ޖަމީލް ވިދާޅުވިއެވެ.\n"މިއީ ހަމަ އަޅުގަނޑުމެން އެކަމަކަށް ބަހުސްކުރަްނ ނުޖެހޭ މިންވަރަށް ފޯލްޓީ އެސްޓެބްލިޝް ކަންތައްތަކުގެ ވާހަކަ މި ދެއްކެނީ" ޑރ. ޖަމީލް ވިދާޅުވިއެވެ.\nރައީސް ޔާމީން ގުޅުއްވި ކަމަށް އަދީބާއި، ޒިޔަތުވެސް ހެކިބަސްދިންކަން ފާހަގަކޮށް ޖަމީލް ވަނީ އެކަން ސާބިތުކުރުމަށް ދައުލަތަކަށް ދެއްކުނު ހެކިބަހަކީ ކޮބައިތޯ ސުވާލު އުފައްދަވާފައެވެ. މިކަމަށް ރިއާޔަތްކޮށް ހައިކޯޓުގެ ފަނޑިޔާރުން ވަނީ އިތުރު އެތައއް ގިނަގުނަ ހެއްކެއް ހުރިކަމަށް ވިދާޅުވެފައިކަން ފާހަގަކޮށް ޖަމީލްް ވަނީ އެ ހެއްކެއްް ނުދެއްކުނު ކަމަށް ވިދާޅުވެފައެވެ.\nކުރީގެ އޭސީސީގެ ނައިބު ރައީސް މުއައްވިޒު ރަޝީދު ރައީސް އޮފީހަށް ވަޑައިގެން ރައީސް ޔާމީނާ ބައްދަލުކުރެއްވި ކަމަށް ވަނީ ވިދާޅުވެފައެވެ. އެހެން ނަމަވެސް ޝަރީއަތަށް ހުށަހަޅާފައިވާ ހެކިންވެސް އެކަން ދޮގުކުރާ ކަމަށާއި، މި މައްސަލަ ތަގުގީގުކުރި ފުލުހުން ވަނީ އެއީ ދޮގުކަން ސާބިތުކޮށްފައިކަމަށް ޖަމީލް ވިދާޅުވިއެވެ. އަދި މިފަދައިން ވިދާޅުވީ މުއައްވިޒު އެކަނި ކަމަށާއި، ރައީސް ޔާމީން އާއި ކުރީގެ އޭސީސީގެ ރައީސް ލުތުފީ އެކަން ދޮގުކުރައްވާކަމަށް ޖަމީލް ވިދާޅުވިއެވެ.\nކިތާބީ ހެކީގެ ގޮތުގައި ދައުލަތުން ހުށަހަޅާފައި ވަނީ، އޮޑިޓާ ޖެނެރަލްގެ ރިޕޯޓާއި، ރައީސް ޔާމީންގެ މާލީ ބަޔާނެވެ.\n"ދެން މި ދަންނަވަނީ މިގޮތަށް ހުށަހަޅުއްވާފަ ވަރަށް ގެނެސް މިދެނީ، މިހެން މިކަންތައްތައް ހުރީމަ އެބަ ސާބިތުވެޔޭ މިކުށް ހިނގައިފިކަމަށް. މި ދަންނަވަނީ ކޮބާހޭ މީގެ ފެކްޓިން އިޝޫ ހަގީގަތުގަ އެސްޓެބްލިސްވެފަ. ބައްލަވާ އޮޑިޓަރ ޖެނެރަލްރިޕޯޓަކުވެސް އަދި އެއްވެސް ތަނަކު ނެތޭ ވިދާޅުވެފަކާ އަޅުގަނޑުމެން މިއަދު މި ސުވާލުކުރާ ވޮޑެމުއްލާގެ މައްސަލައެއް" ޑރ. ޖަމީލް ފާހަގަކުރެއްވިއެވެ.\nއޮޑިޓް ރިޕޮޓަކީ ކްރިމިލް ރިޕޯޓެއް ނޫން ކަމަށާއި، އެއީ އެމްއެމްޕީއާރުސީގެ ކަންތައްތައް ހިނގި ގޮތުގެ ރިޕޯޓެއް ކަމަށް ޖަމީލް ވިދާޅުވިއެވެ. އެސްއޯއެފް އިން އެހެން ވިޔަފާރިތައއްވެސް ކޮށްފައި ހުރިކަމަށާއި، 2017ގައި ނެރެވުނު ގަޒިއްޔާގައި އެސްއޯއެފް އާއި އެމްއެމްޕީއާރުސީއާއި ދެމެދު ސައްހަ މުއާމަލާތް ކުރެވޭކަމަށް ނިންމާފައިވާކަމަށާއި، މަދަނީ ޖަމިއްޔާތަކުން މުއާމަލާތް ހިންގާނެ ކަމަށ ޑރ. ޖަމީލް ވިދާޅުވިއެެވެ.\nއަލީ ވަހީދު ރައީސް ޔާމީނަށް ކުއްލިއަކަށް ތާއިދުކުރަން ފަށާ، ޕީޖީއަށް ވަރުގަދަ ތުހުމަތެއް:\nމީގެ ކުރިން ޓޫރިޒަމް މިނިސްޓަރުކަމުގައި ހުންނަވަނިކޮށް ޖިންސީ ގޯނާގެ ތުހުމަތުތަކެއް ކޮށް ވަޒީފާއިން ވަކިކުރި އަލީ ވަހީދުއަކީ "ސަލާން ޖަހަން ޖެހުނަސް، ރައީސް ޔާމީނަށް ތާއިދު ނުކުރާނެ"ކަމަށް ވިދާޅުވީ ވަރުގަދަ ސިޔާސީ ޝަހުޝެކެވެ. މިއަދު ރައީސް ޔާމީންގެ ޝަރީއަތް ކުރިއަށް ދަނިކޮށްް އަލީ ވަހީދު ވަނީ ކުއްލިއަކަށް ރައީސް ޔާމީނަށް ތާއިދުކޮށް ޓްވީޓްތަކެއް ކޮށްފައެވެ. އަލީ ވަހީދު ކުރި ޓްވީޓުގައި ވިދާޅުވެފައި ވަނީ އެމްއެމްޕީއާރުސީ ހިޔާނާތުގެ މައްސަލަ އާއި ގުޅިގެން ރައީސް ޔާމީންގެ މައްޗަށް ކުރެވޭނެ އެއްވެސް ދައުވާއެއް ނޯންނާނެ ކަމަށް ވިދާޅުވެފައެވެ. އަދި ޔާމީންގެ ވެރިކަމުގައި ރާއްޖޭޭން ބޭރުގައި ހިންގި ތަހުގީގުގައި އެމަނިކުފާނުގެ އެކައުންޓުތައް ފްރީޒް ނުކުރެވުނީ އެހެންވެ ކަމަށާއި، ޔާމީން މިނިވަން ކުރުމަށް އޭނާ ވަނީ ގޮވާލާފައެވެ.\nއަދި ހިޔާނާތުގެ ސައްހަ ލިސްޓު ފެށެނީ މިއަދުގެ ޕްރޮސެކިއުޓަރ ޖެނެރަލް ޝަމީމް އާއި ހަމައިން ކަމަށާއި، ރެހެންދި ފްލެޓުތަކުން ކަޅުދަބަސް ހިފައިގެން ނިކުތް މީހުން ނޯޅޭނެ ކަމަށް އަލީ ވަހީދު ވަނީ ވިދާޅުވެފައެވެ. އަދި ފޯނުތަކާއި ލެޕްޓޮޕާ އިނގިރޭސި ތަހުގީގު ޓީމަށް ރައދުކޮށްދިނީ އޭނާ ކަމަށާއި، މަރާލިޔަސް އަދި ޖަލަށް ލިޔަސް އެ އަޑު ކަނޑުވާ ނުލެވޭނެ ކަމަށް އަލީ ވަނީ ވިދާޅުވެފައެވެ. މިހާރު އެމްއެމްޕީއާރްސީ މައްސަލައިގެ ތަހްގީގުގައި ރިޔާސީ ކޮމިޝަނުންނާއި ފުލުހުން ވެސް ދަނީ އަދީބުގެ ފޯނުން އޭރު ކޮށްފައި ހުރި މުއާމަލާތްތައް ބަލަމުން ކަމަށް މައުލޫމާތު ލިބެއެވެ.\nރިޕޯޓް ރައީސް ޔާމީން\nރައީސް ޔާމީންގެ މައްޗަށް ކުރެވިފައިވަނީ ޢަދުލުވެރި ހުކުމެއްނޫން: ނަޖީބް 1 1 week ago


Sukuk ganan jehey hatharu sababu\nޞުކޫކް ގަންނަން ޖެހޭ ހަތަރު ސަބަބު\nއެޗްޑީއެފްސީގެ ބޯޑް؛ އެޗްޑީއެފްސީ އިން ދަނީ ހައުސިން ބާޒާރުގައި އިންވެސްޓްމަންޓްތައް ކުރަމުން- -- ފޮޓޯ: އެޗްޑީއެފްސީ\nރާއްޖޭގެ ހައުސިން ބާޒާރުގައި އެންމެ ފުޅާކޮށް ވިންވެސްޓްކޮށްފައިވާ އެއް ކުންފުނި ކަމަށްވާ އެޗްޑީއެފްސީއިން މިވަނީ މުޟާރަބާ ޞުކޫކް (އިސްލާމިކް ބޮންޑް) އެއް ވިއްކަން ފަށާފަ އެވެ. މި މިފަހަރު ޞުކޫކް ވިއްކަނީ 1،000ރ. އަށެވެ. އަދި ވިއްކަނީ 200،000 ޞުކޫކް އެވެ. އެ ކުންފުނިން ޓާގެޓް ކޮށްފައިވަނީ މި އަދަދަށް ޞުކޫކް ވިއްކައިގެން 200 މިލިއަން ރުފިޔާ ހޯދުމަށެވެ. ޞުކޫކް ވިއްކުން ބަންދު ކުރާ ތާރީހަކީ އަންނަ މަހުގެ 12 ވަނަ ދުވަހެވެ. ތިރީގައި އެ ވަނީ ޞުކޫކް ގަންނަން ޖެހޭ ބައެއް ސަބަބު ތަކެވެ.\nއެންމެ ރިސްކް ކުޑަ\nއެޗްޑީއެފްސީ އިން ތިންވަނަ ޞުކޫކް އިޝޫ ކުރުމާ ބެހޭ ގޮތުން މައުލޫމާތު ދެއްވަނީ- ފޮޓޯ: އަވަސް\nފައިސާ ހުރި މީހުން އެ ބޮޑު ފޮށީގައި ފޮރުވައިގެން ހުރުމަކީ ފައިދާ ހުރި ކަމެއް ނޫންނެވެ. އެހެންވެ، އެ ފައިސާ ކޮންމެވެސް ކަމެއްގައި އިންވެސްޓް ކޮށްގެންނެވެ. އަދި އެ ފައިސާ ވިއްސައި ގިނަ ކޮށްގެންނެވެ. ރާއްޖޭގައި އެކަމަށް އެހާ ގިނަ ވަސީލަތް ތަކެއް ނެތެވެ. އެހެންވެ ގިނަ ބަޔަކު ފައިސާ ރައްކާކޮށްފައި ބޭންކުގައި ބަހައްޓަނީ އެވެ. ބޭންކުގައި ފައިސާ ބަހައްޓައިފިނަމަ އިންޓްރެސްޓުގެ ގޮތުގައި ލިބެނީ އެންމެ ގިނަ ވެގެން ވެސް އަހަރަކު ގާތްގަނޑަކަށް ދެ ޕަސެންޓެވެ. ދެން އޮތީ ފައިސާ އިން ވިޔަފާރި ކުރުމެވެ. ވިޔަފާރިކުރުމަކީ ވެސް އޭގައި ރިސްކް އޮތް ކަމެކެވެ. ބައެއް ފަހަރު އަތުގައި އޮތް ފައިސާ ކޮޅު އިންވެސްޓް ކޮށްލައިގެން ސަތޭކަ ޕަސެންޓް ގެއްލުންވުމުގެ ފުރުސަތު ވެސް ކުޑަ އެއް ނޫނެވެ. މިއީ ވެސް ރިސްކް ބޮޑު ކަމެކެވެ. އެހެންވީމަ ދެން އޮތް ރަނގަޅު އޮޕްޝަނަކީ ކޮބައި ހެއްޔެވެ ؟ މި ވިސްނުމުން ބަލާއިރު ވެސް އެޗްޑީއެފްސީގެ "ޞުކޫކް" އަކީ އިންވެސްޓްކޮށްގެން ބޭނުންވާ ނަފާ ހޯދިދާނެ ފަސޭހަ ގޮތެކެވެ. އާއްމު މީހާއަށްވެސް މި ފުރުސަތު ވަނީ ހުޅުވާލާފަ އެވެ.\nޞުކޫކް ފައިދާ ބޮޑު\nޞުކޫކް ގަންނަ ފަރާތަކަށް ޖުމްލަ އިންވެސްޓްމެންޓްގެ 65 ޕަސެންޓް ފައިދާގެ ގޮތުގައި ލިބޭނެ އެވެ. އެޗްޑީއެފްސީ ޞުކޫކް އަށް އޮތް ޔަގީން ކަމަކީ ކޮބައި ހެއްޔެވެ؟ ސުވާލަކީ މި އެވެ. އެޗްޑީއެފްސީ އިން މީގެ ކުރިން ދެ ބުރެއްގެ މަތިން ޞުކޫކް ވިއްކާފައިވެ އެވެ. އަދި ފައިދާ ބަރާބަރަށް އިންވެސްޓް ކުރި ފަރާތް ތަކަށް ދޫކޮށްފައިވެ އެވެ. އެ ކުންފުނިން އެންމެ ފުރަތަމަ "ޞުކޫކް" ވިއްކީ 2013 ވަނަ އަހަރު އެވެ. އެ ފަހަރު 467 ފަރާތަކަށް 45،132 ޞުކޫކް ވިއްކި އެވެ. އަދި 2017 ވަނަ އަހަރު 207 ފަރާތަކަށް 89،036 ޞުކޫކް ވިއްކާފައިވެ އެވެ.\nރަށު ތަރައްގީ އަށް ފައިސާ ހޯދަން ވަސީލަތެއް\nހަނިމާދޫގައި އިރު އޮއްސޭ މަންޒަރުބަލަން ދެ މީހަކު މަޑުކޮށްލައިގެން: އެޗްޑީއެފްސީ ހިއްސާ - ފޮޓޯ: މުހައްމަދު އަފްރާހް | އަވަސް\nރާއްޖޭގައި ވެސް ތަފާތު ނަންނަމުގައި ފަންޑުތައް އެބަހުއްޓެވެ. އެ ފަންޑުތަކުން ޞުކޫކް ފަދަ އިންސްޓްރޫމަންޓްތަކުގައި އިންވެސްޓްކޮށްފިނަމަ ރަނގަޅު ނަފާއެއް ނެގިދާނެ އެވެ. ހަގީގަތުގައި ފަންޑު ރަނގަޅަށް މެނޭޖު ކުރުމާއި ފަންޑުން ނަފާ ވާނެ ގޮތް ތަކެއް ހޯދައި ފުރުސަތުތަކުގެ ބޭނުން ހިފުން މުހިންމެވެ. ލާމަރުޒީ ނިޒާމުގެ ދަށުން، ސަރުކާރުން ދަނީ ކައުންސިލް ތަކަށް ބޮޑު ބާރު ތަކެއް ދެމުންނެވެ. މިއާއެކު ކައުންސިލްތައް މާލީ ގޮތުން ވެސް ބާރު ގަދަ ކުރާނެ އެވެ. އެހެންވެ، މި ވަގުތަކީ ރަށު އަދި އަތޮޅު ކައުންސިލް ތަކުން ރަށް ތަރައްގީ އަށް ރަނގަޅު އިންވެސްޓްމަންޓެއް ކުރަން އޮތް ފުރުސަތެކެވެ. މިގޮތުން އެޗްޑީއެފްސީގެ ޞުކޫކްގައި އިންވެސްޓްކޮށްގެން ކައުންސިލް ތަކަށް ވެސް ރަށް ތަރައްގީ އަށް ބޭނުންވާނެ ފައިސާ ހޯދުމުގެ މަގު އޮތީ ތަނަވަސްވެފަ އެވެ. މިއީ ކައުންސިލް ތަކަށް ދިގު މުއްދަތަށް ރަނގަޅު އިންވެސްޓްމަންޓެކެވެ. ޞުކޫކްގެ ފައިދާ އަހަރަކު ދެ ފަހަރު ބަހާނެ އެވެ.\nސެކަންޑްރީ މާކެޓުގައި ވިއްކާލެވޭނެ\nހިއްސާ ގަނެގެން "ޖީބުގައި ފޮރުވައިގެން" ތިބެގެން ފައިދާއެއް ނެެތެވެ. ހިއްސާގެ ބާޒާރަށް ވަދެ، ރަނގަޅު ވަގުތުގައި ވިއްކާލަންވީއެވެ. ހިއްސާގެ ބާޒާރުގެ ހަގީގީ ފައިދާއަކީ މި އެވެ. އެޗްޑީއެފްސީގެ ޞުކޫކްއަކީ ހިއްސާގެ ބާޒާރުގައި ލިސްޓުކޮށްފައިވާ އިންސްޓްރޫމަންޓެވެ. އެހެންވެ ހިއްސާގެ ބާޒާރަށް އަންނަ ބަދަލު ބަލައި ވިއްކާލައިގެން ފައިދާ ހޯދުމުގެ ފުރުސަތު ވެސް އެބައޮތެވެ. މިއީ ދިގު މުއްދަތަށް ބަލާއިރު ރަނގަޅު ފުރުސަތެއް އޮތް ރަނގަޅު ވިޔަފާރިއެކެވެ. އެހެންވެ މިއީ ޒުވާނުންނަށް އިންވެސްޓް ކުރަން ރަނުގެ ފުރުސަތެކެވެ. މި ފަހަރުގެ ޞުކޫކް ވެސް ވަނީ މޯލްޑިވްސް ސްޓޮކް އެކްސްޗޭންޖްގެ އިންފިނިޓީ ޕޯޓަލްގައި ލިސްޓުކޮށްފަ އެވެ.


އޭދަފުށި- ވިކްޓަރީ މެޗުން ވެޓެރަންސް މުބާރާތް މިއަދު ހަވީރު ފަށަނީ\n8 މޭ 2019\nކުރީ އަހަރެއްގެ ވެޓަރަންސް ކަޕްގައި ކުޅެނީ- ފޮޓޯ / މިހާރު\nކުރީގެ ފުޓްބޯޅަ ތަރިންނަށް ހާއްސަކޮށްގެން ކޮންމެ ރޯދަ މަހަކު މާލޭގައި ބާއްވަމުން އަންނަ ވެޓެރަންސް ކަޕް ފުޓްބޯޅަ މުބާރާތް ބ. އޭދަފުށްޓާއި ވިކްޓަރީ ސްޕޯޓްސް ކްލަބް ބައްދަލުކުރާ މެޗުން މިއަދު ހަވީރު ފަށާނެ އެވެ.\nދެ ބުރަކަށް ބަހާލައިގެން ކުރިއަށްގެންދާ މި މުބާރާތޔގެ ފުރަތަމަ ބުރުގައި ހަތް ޓީމުގެ މެދުގައި އޮންނާނީ ލީގު ބުރެކެވެ. އެ އަށް ފަހު އެންމެ ގިނަ ޕޮއިންޓް ހޯދާ ޓީމަކަށް ފައިނަލުގެ ސީދާ ޖާގައެއް ލިބޭއިރު، ފައިނަލުގެ ފަހު ޖާގަ ލިބޭނީ ލީގު ބުރުގެ ދެ ވަނަ އާއި ތިން ވަނައާ ދެމެދުގައި ކުޅޭ ސެމީ ފައިނަލް މެޗުން މޮޅުވާ ޓީމަކަށެވެ.\nމި ފަހަރުގެ މުބާރާތުގައި ކުޅޭ އޭދަފުށީ ޓީމުގައި ވެލެންސިއާ އަށް ކުރިން ކުޅުނު ކުޅުންތެރިންނާއި އޭދަފުއްޓަށް އުފަން ކުރީގެ މަ×ޝްހޫރު ކުޅުންތެރިން ހިމެނޭނެ އެވެ. މިއަދުގެ މެޗު ފަށާނީ ހަވީރު 4:30 ގަ އެވެ.


Idhikolhu ge nuruhun Riza ah, PPM memberun eynaa ge dhifaau gai | Mihaaru\nގުރައިދޫ ދާއިރާގެ މެމްބަރު ރިޒާ. ޖޭއެސްސީގެ މެމްބަރު ކަމުން ރިޒާ ވަކި ކުރަން މަޖިލީހަށް ވަނީ ހުށަހަޅާފައި. --- ފޮޓޯ: މަޖިލިސް\nއިދިކޮޅުގެ ނުރުހުން ރިޒާއަށް، ޕީޕީއެމް މެމްބަރުން އޭނާގެ ދިފާއުގައި\n12 ނޮވެމްބަރ 2018 - 13:12\nޖުޑީޝަލް ސާވިސް ކޮމިޝަން (ޖޭއެސްސީ) އަށް ރައްޔިތުންގެ މަޖިލީހުން ކަނޑައަޅާފައިވާ ކ. ގުރައިދޫ ދާއިރާގެ މެމްބަރު އިބްރާހިމް ރިޒާ އަށް އިދިކޮޅު ގިނަ މެމްބަރުންތަކެއް ފާޑު ވިދާޅުވި އިރު، ޕީޕީއެމްގެ ބައެއް މެމްބަރުން އޭނާގެ ދިފާއުގައި މިއަދު ވާހަކަ ދައްކަވައިފި އެވެ.\nޖޭއެސްސީގައި މަޖިލިސް ތަމްސީލްކުރައްވާ ރިޒާ އެ މަގާމުން ވަކިކުރަން މަޖިލީހަށް ހުށަހެޅުއްވީ އެމްޑީޕީ މެމްބަރު މުހައްމަދު ނާޒިމެވެ. ރިޒާ ވަކިކުރަން ހުށަހެޅި މައްސަލައިގައި ކުރި ބަހުސް ނިންމާލި އިރު، މިއަދު މެންދުރު ފަހު 1:30 ގައި ވޯޓަށް އަހާނެ އެވެ.\nSababu thakaa medhu hini aadhey, adhaa kuree amaanaaitheri massakatheh: MP Riza\nނާޒިމް ހުށަހެޅުއްވި މައްސަލައަށް ބަހުސް ކުރައްވައި ކުޅުދުއްފުށީ އުތުރު ދާއިރާގެ އެމްޑީޕީގެ މެމްބަރު އަބްދުލްޣަފޫރު މޫސާ ވިދާޅުވީ ޖޭއެސްސީއަކީ ޝަރުއީ ނިޒާމުގެ މައި ތަނބު ކަމަށްވާ އިރު، ރައީސް އަބްދުﷲ ޔާމީންގެ އަނިޔާވެރިކަން ހިންގުމުގައި ބައިވެރިވެވަޑައިގެންނެވި އެއް މެމްބަރަކީ ރިޒާ ކަމަށެވެ.\nއެގޮތުން ޝަރުއީ ނިޒާމުގެ ތެރެއަށް "އަތް ބާނައިގެން" ހުރިހާ ކަމެއް ކުރިއަށް ދިޔައީ ރިޒާގެ އެއްބާރުލުމާ އެކު ކަމަށް ވިދާޅުވެ، ގަފޫރު ވަނީ ރިޒާ އަށް ވަރަށް ބޮޑަށް ފާޑު ވިދާޅުވެފަ އެވެ. އޭނާ ވިދާޅުވި ގޮތުގައި، ރިޒާ މަސައްކަތް ކުރެއްވީ "ބާތިލް ހުކުމްތަކެއް" ކުރެއްވުމުގެ ފަހަތުގަ އެވެ.\nރައްޔިތުންގެ މަޖިލީހުގެ މެމްބަރުން މަޖިލީހުގެ ޖަލްސާއެއްގައި. ފޮޓޯ މަޖިލިސް\n"އަޅުގަނޑުމެން ގައުމުގައި އިންސާފު ގާއިމު ކުރަން މަސައްކަތް މި ކުރަނީ. އަނިޔާ ދިން ފަރާތްތައް އިންސާފުގެ ކުރިމައްޗަށް ހާޒިރު ކުރެވެން ޖެހޭނެ،" ގަފޫރު ވިދާޅުވި އެވެ.\nއައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވީ ވޭތުވެދިޔަ ފަސް އަހަރު ރާއްޖޭގެ ކޯޓުތަކަކީ ސިޔާސީ ބޭފުޅުންނަށް "އަނިޔާ" ދޭން ހުރި ތަނަކަށް ބަދަލުވި ކަމަށެވެ. ބޭއިންސާފުން ހުކުމް ކުރުމުގައި ކޯޓުތަކަކީ "އަރާހުރި" ތަނެއްގެ ގޮތުގައި ފާހަގަކުރެވުނު ކަމަށް ވެސް ވިދާޅުވި އެވެ.\nއޭނާ ވިދާޅުވީ ޖޭއެސްސީގެ ތެރޭގައި އެތައް ކަމެއް ގޯހުން ގޯހަށް ދިޔަ އިރު، ރިޒާ އެއްވެސް އެއްޗެއް ވިދާޅުނުވެ، އިންނަވާފައި މިއަދު ވަރަށް ރަނގަޅަށް އެތަނުގައި މަސައްކަތް ކުރެއްވި ކަމަށް ވިދާޅުވީމަ، އިދިކޮޅު ފަރާތްތަކަށް ގަބޫލުނުކުރެވޭނެ ކަމަށެވެ.\n"އެތައް ބައިވަރު ޖިނާއީ ކުށްތަކެއް ކުރާ މީހުން މަގުމަތީގައި މިނިވަންކަމާ އެކު އުޅެމުން ދިޔައިރު، ހިޔާލު ފާޅުކުރާ މީހުން ޖަލުގެ ކުޑަގޮޅީގައި ހޭދަ ކުރަމުން ދިޔައީ،" ރޮޒެއިނާ ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގެ ޝަރުއީ ނިޒާމު ރަނގަޅު ކުރަން ޖެހޭ ކަމަށް ގަބޫލުނުކުރާ، ޖޭއެސްސީއަށް ބަދަލުތަކެއް އަންނަން ޖެހޭ ކަމަށް ގަބޫލުނުކުރާ މީހަކު ނުހުންނާނެ އެވެ. އެހެންވެ، ރިޒާ ވަކިކުރަން ހުށަހެޅި މައްސަލައަކީ އިންސާފުގެ ދާއިރާ ރަނގަޅު ކުރަން އެޅޭ ފުރަތަމަ ފިޔަވަޅު ކަމަށާއި ޖޭއެސްސީ "ދޮވެ ސާފު ކުރަން" ޖެހެނޭ ކަމަށް ވެސް ވިދާޅުވި އެވެ.\nއެކަމަކު އިނގުރައިދޫ ދާއިރާގެ މެމްބަރު އަދި ޕީޕީއެމް ޕާލަމެންޓްރީ ގްރޫޕްގެ ޑެޕިއުޓީ ލީޑަރު އިބްރާހިމް ފަލާހް ވިދާޅުވީ ރިޒާއަކީ މިހާރު ތިއްބެވި މަޖިލީހުގެ މެމްބަރުންގެ ތެރެއިން ޖޭއެސްސީގައި މަސައްކަތް ކުރައްވަން ވަރަށް އެކަށީގެންވާ، އިހްލާސްތެރި، ކުޅަދާނަ، ތެދުވެރި، އަމާނާތްތެރި ބޭފުޅެއް ކަމަށެވެ.\nއޭނާ ވިދާޅުވި ގޮތުގައި ޖޭއެސްސީގެ މެމްބަރު ކަމުން ރިޒާ ވަކިކުރަން މަޖިލީހަށް ހުށަހެޅީ ސިޔާސީ ކުލަ ޖެހިގެންނެވެ. ޖޭއެސްސީގެ މެމްބަރެއްގެ ގޮތުގައި ހުންނަވައިގެން، ރިޒާ އަށް މަސްއޫލިއްޔަތު އަދާނުކުރެއްވޭ ކަމަށް ބުނެ، މިހާތަނަށް އެއްވެސް ނޯޓިހެއް ހުށަހަޅާފައި ނުވާ ކަމަށް ވެސް ވިދާޅުވި އެވެ.\n"މަޖިލީހުގައި ސުވާލު ކުރެވިފައެއް ނެތް. އެހެންވެއްޖެ ނަމަ، އަޅުގަނޑަށް ގަބޫލެއް ނުކުރެވޭ، އިންސާފާއި ހަމަހަމަކަމުގެ ތެރެއިން މަސައްކަތް ކުރައްވާ ބޭފުޅުންތަކެއް މަޖިލީހަށް މިފަދަ ގަރާރެއް ހުށަހަޅާނެ ކަމަށް. މިއަށް ވުރެ މާ މުހިންމު ކަންކަން، ގާނޫނަށް ގެންނަން ޖެހޭ އިސްލާހުތައް އެބަހުރި،" ފަލާހް ވިދާޅުވި އެވެ.\nވިލިމާލެ ދާއިރާގެ މެމްބަރު އަދި ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހުމަދު ނިހާން ވިދާޅުވީ ޖޭއެސްސީގެ މެމްބަރުކަމުން ރިޒާ ވަކިކުރަން ތާއީދު ނުކުރައްވާ ކަމަށެވެ. އަދި ރިޒާ އަށް ކުރެއްވި ތުހުމަތުތަކުން، އޭނާ ބަރީއަވެވަޑައިގެންފައިވާ ކަމަށް ވެސް ވިދާޅުވި އެވެ.\nއެހެންވެ، މެމްބަރުން "ޖަޒުބާތެއްގައި" ޖެހިވަޑައިނުގަތުމަށް އޭނާ އެދިވަޑައިގެންނެވި އެވެ.\nއެކަމަކު މައްޗަންގޯޅި ދެކުނު ދާއިރާގެ މެމްބަރު އަބްދުﷲ ސިނާން ވިދާޅުވީ ސިޔާސީ ބައެއް ބޭފުޅުން ބަންދު ކުރުމަށް ރިޒާ ވަރަށް ބޮޑަށް ބާރު އެޅުއްވި ކަމަށެވެ. އެހެންވެ، ޖޭއެސްސީގެ މެމްބަރު ކަމުން ރިޒާ ވަކި ކުރުމަކީ މިހާރު ވެސް ލަސްވެފައި އޮތް ކަމެއްގެ ގޮތުގައި އޭނާ ސިފަކުރެއްވި އެވެ.\nމައްސަލައިގައި ޖަވާބުދާރީވެވަޑައިގަންނަވަމުން ރިޒާ ވިދާޅުވީ މަގާމުން ވަކިކުރަން އުޅެނީ އަދާކުރައްވަން ޖެހޭ ޒިންމާ އަދާނުކުރައްވައިގެން ނޫން ކަމަށެވެ. މެމްބަރަކަށް ހުންނަވައިގެން އަދާކުރެއްވީ އަމާނާތްތެރި މަސައްކަތެއް ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން ޖުމްހޫރީ ޕާޓީ ޕީޕީއެމް މެމްބަރު ރޮޒައިނާ އާދަމް (އައްޑޫ މީދޫ) މެމްބަރު އިބްރާހިމް ރިޒާ (ކ. ގުރައިދޫ) މެމްބަރު މުހައްމަދު ފަލާހް (މާފަންނު ހުޅަނގު)\nޖޭއެސްސީގެ މެމްބަރުކަމުން ރިޒާ ވަކިކޮށްފި


Balak medhu rogaa hama ah!\nބަލަކް މެދު ރޮނގާ ހަމައަށް!\nމިދިޔަ އަހަރު ފަހު ކޮޅު، މިނިސްޓަރު ކަމާ ހަވާލުވެ ވަޑައިގެންނެވި ފަހުން އަލީ ވަހީދު އަނެއްކާވެސް ފުޓްބޯޅައިގެ އިވެންޓުތަކުން ފެންނަން ފަށައިފި އެވެ. ބައެއް ފަހަރު މެޗުތައް ބައްލަވާލެއްވުމަށް ވަޑައިގަންނަވަ އެވެ. ގިނަ ފަހަރަށް ޝަރަފުވެރި މެހެމޭނެއްގެ ގޮތުގަ އެވެ. އަހަރުގެ ނިމިގެން ދިޔައީ، އޭނާ ބެންޗަށް ނުކުންނަވައި އެފްއޭއެމްގެ ޓީމަށް އިރުޝާދު ދެއްވި މެޗުންނެވެ.\nލެޖެންޑަރީ ގޯލްކީޕަރު އިމްރާން މުހައްމަދު، ގައުމީ ޓީމަށް އަލްވަދާއު ކިޔުމާ ގުޅިގެން އޭނާގެ ޝަރަފުގައި ކުޅުނު މެޗުގައި އެފްއޭއެމްގެ ޓީމުގެ ކޯޗެއްގެ ގޮތުގައި ލިސްޓްގައި ޖަހައި އެޕްރޫވް ކޮށްފައި ވަނީ، އަހަރުގެ އެންމެ މޮޅު ކޯޗް މުހައްމަދު ނިޒާމެވެ. ނިޒާމުގެ ނަން ކޯޗު ކަމުން އުނިވެ، ކުޅުންތެރިޔެއްގެ ގޮތުގައި ދަނޑަށް އެރުވުމަށް ފަހު އެފްއޭއެމް ޓީމުގެ ކޯޗް ކަމަށް އަލީ ވަހީދު ހަމަޖެއްސެވީ މެޗު ކުޅެން އޮތް ދުވަސް ކައިރިވެފައި ވަނިކޮށެވެ. ކުރިން މީޑިއާއަށް އިއުލާންވެގެން ދިޔަކަންތައް ކުއްލިއަކަށް ބަދަލުވެގެން ދިޔަ އެވެ. އެއީ އެފްއޭއެމް އާއި ފުޓްބޯޅައިގެ ކަންކަމަށް އަލީ ވަހީދު ނުސީދާކޮށް ބަސް ކިޔަން ފެށުނު ހިސާބެވެ.\nމި އަހަރު ކުރީ ކޮޅު، އެފްއޭއެމްގެ ލީޑާޝިޕް ބަދަލު ކުރަން ކުލަބުތަކުން ފެށި މަސައްކަތްތަކުގައި ސްޕޯޓްސް މިނިސްޓަރު އަހްމަދު މަހްލޫފް ފާޅުގައި އަރާވަޑައިގެންނެވީ ކުލަބުތަކުގެ ފަޅިއަށެވެ. އެފްއޭއެމްގެ ޝާކުވާ ހިފައިގެން، އޭރު އިނގިރޭސި ވިލާތުގައި ހުންނެވި އޭއެފްސީގެ ރައީސް ޝައިހް ސަލްމާން އާ ބައްދަލު ކުރެއްވުމަށް އިނގިރޭސި ވިލާތަށް ވަޑައިގެންނެވީ މަހްލޫފް އެވެ.\nއަލީ ވަހީދު އިހްތިޔާރު ކުރެއްވީ ސައިލެންޓްކޮށް ހުންނެވުމަށެވެ. ނަމަވެސް އެ ދުވަސް ވަރުގައިވެސް އެފްއޭއެމްގެ އިވެންޓްތަކަށް ވަޑައިގެން ހަފުލާތައް ޝަރަފުވެރި ކޮށްދެއްވަ އެވެ. އެފްއޭއެމްގެ މޯލްޑިވްސް ފުޓްބޯލް އެވޯޑްގެ ޝަރަފުވެރި މެހެމާނެއްގެ ގޮތުގައި ދައުވަތު ދެއްވީ އަލީ ވަހީދު އަށެވެ. އެ ހަފުލާއަށް މަހްލޫފްވެސް ވަޑައިގެންނެވި އެވެ. ސްޕޯޓްސް މިނިސްޓަރުވެސް ވަޑައިގެންނެވި ރަސްމިއްޔާތުގެ ޝަރަފުވެރި މެހެމާނެއްގެ ގޮތުން ފުރުސަތު ދެެއްވީ އަލީ ވަހީދަށެވެ.\nއެކްޓިން މިނިސްޓަރެއްގެ ގޮތުގައި ވަޑައިގެން އަލީ ވަހީދުވެސް މަސައްކަތް ކުރެއްވީ، އެފްއޭއެމްއާ ދެކޮޅަށެވެ. އެފްއޭއެމްއަށް ބޮޑެތި ތަހުމަތުތަކެއް ކުރެއްވި އެވެ. އެފްއޭއެމްގެ އިމާރާތުގައި ކުރީގެ ރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހިމްގެ އޮފީހެއް ގާއިމު ކުރުމުން، އެކަމަށް ވަރަށް ބޮޑަށް ފާޑުކިޔުން އަމާޒު ކުރެއްވި އެވެ. އެފްއޭއެމްއާ ދެކޮޅަށް ވޯޓް ދިނުމަށް ކުލަބުތަކަށް ހިތްވަރު ލިބޭ ގޮތަށް ވާހަކަ ދެއްކެވި އެވެ. ވޭތުވެދިޔަ ދެ އަހަރު ސަރުކާރުން ކުލަބުތަކަށް ދެމުން ގެންދިޔަ ފައިސާވެސް، މިސަރުކާރުގައި ދެއްވާނެ ކަމަށް އަލީ ވިދާޅުވީ އެފްއޭއެމް އާ ދެކޮޅަށް ކުލަބުތައް ބޭތިއްބުމަށް ކަމަށް މާނަ ކުރެވޭނެ ޖާގަ އެބައޮތެވެ.\n"ދުނިޔޭގެ އެއްވެސް ތަނެއްގައި ފުޓްބޯޅަ އިދާރާގެ ތެރޭގައި ސިޔާސީ އޮފީހެއް ނުހަދާނެ، އެއީ ސެކަންޑް ޕާޓީ، ތާޑް ޕާޓީ، ފޯތު ޕާޓީ ވިޔަސް އެހެން ނުހެދޭނެ, އަޅުގަނޑުމެން ސާފު ކުރާނަން ފީފާގެ ސްޓަޗިއުޓްސްގެ ކޮން މާއްދާއަކުން ތޯ އެފްއޭއެމްގެ އެތޭރެގައި ސިޔާސީ އޮފީހެއް އެފްއޭއެމުން ހެދީ." މި އަހަރުގެ މާޗް މަހު އަލީ ވަހީދު ވިދާޅުވި އެވެ.\n"މިހާރު މިދޭ ވަރަށް ވުރެ މާ ރަނގަޅަށް އަޅުގަނޑުމެން [ސަރުކާރުން] ކުލަބުތަކަށް އެހީ ފޯރު ކޮށްދޭނަން." އެކްޓިން ސްޕޯޓްސް މިނިސްޓަރެއްގެ ގޮތުގައި ހުންނަވި ދުވަސްވަރު އަލީ ވިދާޅުވި އެވެ. އެއީ އެފްއޭއެމްއާ ދެކޮޅަށް ކުލަބުތަކަށް ވޯޓް ދިނުމަށް ބާރު އެޅުމުގެ ގޮތުން ވިދާޅުވި ވާހަކައެކެވެ. އެފްއޭމްގެ މައްޗަށް ކޮރަޕްޝަންގެ ތުހުމަތުކޮށް އަލީ ވިދާޅުވީ، ރާއްޖޭގައި ހިންގި ކޮރަޕްޝަންގެ ހިޔާނާތުގެ ފައިސާ އެފްއޭއެމްއާ ގުޅޭ ކަމަށާއި އެ މައްސަލަ ފީފާ އާއި އެފްސީގެ އަށް ހުށަހޅުއްވާނެ ކަމަށެވެ.\n""މި ރާއްޖޭގައި ހިންގި އެންމެ ބޮޑު ސްކެންޑަލް [ހިޔާނާތް] ރައްޔިތުން އެންމެ ކަންބޮޑުވި ކަންތަކުގެ (ފައިސާ ގެ) ކަޅު ދަބަސްތައް އެފްއޭއެމުން ނެރުނު،" ތުހުމަތުތަކާއެކު މި އަހަރުގެ މާޗް މަހު މިނިސްޓަރު އަލީ ވިދާޅުވެފައި ވެ އެވެ. "ފީފާގެ ސްޓަޗިއުޓް [ގަވާއިދު] ގެ ކޮން މާއްދާއެއްގައި ތޯ މިކަން އޮތީ، މި ގައުމުގެ ހިނގާދިޔަ އެންމެ ބޮޑު ހިޔާނާތުގެ ކަޅު ދަބަސްތައް އެފްއޭއެމުން ނެރުނުކަން އެންމެނަން އެނގޭނެ."\nއަލީ ވަޙިދާއި ބައްސާމް\nމިއަދު ހާލަތު ބަދަލުވެ، އަލީ ވަހީދުގެ ރާގުވެސް ބަދަލު ވެއްޖެ އެވެ. މިދިޔަ ހަފުތާގައި ވިދާޅުވީ އެފްއޭއެމްގެ ރައީސް ބައްސާމް އަދީލް ޖަލީލްގެ ދައުރު އަދާކުރަން ޖާގަ ދެއްވާނެ ކަމަށެވެ. ހުކުރު ދުވަހުގެ ރޭ ޕެރަޑައިސް އައިލެންޑް ރިޒޯޓްގައި ބޭއްވި ގައުމީ ޓީމުގެ އެޑްވަައިޒަރީ ކޮމިޓީގެ ހަފުލާގައި ވިދާޅުވީ އެފްއޭއެމްގެ ލީޑާޝިޕްގައި ކޮންމެ ބޭފުޅަކު ހުންނެވި ނަމަވެސް އެކުގައި މަސައްކަތް ކުރައްވާނެ ކަމަށެވެ.\nމުޅި ހަފުލާ ލީޑް ކުރެއްވީ އަލީ ވަހީދެވެ. އެއީ ގައުމީ ޓީމު ކޮމިޓީގެ ޗެއާމަންގެ ހައިސިއްޔަތުން ކަމަށްވެސް ވެދާނެ އެވެ. ރާއްޖޭގެ ކުރިމަގުގެ ގައުމީ ޓީމު އޮންނަން ވާނެ ގޮތުގެ ފަލްސަފާ ހުށަހެޅުއްވީ އޭނާ އެވެ. ދިވެހި ފުޓްބޯޅައިގެ އެންމެ އިސްވެރިޔާ، އެފްއޭއެމްގެ ރައީސް ބައްސާމް ވެސް ބައިވެރިވެ ވަޑައިގެންނެވި ހަފުލާގައި މައިގަނޑުގޮތެއްގައި ރާއްޖޭގެ ފުޓްބޯޅަ އޮންނަން ވާނެކަމަށް ގޮތް ކިޔައި ވާހަކަ ދެއްކެވީ އަލީ ވަހީދެވެ. ބައްސާމް ފެނުނީ އަލީގެ ވާހަކަ އަޑުއައްސަވަން އެއްފަރާތުގައި ހުންނެވި ބޭފުޅެއްގެ ގޮތުގަ އެވެ. ގައުމީ ޓީމު ކޯޗަކަށް އަންނަ މީހެއްގެ ޝަރތުތަކާ ކުޅުންތެރިންގެ ކިބައިގައި ހުންނަންވާނެ ކޮލިޓީ އާއި ކުލަބުތައް ހަރުދަނާ ކޮށް ހިންގުމުގެ ވާހަކަތައް އަލި ވަހިދުގެ މުޅި ސްޕީޗުގައި އަލިއަޅުވާލެއްވި އެވެ.\nއެފްއޭއެމްގެ ރައީސްއަށް ލިބިފައިވާ ބައެއް ބާރުތައް ބައްސާމް ދޫކޮށްލައްވަނީ ހެއްޔެވެ؟ އެފްއޭއެމްގެ ޓެކްނިކަލް ޑިޕާޓްމެންޓުން އެކަށައަޅަން ޖެހޭ ޕްލޭންތައް ވެސް ނެޝަނަލް ޓީމު ކޮމީޓގެ ޗެއާމަން އަލީ ވަހީދުގެ ސިކުނޑިން ގާނައިގެން ނެރޭ ހިސާބަށް މަންޒަރު ބަދަލުވަމުން ދާހެން ހީވެ އެވެ. އެފްއޭއެމްގެ ރައީސްގެ މައްޗަށް ސަރުކާރުގެ އެހެން ދާއިރާއެއްގެ ވަޒީރު ބަސްކިޔަން ފަށައިފިކަމުގެ މަންޒަރު ކުލަ ވެއްޖެ އެވެ.\nކުރިމަގުގެ ގައުމީ ޓީމާއި ޖުމުލަކޮށް ފުޓްބޯޅަ އޮންނަންވާ ގޮތް އެންމެ ބޭފުޅަކު ނުވަތަ ފަސް މެންބަރުން ހިމެނޭ ކޮމިޓީއެއްގެ ޗެއާމަންގެ ވިސްނުމަށް ބައްޓަން ކޮށްފިނަމަ އެންމެ އެކިއުރޭޓް ނަތީޖާއެއް ނުނެރެވޭނެއެވެ. ފުޓްބޯޅައިގެ ޕްލޭން އެކަށައަޅަން ޖެހޭނީ، ފުޓްބޯޅައިގެ ހުރިހާ ސްޓޭކުހޯލްޑަރުންނާއި ފީފާ އާއި އޭއެފްސީގެވެސް ބަސް ކިޔުން އޮވެގެންނެވެ. ދުނިޔޭގެ އެހެން ތަންތާގައިވެސް އަމަލު ކުރަނީ އެހެންނެވެ.


އެއްވެސް މެޗަކުން ބަލިނުވެ ތިޔަމަސް އެކްސް ފުރަތަމަ ލެގް ނިއްމާލައިފި – Ungoofaaru\nބަނޑޭރިގަނޑު/ރަށު ކުޅިވަރު/އެއްވެސް މެޗަކުން ބަލިނުވެ ތިޔަމަސް އެކްސް ފުރަތަމަ ލެގް ނިއްމާލައިފި\nމުހައްމަދު އިމްރާން (ދަގަނޑޭ) 22 ޖުލައި 2019\n1 71 1 މިނެޓުން ކިޔާލެވޭ\nއުނގޫފާރު ކޮމިއުނިޓީ ސެންޓަރުން އިންތިޒާމު ކޮށްގެން ކުރިއަށް ގެންދާ “ޔޫ އެޗް އެލް ޓޮޕް ވަން ލީގު”ގެ ރޭގެ މެޗުތައް ޔަންގްސްޓާރ އަދި ތިޔަމަސް އެކްސް ކަާމިޔާބު ކޮއްފިއެވެ.\nރޭގެ ފުރަތަމަ މެޗުގައި ބައްދަލު ކުރީ ޔަންގްސްޓާރ އަދި ޔަންގް ބޯއީސް އެވެ. މި މިޗު ނިމުނީ 0-10 ތަފާތު ބޮޑު ނަތީޖާއަކުން ޔަންގުސްޓާރ މޮޅުވެގެންނެވެ. އާދާގެ ކުޅުމެއް ފެނިގެން ދިޔަ މި މެޗުގަ ޔަންގުސްޓާރ އަަށް ގޯލަތައް ކާމިޔާބު ކޮއްދިނީ އަރީސް4ގޯލަ އާއި އުނައިސް2ގޯލަ އަދި ފަތުހުﷲ، ރިމާޒް، ސިންދުބާތު މިއިން ކޮއްމެ ކުޅުންތެރިޔަކު 1 ގޯލައެވެ. މި މެޗުގަ ވަނީ އޮވްން ގޯލަ އެއްވެސް ފެނިފައެވެ. އެ ގޯލަ ބައިކޮޅަށް ވަނީ މިސްބާހުގެ ބޮލުގަ ޖެހިފައެވެ\nރޭ ކުޅެވްނު ދެވަނަަ މެޗުގައި ބައްދަލު ކުރީ ތިޔަމަސް އެކުސް އަދި އުނގޫފާރު ޕޮލިސް އެވެ. މި މެޗު ނިމުނީ 1-9 ތިޔަމަސް އެކްސް މެޗު ކާމިޔާބު ކޮއްގެންނެވެ . މި މެޗާއެކު ތިޔަމަސް އެކްސް ވަނީ ލީގު ގަ ފުރަތަމަ ލެގުގާ ކުޅުނު ހުރިހާ މެޗަކުން މޮޅުވެ 12 ޕޮއިންޓާ އެކު ފުރަތަމަ ލެގް ނިއްމާލާފައެވެ. މި މެޗުގަ ލަަނޑުތައް ކާމިޔާބު ކޮށްދިނީ މަމްދޫހު4ގޯލަ، ސައުދުﷲ، ރައިހާން، މިއިން ކޮއްމެ ކުޅުންތެރިޔަކު2ގޯލަ އަދި ސާމިލް 1 ގޯލައެވެ. ޕޮލިސް ގެ ގޯލަ ކާމިޔާބު ކޮއްދިނީ ސިޔާމުއެވެ.\nޔޫ އެޗު އެލް ޓޮޕު ވަން ލީގު ގެ ފުރަތަމަ ލެގުގެ ކުޅެން ހަމަ ޖެހިފަވާ މެޗުތައް ރޭ ވަނީ ނިމިފައެވެ. މި ލެގު ނިމުނު އިރު ކުޅުނު5މެޗުން މޮޅުވެ 15 ޕޮއިންޓު ހޯދައިގެން 1 ވަނާގައި އޮތީ ތިޔަމަސް އެކުސްއެވެ.2ވަނާގަ އޮތީ 10 ޕޮއިންޓު ހޮދާގެން ޔަންގް ސްޓާރއެވެ.3ވަނާގަ އޮތީ 8 ޕޮއިންޓު ހޮދާގެން ދަ ޑަބަލް އެލްއެވެ. ޔަންގުބޯއީސް6ޕޮއިންޓާ އެކު4ވަނަ ލިބޭއިރު އުނގޫފާރު ޕޮލިސް5ވަނަ ލިބޭނީ4ޕޮއިންޓު ލިބިގެންނެވެ. ކުޅުނު ހުރިހާ މެޗަކުން ބަލިވެ ޓޭބަލްގެ އެންމެ ފުލުގާ އޮތީ ޗެލްސީ މެގަރއެވެ.\nމިރޭ ވަނީ ލީގުގެ2ވަނަ ލެގް ގެ މެޗުތައް ކުޅުމައް ހަމަޖެހިފައެވެ. އެގޮތުން މިރޭ3މެޗު ކުޅޭނެއެވެ. ފުރަތަމަ މެޗުގާއި ބައްދަލުކުރާނީ ޔަންގް ސަޓަރ އަދި ތިޔަމަސް އެކްސްއެވެ. ދެވަނަ މެޗުގައި ބައްދަލު ކުރާނީ ޔަންގު ބޯއީސް އަދި އުނގޫފާރު ޕޮލިސްއެވެ. ތިންވަނަ މެޗުގާ ބައްދަލުކުރާނީ ދަ ޑަބަލް އެލްއެވެ. މިރޭގެ މެޗުތައް 20:30 ފެށިގެން އުނގޫފާރު ކޮމިއުނިޓީ ސެންޓަރުގެ ފުޓްސަލް ދަނޑުގައި ކުރިއަށްދާނެއެވެ.\nsomeone say Goala 😂


Kuru Vaahaka “Yaleenaa” (11) | Atoll News\nކުރު ވާހަކަ “ޔަލީނާ” (11)\nޝާއިޢުކުރީ: atollnewsadmin ޖުލައި 15, 2021, 07:01\n“ވަޓް ޑޫ ޔޫ ވޯޓް” ވަރަށް ހިތްވަރު ކޮށްފައި ޖެހިލުންވުން ކަނޑާލަން މަސައްކަތް ކުރަމުން އޭނާ ބޭނުންވެގެން އުޅެނީ ކޮންކަމެއްތޯ އެހީމެވެ.\n“އައިވޯޓް ޔޫ…ޔޫއާރ ބިއުޓިފުލް” އޭނާގެ ގަސްތަކީ އަޅުގަނޑުކަމުގައި ބުނި ހިނދު ދައްތަ ވަރަށް ބާރަށް ތެޅިގަނެފައި ހަޅޭއްލަވައިގަތެވެ. އަޅުގަނޑު ދައްތައަށް ބަލާލާފައި ލޮލުންނާއި ބޮލުން ހަމަ ޖެހެން އިޝާރާތް ކުރީމެވެ. އަދި އޭނާއާއި ކުރިމަތިލުން ނޫން ގޮތެއްނެތުމުން އެކަންވެސް ކުރީމެވެ.\n” ފަސްޓް ލެޓްހަރ ގޯ” ކަރުބުޑުން ނެރުނު ބާރު އަޑަކާއެކު އަޅުގަނޑަށް އޭނާއާ ދިމާލަށް ބުނެލެވުނެވެ. އެއީ ކިހިނެތް ކޮންތާކުން އައި ހިތްވަރެއް ކަމެއްނޭގެއެވެ. އަޅުގަނޑަށް ހުރީ ދަތްކުނޑި ވިކިފައި ޒާތެއްގެ ރުޅިގަނޑެއް މުޅިމީހާއަށް ވެރި ވެފައެވެ. އޭނާއާއި އަޅުގަނޑާ އަޅާ ބަލާލިޔަސް އަޅުގަނޑުގެ ހުރި ބަލިކަށި ކަމާއި ނިކަމެތިކަން ފެންނާނެއެވެ. އެކަމަކު ވެސް ދެއަތް މުއްކަވާލައިގެން ހުރީ އޭނާ އަޅުގަނޑާ ހިސާބަށް އަންނާނޭ ވަގުތަކަށް އިންތިޒާރު ކޮށްގެންނެވެ. ހަމަލާއަކަށް ތައްޔާރުވެގެން ހުންނަ މީހެއް ފަދައިންނެވެ. އޭނާ އަޅުގަނޑާ ދިމާލަށް ދެފިޔަވަޅެއް ނެގުނުތަނާ ފޯނެއް ރިންގުވާއަޑު އިވުނެވެ. ރިންގް ވަނީ އަޅުގަނޑާ ވަރަށް ގާތުން ކަމުން އަވަސް އަވަހަށް ފޯނުގެ އަޑުއަންނަ ދިމާލަށް ބަލާލީމެވެ. ދެމީހުން އެކު އެކީ ކަހަލަ ގޮތަކަށް ފޯން ނަގަން ދުއްވައިގަނެވެނެވެ. އޭނާ ނެގި އެންމެ ފިޔަވަޅަކާއެކު ލުއްކެއްޖަހާފައި އެއްއަތުން އަޅުގަނޑުގެ އަތުމުލައްދަނޑީގައި ހިފިގޮތަށް ގުދުވެލާފައި އަނެއް އަތުން ފޯނުން ނެގިއެވެ. ފޯން ސްކްރީނަށް އިގިރޭސިބަހުން “ޑޭވިޑް” އަރާފައިއޮތެވެ.\nއާހް! ޑޭވިޑް މަތިން ހަދާންވީ ދެނެވެ. ބީރައްޓެހި ޤައުމެއްގައި އެހީއަކަށް އެދިވެސް ދެވޭނީ ކިރިޔާވެސް ދަންނަ މީހެއްގާތަށް ނޫން ހެއްޔެވެ. އެކަމަކު އެވަގުތު އެމީހާ ޔޭސް ސަރ ކިޔާފައި އެވާހަކަ ދައްކަނީ އަޅުގަނޑުމެން ދަންނަ ޑޭވިޑްއާ ނޫން ބާއެވެ. އަވަސް ނަޒަރަކުން ދައްތައާއި ދިމާއަށް ބަލާލެވުނެވެ. ދައްތަގެ ދެލޯ ފެންކަޅިވެގެން ދިޔަތަންފެނުނެވެ. ހިތައް ވެރިވި ޚިޔާލަކުން ކުއްލިއަކަށް އަނެއް ފަހަރު ދައްތައަށް ބަލާލެވުނެވެ. އޭރުވެސް އަޅުގަނޑު ގެ އަތުގައި ހިފިގޮތަށް އެމީހާދޫނުކުރެއެވެ. އަތްހީވަނީ ލޭނުހިނގާ އޮވެ އައްސިވެފައި އޮތް ހެނެވެ. ހީވާގޮތުން އޭނާ އެވާހަކަ ދައްކަނީ ތައި-ބަހުން ނެވެ. ޔަގީނުންވެސް ދައްތައަށް މިވާނުވާ އެނގޭނެއެވެ. ސުވާލުއުފެދިފައި އަނެއްފަހަރު ދައްތައަށް ބަލާލެވުނެވެ. އަޅުގަނޑުގެ މޫނުމަތިންވެސް ނުރުހުންވެފަ ހުރިކަން ދައްތައަށް އެނގޭނެއެވެ. ބަހެއްނުބުންޏެއް ކަމަކު އަޅުގަނޑު އެ އެހީ ޑޭވިޑްގެ ވާހަކަ ކަން ދައްތައަށް ނަގައި ގަނެވުނެވެ. ދައްތަ އާނއެކޭ ބުނެލިހެން ބޯޖަހާލާފައި އިސްއޮބާލީއެވެ.\n“އެހެންވީމާ އެއީ އެ ޑޭވިޑް” ހިތާހިތާ ބުނެވުނެވެ. ޑޭވިޑް ދައްތަގާތަށް މީހަކު ފޮނުވަން ޖެހުނީ ކީއްކުރަންބާއެވެ. އެމީހުން އުޅުނީ ރައްޓެހިވެގެންނުން ހެއްޔެވެ. އެކުގައި ބޭރަށް ދާންވެސް ރާވާފައި އޮތް ދުވަހެކެވެ. މިމީހަކު ދައްތަ އައްސާފައި ބެއިންދީ ކީއްވެބާއެވެ. ބޭނުންވެގެން އެއުޅެނީ ކޯޗެއްބާއެވެ. ފަހަރަކު ސުވާލެއް އަމިއްލަ ނަފްސާ ކުރަމުން ދިޔައިރު ރުޅިވެސް ގަދަވަމުން ދިޔައެވެ. ހަމަ ވަގުތުން ކުއްލި ހަރަކާތަކާއެކު އޭނާގެ އަތުގެ ތެރޭން އަޅުގަނޑުގެ އަތްދަމައި ގަތީމެވެ. އޭނާވެސް ފޯނަށް ޖަވާބުދޭތީ އަޅުގަނޑަށް ދިން ސަމާލުކަށް ކުޑަވެފައިވީ ވަގުތެއްކަމުން އެފުރުސަތުގެ ބޭނުން ހިފުނެވެ. އޭނާއަތް މަޅާލީ އަނެއްކާވެސް އަޅުގަނޑު އަތުޖެހޭނެ ކަމަށެެވެ. އެކަމަކު އޭގެ ކުރިން ދެފަޔަށް ބާރުލާފައި ގޮސް ދައްތަ އިންގޮޑީގެ ފަހަތަށް ވަދެ،ދައްތަ އައްސަން ބޭނުންކޮށްފައި އޮތް ޓީޝަރޓް މޮހާލެވޭތޯ ބެލީމެވެ. އެއިން ފަށަކަށް ރަގަޅަށް ދަމާނުލެވިގެން އުޅެނިކޮށް އަނެއްފަހަރު އެމީހާއައިގޮތަށް އައިސް އަޅުގަނޑުގައިގައި ކޮޅުފައިން ޖަހާ ވައްޓާލީއެވެ. ވީތަދުން ވަރަށް ބާރަށް މަންމައަށްގޮވާލެވުނެވެ. ބައްޕާއެވެ!. އެވަގުތު މަންމަމަތިން ވަރަށް ހަދާންވިއެވެ. މަންމަ ގެ ފަހު ދުވަސްތަކުގައި އެހަށިގަނޑުގައި އެޅިވޭނަށް ކެތް ކުރަން މަސައްކަތް ކުރިގޮތް ހީވީ ލޮލަށް ފެނިގެން ދިޔަހެނެވެ. މަންމަގެ ހިތްވަރުން އަޅުގަނޑުމެން ހިތްވަރު ނެރެން ދަސްކުރަންވާނުން ހެއްޔެވެ.\nކޮޓަރިތެރެއަށް ބަލާލެވުނީ އެވަގުތުއެވެ. އަޅުގަނޑުގެ ފޮށިނޫން ހުރިހާ ފޮއްޓެއް ހުރީ ހުޅުވާލާފައެވެ. ހެދުންތައް ވެސް އެކި ދިމަދިމާއަށް އުކާފައި އޮތެވެ. އަޅުގަނޑާ ވަރަށް ގާތުގައި، ފެންއަޅާ ބިއްލޫރި ފުޅި ވެއްޓި ތަޅައިގެން ގޮސްފައި އޮތްވާ ފެނުނެވެ. ހަމަ ވަގުތުން އެ ނެގީމެވެ. އެމީހާއާއި ދިމާއަށް ދިއްކޮށްލެވުނީ ހަތިޔާރެއްގެ ގޮތުގައެވެ.\n“ހޫ އާ ޔޫ… އެންޑް ވަޓް ޑޫ ޔޫ ވޯންޓް ފްރޮމް އަސް” އަޅުގަނޑު އަޑުގައި ތުރުތުރު ލުމެއް ހުއްޓެވެ. އެކަމަކު ވަރަށް ސާބިތު ކަމާއެކު ކުރިމަތިލީމެވެ.\n“ޔުޝް.ޔުޝް…” ދައްތަ ޔުޝްކޮއްކޮއަށް ގޮވަމުން ދުއްވައިގަތެވެ.


ޗެލްސީ ބަލިކޮށް ލިވަޕޫލުން އެފްއޭ ކަޕް ކާމިޔާބުކޮށްފި\nއައްފާން މުހައްމަދު 14 މެއި 2022\nލިވަޕޫލުން 8 ވަނަ ފަހަރަށް އިނގިރޭސި އެފްއޭ ކަޕް ކާމިޔާބު ކޮށްފިއެވެ.\nލިވަޕޫލުން މި ސީޒަނުގެ އެފްއޭ ކަޕް ކާމިޔާބުކޮށް 8 ވަނަ ފަހަރަކަށް މި ޝަރަފު ހޯދީ، ހޮނިހިރު ދުވަހުގެރޭ ވެމްބްލީ ސްޓޭޑިއަމުގައި ކުޅުނު ފައިނަލް މެޗުގައި ޕެނަލްޓީ ޖަހައިގެން ޗެލްސީގެ މައްޗަށް ކުރިހޯދައިގެންނެވެ.\nނޭވާ ހިފަހައްޓާލަން ޖެހުނު އެތައް ވަގުތެއް ދިޔަ މި ފައިނަލް މެޗުގައި ދެޓީމުގެ ފަރާތުންވެސް ވަނީ ވާދަވެރި މޮޅު ކުޅުމެއް ފެނިގެން ގޮސްފައެވެ. މެޗުގެ ފުރިހަމަވަގުތުގެ 90 މިނެޓުގެ ކުޅުން، ދެޓީމުންކުރެ ޓީމަކަށް ލަނޑެއް ކާމިޔާބު ނުކުރެވި ނިމުނު ނަމަވެސް، ލަނޑެއް ޖަހާނެ ގިނަ ފުރުސަތުތަކެއް ދެޓީމުންވެސް ވަނީ ތަނަވަސްކޮށްފައެވެ.\nމެޗުގައި ޗެލްސީ އަށް 10 ހަމަލާއެއް އުފެއްދުނުއިރު ގޯލާއި އަމާޒުވާގޮތަށް ފޮނުވާލެވުނީ އެންމެ ދެ ހަމަލާއެކެވެ. އަދި ލިވަޕޫލުން 17 ހަމަލާއެއް މެޗުގައި އުފެއްދިއިރު އެޓީމަށްވެސް ގޯލާއި އަމާޒުވާގޮތަށް ފޮނުވާލެވުނީ އެންމެ ދެ ހަމަލާއެކެވެ. އެހެންނަމަވެސް ލިވަޕޫލްގެ ހަމަލާތައް ވަރުގަދަވެފައި ނުރައްކާތެރިކަން ފާހަގަކޮށްލެވުނެވެ.\nއެގޮތުން މެޗުގެ 83 ވަނަ މިނެޓުގައި ލިވަޕޫލްގެ ޑިއާޒް ފޮނުވާލި ހަމަލާއެއް ވަނީ ގޯލުގެ އަރިމަތީ ދަނޑިއަށް އަމާޒުވެފައެވެ. މީގެއިތުރުންވެސް އެޓީމުން އުފެއްދި ގިނަ ހަމަލާތަކެއްގެ ނުރައްކާ ބޮޑުވިކަން ފާހަގަކޮށްލެވެއެވެ.\nފުރިހަމަވަގުތުގެ ކުޅުން ހަމަވިއިރުވެސް ދެޓީމުންކުރެ ޓީމަކަށް ލަނޑެއް ކާމިޔާބު ނުކުރެވުމުން ކުޅުނު އިތުރުވަގުތުގެ ދެހާފު ކުޅުނުއިރުވެސް ލަނޑެއް ފެނިގެން ގޮސްފައެއް ނުވެއެވެ. އެހެންކަމުން ނަތީޖާ ނެރުމަށް ޖެހުނީ ޕެނަލްޓީ ޖަހާށެވެ.\nފައިނަލް މެޗުން ލިވަޕޫލް މޮޅުވެ މި ސީޒަނުގެ އެފްއޭ ކަޕްގެ ޗެމްޕިއަންކަން ލިވަޕޫލުން ހޯދީ ޕެނަލްޓީގައި 5-6 އިން ކުރިހޯދައިގެންނެވެ.\nޗެލްސީން ޕެނަލްޓީ ފޮނުވާލި ކުޅުންތެރިންގެ ތެރެއިން މާކޯސް އެލޮންސޯ، ރީސް ޖޭމްސް އަދި ރޮސް ބާކްލީ އާއި ޖޯޖީނިއޯގެ އިތުރުން ހަކީމް ޒިޔެޗް ވަނީ ޕެނަލްޓީ ކާމިޔާބު ކޮށްފައެވެ. އެޓީމުން ޕެނަލްޓީ ކާމިޔާބު ނުކުރެވުނީ މޭސަން މައުންޓް އަދި ސެޒާ އަޒްޕްލިކެޓާ އަށެވެ.\nލިވަޕޫލްގެ ޕެނަލްޓީތަކުގެ ތެރެއިން ޖޭމްސް މިލްނާ، ތިއާގޯ، ރޮބާޓޯ ފިރްމީނޯ އަދި ޓްރެންޓް އެލެކްސަންޑާ އާނޯލްޑާއި ޑިއޯގޯ ޖޮޓާގެ އިތުރުން ކޮންސްޓެންޓިނޯސް ސިމިކާސް ފޮނުވާލި ޕެނަލްޓީ ވަނީ ކާމިޔާބު ކޮށްފައެވެ. އެޓީމުން ޕެންލޓީ ކާމިޔާބު ނުކުރެވުނީ އިތުބާރު ފޯވާޑް ސަޑިއޯ މާނޭ އަށް އެކަންޏެވެ.\nފައިނަލުގައި ޗެލްސީ ބަލިކޮށް ލިވަޕޫލުން އެފްއޭ ކަޕުގެ ތަށި އުފުލާލިއިރު، މި ސީޒަނުގެ އީއެފްއެލް ކަޕުގެ ފައިނަލުގައިވެސް ލިވަޕޫލުން ވަނީ ޕެނަލްޓީގައި ޗެލްސީގެ މައްޗަށް ކުރިހޯދައިގެން މުބާރާތް ކާމިޔާބު ކޮށްފައެވެ.\nމި ސީޒަނުގެ އެފްއޭ ކަޕްގެ ތަށި ލިވަޕޫލުން އުފުލާލިއިރު އެޓީމުން އެންމެފަހުން މި މުބާރާތް ކާމިޔާބު ކޮށްފައިވަނީ 2005/2006 ވަނަ އަހަރުގެ ސީޒަނުގައެވެ. އެފަހަރު ލިވަޕޫލުން އެފްއޭ ކަޕް ކާމިޔާބުކުރީ ފައިނަލުގައި ވެސްޓްހަމްގެ މައްޗަށް ޕެނަލްޓީން ކުރިހޯދައިގެންނެވެ.\nލިވަޕޫލުން އެންމެފަހުން އެފްއޭ ކަޕުގެ ފައިނަލުގައި ކުޅެފައިވަނީ 2011-2012 ވަނަ އަހަރުގެ ސީޒަނުގައެވެ. އެފަހަރު ލިވަޕޫލް ފައިނަލުގައި ބަލިވީ ޗެލްސީ އަތުންނެވެ.\nއަރުޝީފަށް ނެގީ 15/05/2022 00:05\nއެންމެފަހުން އަޕްޑޭޓްކުރީ 15/05/2022 00:05\nފާތިމަތު އިބްރާހިމް 45 މިނެޓު ކުރިން


Dhe ben ves ehaa molhu, geyah ufaaverikan | Mihaaru\nުޖަޒީލާއި ޖުމާން، އެމީހުންގެ މަންމަ އާއި ބައްޕައާ އެކު: މިއީ އެހެން މީހުންނަށް ނަމޫނާ އާއިލާއެއް -- ފޮޓޯ: ހުސެއިން ވަހީދު/ މިހާރު\n21 އޮކްޓޯބަރ 2019 - 10:22 47 comments\nއާމިނަތު މައުޝޫޤާ އާއި ފިރިމީހާ އިބްރާހިމް ރަޝީދަށް ހަމަޖެހުމުގެ ނޭވާއެއް ލެވުނީ ހަގު ދަރިފުޅު، ޖުމާން އިބްރާހިމް އޭ ލެވެލް ނިންމައި ނަތީޖާ ލިބުމާ އެކުގަ އެވެ. ތިބި ހަމައެކަނި ދެ ކުދިންނަށް ރަނގަޅު ތައުލީމެއް ހޯދައިދޭން ދެމަފިރިން ގިނަ މަސައްކަތްތަކެއް ކުރި އެވެ. އޭގެ ފޮނިމީރުކަން މި ވަނީ ލިބިފަ އެވެ: ޖުމާން އާއި ދޮށީ ދަރިފުޅު ޖަޒީލް އިބްރާހިމް ވެސް ހިމެނުނީ އޭ ލެވެލްގެ އެންމެ މޮޅު ދަރިވަރުންގެ ތެރޭގަ އެވެ.\nމީގެ 10 އަހަރު ކުރިން ޖަޒީލް އޭ ލެވެލް ނިންމީ އެއް ވަނައާ އެކުގަ އެވެ. ރައީސްގެ ސްކޮލަޝިޕްގައި ސްޕެއިންއަށް ގޮސް ޕައިލެޓް ކޯސް ނިންމައި، މިހާރު މަސައްކަތްކުރަނީ ވިލާ އެއާގެ ފަސްޓް އޮފިސަރެއްގެ ގޮތުގަ އެވެ.\nޖުމާން މިދިޔަ އަހަރު ސީއެޗްއެސްއީން އޭ ލެވެލް ނިންމީ ފަސް މާއްދާއިން އޭ ހޯދައިގެން ހައި އެޗީވާސް ސްކޮލަޝިޕް ލިބޭ ދަރިވަރުންގެ ތެރޭގައި ހިމެނިގެންނެވެ. އޭނާ އަކީ ސީއެޗުއެސްއީގެ މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރު ވެސް މެ އެވެ.\nޖަޒީލާއި ޖުމާންގެ ތައުލީމީ ހަޔާތުގެ އުސް އަލިތައް ދައްކައިދޭ ތަށި ހަރުގަނޑު -- ފޮޓޯ: ހުސެއިން ވަހީދު/ މިހާރު\nޖަޒީލްގެ ފުރަތަމަ އުއްމީދަކީ ވެސް ރައީސްގެ ސްކޮލަޝިޕް\nއުމުރުން މިހާރު 29 އަހަރުގެ ޖަޒީލް ޕްރައިމަރީ ތައުލީމް ނިންމީ ކަލާފާނު ސްކޫލާއި އިމާދުއްދީނުންނެވެ. އެކަމަކު ގްރޭޑު އަށަކަށް މަޖީދިއްޔާއަށް ބަދަލުވެ އެ ސްކޫލުގެ ދޮރާށިން ވަން ފުރަތަމަ ދުވަހު ވެސް އޭނާގެ އަޒުމެއް އޮތެވެ: ރައީސްގެ ސްކޮލަޝިޕެވެ.\nރާއްޖޭގެ އެންމެ މޮޅު ދަރިވަރުންގެ ތެރޭގައި ހިމެނިގެން އޯ ލެވެލް ފުރިހަމަކޮށް، ސީއެޗްއެސްއީއާ ގުޅުނީ، އޭނާގެ އެ ލަނޑުދަނޑި ހާސިލްކުރަން ދެން އޮތީ ހިތްވަރުކުރުމުގެ އެންމެ ދެ އަހަރު ކަމަށް ގަބޫލުކޮށް، އެ އަޒުމުގަ އެވެ.\nދެ ދަަރިން އިންޓަވިއު ދިން އިރު މައުޝޫގާ ބަލަހައްޓައިގެން .-- ފޮޓޯ: ހުސެއިން ވަހީދު/ މިހާރު\nއެކަމަކު އޭ ލެވެލްގެ ނަތީޖާ ލިބުނުއިރު ދިވެހިން ބީއެއް އޮތުމުން، ރައީސްގެ ސްކޮލަޝިޕަށް ކުރި އުއްމީދު ފެނަށް ދިޔައީ ކަމަށް ހީކުރެވުނެވެ. ބައްޕަގެ އެދުމަށް ރީ-ޗެކަށް ލައިގެން އަލުން ބެލިއިރު އޭނާގެ އަސްލު ނަތީޖާއަކީ އޭއެކެވެ. އަދި ރައީސްގެ ސްކޮލަޝިޕް ލިބި، ދިރިއުޅުމުގެ މަސައްކަތެއްގެ ގޮތުގައި ޕައިލެޓްކަން އިޚުތިޔާރުކުރި އެވެ.\n"އަޅުގަނޑު ޓާގެޓް ކުރީ އެ ދާ މިނުގައި ގޮސް ފެމިލީއަށް ވެސް ރީތި ނަމެއް ހޯދައިދޭން. ކުޑައިރު ވެސް އެ ޓާގެޓް ކަނޑައަޅައިގެން ކިޔަވަމުން އައީ،" މުޅި އާއިލާ އެއްކޮށް ތިބެ، "މިހާރު"އަށް ދިން އިންޓަވިއުގައި ޖަޒީލް ބުންޏެވެ.\nޖުމާން، ދޮންބެގެ ފަހަތުން ރަން ވަނަތަކެއްގައި\nޖުމާންގެ ކިޔެވުން ކުރިއަށް ދިޔަ އިރު އޭނާ ނަމޫނާއަކަށް ބަލާނެ ޝަހުސިއްޔަތު ހުރީ ގޭގަ އެވެ. އޭނާއާ އެންމެ ކައިރީގަ އެވެ. ދޮންބެގެ ކާމިޔާބީ އާއި ސްކޫލް ދައުރުގައި ދެއްކި ނަމޫނާ އަކީ އޭނާގެ ހިތްވަރެވެ. ކަމެއް ހަނދާންކޮށްދެންޏާ މަންމަ އާއި ބައްޕައަށް ވެސް ބުނެވެން އޮތީ "ދޮންބެގެ ވާހަކަ" އެވެ. އެހެންކަމުން ޖުމާންއަށް ކިޔެވުމުގައި ޖަޒީލް ފެނުނީ މެންޓާއެއްގެ ގޮތުގަ އެވެ.\n"މަންމަ ވެސް ބުނާ އެންމެ އާއްމު އެއްޗަކީ، ދޮންބެގެ ނަތީޖާ ބަލާށޭ. ދޮންބެއަށް ވުރެ ރަނގަޅު ނަތީޖާއެއް ހޯދާށޭ،" ޖުމާން ކިޔައިދިނެވެ.\n"ވަރަށް މޯޓިވޭޓްވޭ އެގޮތަށް ބުނާތީ."\nއިމާދުއްދީން ސްކޫލްގެ ކެޕްޓަންކަމާއި ސީއެޗްއެސްއީގެ ޑެޕިއުޓީ ކެޕްޓަންކަން ކުރަމުން، ތައުލީމީ ގޮތުން މަތީ ވަނަތައް ހޯދުމުގައި ޖުމާން ދެއްކި ކުޅަދާނަކަން، އޭނާގެ ދޮންބެގެ މާޒީއެކޭ އެއްގޮތަށް، އާއިލާއަށް ގެނެސްދިނީ އުފާވެރިކަމެވެ. އެއް އާއިލާއަކުން އެހާ މޮޅު ދެ ދަރިވަރުން އުފެދުމަކީ އާންމު ކަމަކަށް ނުވިޔަސް، ދެބެންގެ ފަރާތުން ވެސް ފެނުނީ، އަޒުމެއް އޮވެ އަދި ބުރަ މަސައްކަތް ކޮށްފި ނަމަ އުއްމީދުތައް ހާސިލްވާނެކަމުގެ ހަގީގަތެވެ.\n"ދޮންބެ ބުނޭ އޯލެވެލް އަށް ވުރެ އުނދަގޫވާނޭ އޭ ލެވެލް. އެކަން ގަބޫލުކޮށްގެން ކިޔަވަމުން ގެންދިޔައީ،" ޖުމާން ބުނެލި އެވެ.\nއުފާވެރި، ފަހުރުވެރި ދެމަފިރިން\nމާލޭގެ ރަށްވެރިން ކަމަށް ވާ މައުޝޫޤާ އާއި އިބްރާހިމަކީ ފަހަރުވެރިވުން ހައްގު ދެމަފިރިންނެވެ. ދެ ދަރިންގެ ތައުލީމީ ކާމިޔާބީތަކުގެ ފަހަތުގައި އެ މީހުންގެ ރޯލު ވަރަށް މުހިންމެވެ. ކުދިންގެ ކަންކަން ބެލެހެއްޓުމަކީ ރުޅިއިސްނުކޮށް އަދި ގޯސް ޕްރެޝަރުތަކެއް ދިނުން ނޫންކަން، ދެމަފިރިން ވެސް ގަބޫލުކުރެ އެވެ. އަދި އެއީ އެހެން ބެލެނިވެރިންނަށް އެ މީހުންނަށް ކިޔައިދެވިދާނެ ވާހަކަތަކެކެވެ.\nމައުޝޫގާ ބުނީ ދަރިން ކިޔަވައި އެއްޗެއް އެ މީހުންނަށް މާ ބޮޑަށް ނޭނގުނަސް "ފޮތްތައް ބެލުން ވަރަށް މުހިންމު ކަމަށެ"ވެ. އެހެންވެ ޖަޒީލާއި ޖުމާން ކިޔެވިއިރު ވެސް އޭނާ އެންމެ ބޮޑު ސަމާލުކަންދިނީ އެ ކަމަށެވެ. ނަމަވެސް އޭނާ ދުވަހަކު ވެސް "މިވެނި ކުއްޖަކާ އެއްވަރުވާށޭ، އެއްވަރުވާން ޖެހޭނެއޭ" ފަދަ ބަސްތަކުން މުހާތަބެއް ނުކުރެ އެވެ. އޭނާ ދެކޭ ގޮތުގައި އެއީ ބެލެނިވެރިންނަށް ހެދޭނެ "ވަރަށް ބޮޑު ގޯހެކެ"ވެ.\n"ކުދިންގެ ސިކުނޑީގައި ވިސްނުން ހުންނާނީ އެކި މިންވަރަށް. އެ ކުއްޖާ ކުރިއަށް ގެންދާއިރު އަބަދުވެސް މަސައްކަތްކުރަން ވިސްނައިދޭން ޖެހޭނީ. އެހެންނޫނީ އެ ކުއްޖާ އަނެއް ކޮޅަށް ޖަހާނީ،" މައުޝޫޤާ ބުންޏެވެ.\nސްޓެލްކޯގެ އިންޖިނޭރެއްގެ މަގާމުގައި ހުރި އިބްރާހިމް ބުނީ ދަަރިއަކު ގޯސް ކަމެއް ކުރުމުން އަތް އިސްކޮށްގެން ނުވާނެ ކަމަށެވެ.\n"އޭގެ ބަދަލުގައި ނަސޭހަތްދީގެން ކަންކަން ރަނގަޅުކުރެވޭނެ،" އޭނާ ބުންޏެވެ.\nފުރަތަމަ ދަރިފުޅު ޖަޒީލް ލިބުމާ އެކު މުސްތަގުބަލަށް ވިސްނައިގެން އަމިއްލަ އުފާތައް އެ މީހުން ގުރުބާންކުރި އެވެ. އާއިލާ ގެންގުޅެވޭނެ އާމްދަނީ ހޯދަން އިބްރާހިމް ވަރަށް ބުރަކޮށް މަސައްކަތްކުރި އެވެ.\nޖަޒީލް (ކ) ޖުމާން ގޭގައި: ދެބެންގެ ތައުލީމީ ހަޔާތުން ފެނުނީ މަތީ ކާމިޔާބީތައް -- ފޮޓޯ: ހުސެއިން ވަހީދު/ މިހާރު\n"ވަރަށް ދަތިކޮށް އުޅުނީ. އަބަދުވެސް ކުދިންނަށް ނަސޭހަތްދެމުން އައީ ކިޔެވުމުގައި ވަރަށް ގިނަ ކަންތައްތަކާ ދިމަވާނެކަން ސްކޫލްގައި. [އެކަމަކު] އެއީ ފަހަށް އޮތް ކަންތައް ރަނގަޅީއޭ އަސްލު،" އިބްރާހިމް ބުންޏެވެ.\n"އަޅުގަނޑުމެންގެ އުފާތައް ބަހައްޓާފައި މި ދެ ކުދިންނަށް ކިޔަވައިދޭން ހަރަދުކުރީ. ވަރަށް ބޮޑު ގުރުބާނީއެއް ވެވިއްޖެ. ދެ ކުދިން ވެސް ރަނގަޅު ގޮތުގައި ބޮޑުވެފައި އެ ތިބީ. ވަރަށް އުފާވޭ."\nމާލީ ތަނަވަސްކަން ހުރި ގޮތުން ބައެއް ފަހަރަށް ޓިއުޝަން ދޭ ވަރަށް އާމްދަނީ ނުލިބުނަސް، ފަހު އަހަރުތަކުގައި، ދެމަފިރިން ވަނީ މުހިންމު މާއްދާތަކުން ކުދިންނަށް ޓިއުޝަން ދީފަ އެވެ. ދެބެން ކިޔެވި ދުވަސްވަރުގެ ގޮތުން ޓެކްނޮލޮޖީގެ ފަސޭހަތައް ވެސް ފެނުނީ ތަފާތުކޮށެވެ. މިސާލަކަށް ޖަޒީލްގެ އޯ ލެވެލް އަދި އޭ ލެވެލް އަހަރުތަކުގައި އިންޓަނެޓަކީ މިހާރު މި ލިބޭ ގޮތަށް ފަސޭހަ އަދި އަގުހެޔޮ ވަސީލަތެއް ނޫނެވެ. އެހެންކަމުން އޭރު މާއްދާތަކުން އަމިއްލައަށް ރިސާޗެއް ހަދަން ބެއްޔަސް މިހާރަށް ވުރެ އުނދަގުލެވެ.\nއެކަމަކު ކޮއްކޮ ޖުމާންގެ ފަހު އަހަރުތަކުގައި، ރާއްޖޭގައި އިންޓަނެޓް މެދުވެރިކޮށް މައުލޫމާތު ހޯދަން މާ ބޮޑަށް ވެސް ފަސޭހަތައް ލިބުނެވެ.\nމިއަދު އެއީ ނަމޫނާ ދެ ދަރިވަރުންނެވެ. މިއަދު ޖުމާން ނިންމައިގެން އެ ހުރީ ބޭބެއާ އެއްގޮތަށް، ހަމަ ސްޕޭނަށް ދާށެވެ. އަދި ޖުމާން ހާއްސަވި ދާއިރާ ކަމަށްވާ ޕައިލެޓްކަން ކިޔަވާށެވެ.\nއޯ ލެވެލް އާއި އޭ ލެވެލް އަދި އިތުރު ހަރަކާތްތަކުން ގެޔަށް އެތެރެކުރި ތަށިތަކާއި މެޑެލްތައް ފެންނަން ހުއްޓެވެ. ކުރިމަގުގައި މަންމަ އާއި ބައްޕަގެ ކައިރީގައި އުޅޭނީ ދެ ޕައިލެޓުންނެވެ.\nއިތުރު ލިޔުންތައް ސްކޫލް ތައުލީމް ކިޔަވާކުދިން ސީއެޗްއެސްއީ


Vazeefaage Furusathu: Receptionist | Ungoofaaru\nބަނޑޭރިގަނޑު/ޚަބަރު/ވަޒީފާގެ ފުރުސަތު: ރިސެޕްޝަނިސްޓް\n0 3322މިނެޓުން ކިޔާލެ\nވަޒީފާގެ ފުރުސަތު (ރިސެޕްޝަނިސްޓް)\nމި ހޮސްޕިޓަލުގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް މަރުހަބާ ދަންނަވަމެވެ. މިވަޒީފާއައް ބޭނުންވަނީ މަސައްކަތައް ޝައުޤުވެރިކަން ހުރި ގާބިލް މީހުންނެވެ.\nމަޤާމުގެ ނަންބަރު J-281741,J-281718\nބޭނުންވާ އަދަދު 02\nމަޤާމުގެ ގިންތި ދާއިމީ\nމަޤާމުގެ ރޭންކް ޖީ.އެސް 3\nމަޤާމުގެ ކްލެސިފިކޭޝަން އޮފިސަރ ގްރޭޑް1\nވަޒީފާ އަދާކުރަންޖެހޭ ތަން އުނގޫފާރު ރީޖަނަލް ހޮސްޕިޓަލް\nމުސާރަ -/4465 ރުފިޔާ\nސަޕޯޓިންގ ކޯ އެލެވަންސް -/700ރުފިޔާ\nމަސައްކަތައް ނުކުންނަ ކޮންމެ ދުވަހަކަށް ހަމަޖެހިފައިވާ އުސޫލުން ރިސްކް އެލަވަންސް\nޑޮކްޓަރަށް ދެއްކުމަށް އަންނަ ބަލިމީހުން ރެޖިސްޓްރީ ކުރުމާއި ނަންބަރ ދޫކުރުން.\nއާސަންދައިގެ ޚިދުމަތް ދިނުމުގައި ކުރަންޖެހޭ އެންމެހައި މަސައްކަތްތައް ކުރުން. (އާސަންދަ ސްކީމްގެ ޓްރާންސްސެކްޝަން ގަވާއިދުން ހެދުމާއި، އާސަންދަ ބިލްތަކާއި އިންވޮއިސްތައް ގަވާއިދުން ހަދަމުން ގެންދިއުން.)\nތަރުޖަމާނު ނެތިއްޖެ ޙާލަތެއްގައި ތަރުޖަމާކުރުން.\nހޮސްޕިޓަލުގެ ވެރިން ނުވަތަ ސުޕަވައިޒަރު އަންގާ ގޮތެއްގެ މަތިން އޮންކޯލް ޑިއުޓީތަކަށް ހާޟިރުވުން.\nބަލިމީހުންނަށް އެހީތެރިވެ ބަލިމީހުންނަށް ޚިދުމަތުގައި މަގުދައްކައިދިނުމާއި، ބަލިމީހުންގެ ސިއްރު ހިފެހެއްޓުން.\nބަލިމީހާގެ ފަރާތުން ހޮސްޕިޓަލުގެ އޮފީހަށް ބޭނުންވާ މަޢުލޫމާތު ލިޔެ ބެލެހެއްޓުން.\nޙިދުމަތަށް އެދިއަންނަ މީހުންނަށް ބޭނުންވާ މައުލޫމާތު ސާފުކޮށްދިނުމާއި އަދި ޙިދުމަތަށް މަގުދައްކައި ދިނުން.\nހޮސްޕިޓަލަށް އަންނަ ބަލިމީހުންގެ ރެކޯޑްސްތައް ކޮމްޕިޔުޓަރަށް ނެގުމުގައި ތަރުޖަމާނަށް އެހީތެރިވުން.\nހޮސްޕިޓަލުގެ އޯޕީޑީ އޭރިޔާގައި ޙިދުމަތްދެވޭ ބަލިމީހުންގެ ފައިލްތައް ނުވަތަ ހޮސްޕިޓަލުގެ ރެކޯޑްސްތައް ހަމަޖެހިފައިވާ އުސޫލެއްގެ މަތިން ބެލެހެއްޓުން.\nހޮސްޕިޓަލުގެ ހުރިހާ މުވައްޒަފުން ޝާމިލްވެގެން ކުރަންޖެހޭ ކަންތައްތަކާއި އަދި ދިމާވާ މުހިންމު ކަންތައްތަކާއި ގުޅިގެން ކުރަންޖެހޭ އެހެނިހެން ރަސްމީ މަސައްކަތް ކުރުން.\nހޮސްޕިޓަލުގެ އާންމު އުސޫލުތަކާއި ޤަވާއިދުތަކަށް ޢާންމުން އިޚްތިރާމުކުރުމަށް ބާރުއަޅައި އެކަން އެގޮތުގައި ދެމެހެއްޓުމަށް ބާރުއެޅުން.\nމަޤާމުގެ ޝަރުޠުތައް: ސާނަވީ ނުވަތަ އެ އާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން “ޑީ” ގްރޭޑް ލިބިފައި ވުމާއެކު، އޭގެއިތުރުން”ސެކަންޑްރީ ސްކޫލް’ ނުވަތަ ‘ހަޔަރ ސެކަންޑަރީ ސްކޫލް’ ސެޓްފިކެޓް އިމްތިޙާނުގައި ‘ދިވެހި’ މިމާއްދާއިން ދަށްވެގެން ‘ސީ’ ގްރޭޑް ލިބިފައިވުން\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި ކައުންޓަރުން ލިބެންހުންނާނެއެވެ.)\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލޭނެ ކަންތައްތައް: 1.ހާސިލުކޮށްފައިވާ ތަޢުލީމާއި، ތަމްރީނަށް ބަލައިގެން.\nމަޤާމަށް އެދެންވީގޮތާއި ސުންގަޑި: ވަޒީފާއަށް އެދޭ ފޯމް މި ހޮސްޕިޓަލުގެ އޮފީހުން ލިބެންހުންނާނެވެ. މަޤާމަށް އެދި ހުށަހަޅަންހޭ ތަކެތި ހުށަހަޅާނީ 27މެއި 2019 ވާ ހޯމަ ދުވަހުގެ 14:00 ގެ ކުރިން މި ހޮސްޕިޓަލް އޮފީހަށްށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް raa.urh@gmail.com މެދުވެރިކޮށްވެސް ބަލައި ގަނެވޭނެއެވެ.\nއިންޓަވިއު އޮންނާނެ ތަނާއި، މުއްދަތު: މިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2019 ޖޫން 01 ން 13 ދެމެދު،އުނގޫފާރު ރީޖަނަލް ހޮސްޕިޓަލްގެ ކޮންފަރެންސް ހޯލުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޝޯޓް ލިސްޓް ކުރުން މި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ޝޯޓްލިސްޓް ކުރެވޭނެއެވެ.


ރަމަޟާންމަހާއި ޝައްވާލު މަހުގެ ފުރަތަމަ7ދުވަހުގެ ރަސްމީ މަސައްކަތުގަޑި ހަމަޖައްސަވައިފި\nމި އަހަރުގެ ރަމަޟާންމަހާއި ޝައްވާލުމަހުގެ ފުރަތަމަ7ދުވަހުގެ ރަސްމީ މަސައްކަތު ގަޑި ރައީސުލް ޖުމްހޫރިއްޔާ ހަމަޖައްސަވައިފިއެވެ. އެގޮތުން ރަސްމީ މަސައްކަތު ގަޑިއަކީ ހެނދުނު 10:00 އިން މެންދުރުފަހު 2:00 އަށް ކަމުގައި ވަނީ ހަމަޖައްސަވާފައެވެ. މިކަން ހާމަކުރައްވާފައި ވަނީ، ރައީސުލްޖުމްހޫރިއްޔާގެ އޮފީހުން މިއަދު ނެރުއްވި ނަންބަރު 13/2020 ދެންނެވުމުގައެވެ.\nމި އަހަރުގެ ރަމަޟާން މަސް ފެށުނީ، ސަރުކާރުގެ އޮފީސްތައް ނުހުޅުވާ ދުވަސްވަރެއްގައި ކަމަށްވާތީ، ސަރުކާރުގެ އޮފީސްތައް ނުހުޅުވައި މުވައްޒަފުން ގޭގައި ތިބެގެން މަސައްކަތްކުރުމާބެހޭ ގޮތުން ރައީސުލް ޖުމްހޫރިއްޔާގެ އޮފީހުން ނެރުއްވާފައިވާ ނަންބަރު 11/2020 ދެންނެވުމުގައިވާ ގޮތަށް ޢަމަލުކުރެއްވުމަށް ރައީސުލްޖުމްހޫރިއްޔާވަނީ އިލްތިމާސް ކުރައްވާފައެވެ.\nފާއިތުވި އަހަރުގެ ރަމަޟާންމަހާއި ޝައްވާލުމަހުގެ ފުރަތަމަ7ދުވަހުގެ ރަސްމީ ގަޑިއަކީ ހެނދުނު 9.00 އިން މެންދުރުފަހު 1.00 އަށެވެ.\nކޮވިޑް-19 އާއި ގުޅިގެން ސަރުކާރުގެ އޮފީސްތައް 19 މާރިޗު 2020 އިން ފެށިގެންވަނީ ބަންދުކޮށްފައެވެ. އަދި ރާއްޖޭގައި ހަލުވިކަމާއެކު ކޮވިޑް-19 ފެތުރެމުންދާތީ 30 އެޕްރީލް 2020 ގެ ނިޔަލަށް ސަރުކާރުގެ އޮފީސްތައް ބަންދުކޮށްފައި ބެހެހެއްޓުމަށްވަނީ ނިންމަވާފައެވެ.


Thinadhoo Hospital Ah Fonuvi5Doctorun Vanee Filaafai - Minister Naseem ތިނަދޫ ހޮސްޕިޓަލަށް ފޮނުވި5ޑޮކްޓަރުން ވަނީ ފިލާފައި – މިނިސްޓަރ ނަސީމް – Huvadhoo News Thinadhoo Hospital Ah Fonuvi5Doctorun Vanee Filaafai - Minister Naseem Huvadhoo News\nތިނަދޫ ހޮސްޕިޓަލަށް ފޮނުވި5ޑޮކްޓަރުން ވަނީ ފިލާފައި – މިނިސްޓަރ ނަސީމް\nހެލްތު މިނިސްޓަރ އަހުމަދު ނަސީމް\nގދ ތިނަދޫގައި ހުންނަ ޑރ އަބްދުއްސަމަދު މެމޯރިއަލް ހޮސްޕިޓަލަށް ފޮނުވި ޑޮކްޓަރުންތަކެއް ފިލާފައިވާ ކަމަށް ހެލްތު މިނިސްޓަރ އަހުމަދު ނަސީމް ވިދާޅުވެއްޖެއެވެ.\nތިނަދޫއަށް ފޮނުވި ޑޮކްޓަރުންތަކެއް ފިލައިފައިވާކަން ހާމަކޮށްފައިވަނީ، ރައްޔިތުންގެ މަޖިލީހުގެ މިއަދުގެ ޖަލްސާގައި ތިނަދޫ ހޮސްޕިޓަލްގެ މައްސަލައާ ގުޅޭ ގޮތުން ތިނަދޫ އުތުރު ދާއިރާގެ މެމްބަރު އަބްދުލް މުޣުނީ ހެލްތު މިނިސްޓަރ އަހުމަދު ނަސީމް އާއި ސުވާލު ކުރެއްވުމުންނެވެ.\nމެމްބަރު މުޣުނީ ވަނީ ތިނަދޫ ހޮސްޕިޓަލްގައި ހޭނައްތާ ޑޮކްޓަރެއް “ހަރު ނުލަނީ” ކީއްވެތޯ މިނިސްޓަރާއި ސުވާލުކޮށްފައެވެ. އެސުވާލަށް ޖަވާބުދެއްވަމުން މިނިސްޓަރ ވިދާޅުވީ ދާދި ފަހުންވެސް ތިނަދޫ ހޮސްޕިޓަލަށް ފަސް ޑޮކްޓަރުން ފޮނުވި ކަމަށާއި، އެހެން ނަމަވެސް އެޑޮކްޓަރުން ފިލައިފައިވާ ކަމަށެވެ.\n“ތިނަދޫ ހޮސްޕިޓަލަށް އަޅުގަނޑުމެން މި ދޭތެރެއިން ވެސް ފޮނުވިން ފަސް ޑޮކްޓަރުން އިނގޭތޯ. ފޮނުވީމާ ފިލައިގެން ދިޔައީ އެ މީހުން. ދެން އަޅުގަނޑަކަށް ނޭނގެ ކިހިނެއް ކަމެއް ފިލައިގެން ދިޔައީކީ. އަޅުގަނޑުމެން އެ ތަނަށް ޑޮކްޓަރުން ފޮނުވައި އެކަހަލަ ކަންކަން އެބަ ކުރެވޭ،” ނަސީމް ވިދާޅުވިއެވެ.\nއިތުރަށް ވާހަކަ ދައްކަވަމުން މިނިސްޓަރ ނަސީމް ޑޮކްޓަރުން މިގޮތަށް ފިލައިގެން ދިއުމަކީ އޭގެ ސަބަބުން މިނިސްޓްރީއަށް ވެސް ބޮޑެތި ގެއްލުންތަކެއްވާ ކަމެއް ކަމަށާއި މިފަދަ ކަންކަން ހިނގައިގެން ދިޔަ ނުދިނުމަށް ހޮސްޕިޓަލުތަކުން އިތުރު ސަމާލުކަމެއް ދޭން ޖެހޭ ކަމަށެވެ.\n“ދެން ޑޮކްޓަރުން ހިފެހެއްޓޭތޯ ބެއްލެވުމަކީ އަޅުގަނޑުމެންގެ ވަރަށް ބޮޑު އެދުމެއް، އެ މީހުން ފިލައިގެން ދިއުމުގެ ކުރިން އެނގޭ ކަމަށް ވަނީ ވިއްޔާ އަޅުގަނޑުމެންނަށް ހުއްޓުވޭނެ ވެސް މެ، އެއާޕޯޓާ ހަމައިން. އެ އިންތިޒާމު ވެސް އަޅުގަނޑުމެން އޮންނާނީ ހަމަޖައްސައިފަ،” ފޮނުވާ ޑޮކްޓަރުންނަށް ހޮސްޕިޓަލުތަކުން އިތުރަށް ސަމާލުވުމަށް އެދި ނަސީމް ވިދާޅުވިއެވެ.\nޑރ އަބްދުއްސަމަދު މެމޯރިއަލް ހޮސްޕިޓަލަކީ ހުވަދު އަތޮޅުގެ ރައްޔިތުން ޚިދުމަތް ލިބިގަންނަ ތަނަކަށްވެފައި އެތަނުގައި ޑޮކްޓަރުންގެ ދަތި ކަމުގެ ވާހަކައަކީ ގިނަ ބަޔަކު ދައްކާވާހަކައެކެވެ.\nހެލްތު މިނިސްޓްރީ ޑރ. އަބްދުއްސަމަދު މެމޯރިއަލް ހޮސްޕިޓަލް\nތިނަދޫ ހޮސްޕިޓަލަށް ފޮނުވި ސްޕެޝަލިސްޓް ޑޮކްޓަރުން ފިލީއެއްނޫނެވެ. އެ ޑޮކްޓަރުން މިހާރު ދަނީ ތިނަދޫ ސިޓީގަ ހުންނަ ޓާޝަރީ ހޮސްޕިޓަލުގައި މަސައްކަތް ކުރަމުންނެވެ


ފަސޭހަތަކާއި ވަސީލަތްތައް ފުރިހަމަ ސޮލިޓެއާ\n12 މޭ 2022 - 17:38 1\nދިރިއުޅުމުގައި ހުރި ފަސޭހަތަކާ ލިބެން ހުރި ވަސީލަތްތަތަކީ މިޒަމާނުގައި ދިރިއުޅުމުގެ ފެންވަރު ވަޒަންކުރުމުގައި އެންމެ މުހިންމު ކަންކަމެވެ. ހަމަ އެހެންމެ ބޯހިޔާވަހިކަން ލިބުމާ އެކު އުޅޭ ތަން ރީތިވެފައި ރައްކާތެރިވުމަކީވެސް ދިރިއުޅުމަށް އިތުރު ފުރިހަމަ ކަމެއް ގެނުވާ ކަންކަމެވެ.\nހުޅުމާލޭ ފިތުރޯނު މަގުގައި ތަރައްގީކުރަމުން އަންނަ ސޮލިޓެއާ އަކީ މި ވިސްނުމުގައި ތަރައްގީކުރާ ދިވެހިރާއްޖޭގެ ހައުސިން މާކެޓުގައި ވިދާލާނެ ތަނެކެވެ. ފިތުރޯނު މަގަކީ ރީތި, ފެހިގަސްތަކުން މަގަށް އަބަދުމެ ހިޔާ އޮންނަ ފޮޓޯނަގާ މީހުންގެ މެދުގައިވެސް މަގުބޫލު މަގެކެވެ. އެއާއެކު ހުޅުމާލޭގައި ލިބެން ހުންނަ ގިނަ ހިދުމަތްތައްވެސް ފިތުރޯނު މަގާއި މަގުގެ ކައިރިން ލިބެން ހުރުމަކީ މިމަގުގައި ދިރިއުޅޭ ފަރާތްތަކުގެ ދިރިއުޅުން ތަނަވަސްވެ ފަސޭހަވާނެކަމެކެވެ.\nފިތުރޯނު މަގުގައި ތާޒާ ތަރުކާރީއާއި މަހުގެ އިތުރުން އެކި ބާވަތުގެ ދިވެހި ތައްޔާރީ ކާނާތައް ލިބެން ހުންނަ ރަށު މާކޭޓް ހުރެ އެވެ. މާކެޓާއި އިންވެގެން ހުންނަނީ 24 ގަޑިއިރު ވެހިކަލްތަކަށް ތެލުގެ ހިދުމަތްދޭ ޕެޓްރޯލް ޝެޑެކެވެ. މީގެ އިތުރުން ދިވެހިރާއްޖޭގެ މައި ބޭންކުގެ ހިދުމަތްދޭ މަރުކަޒަކާއި ރާއްޖޭގެ އެންމެ ބޮޑު ދެ ބޭންކުގެ އޭޓީއެމް ހިދުމަތް ވެސް ފިތުރޯނު މަގުން ލިބެންހުރެ އެވެ. ފިތުރޯނު މަގަކީ ސެންޓްރަލް ޕާކާއި ޔޮޓް މެރީނާއާއި ފެރީ ގިމަތަ އަދި ބައެއް ބަސް ސްޓޮޕް ތަކަށް ފައި މަގުގައި އަވަހަށް ދެވޭ ހިސާބުގައި ހުންނަ މަގެކެވެ. ސޮލިޓެއާގައި ދިރިއުޅުމަކީ މި ހުރިހާ ހިދުމަތްތަކާއި ވަސީލަތަކެއް ގާތުން ލިބޭ ލަގްޒަރީ ދިރިއުޅުމެއް ފަހިކޮށްދޭނެ ކަމެކެވެ.\nފިތުރޯނު މަގުގައި ތަރައްގީކުރަމުންދާ 1200 އަކަފޫޓުގެ 3+1 ކޮޓަރީގެ އެޕާޓްމަންޓްތައް ހިމެނޭ ސޮލިޓެއާ އަކީ ޖާގަ ތަނަވަސް ދިރިއުޅުން ފަސޭހަކުރުމަށް ހާއްސަ ސަމާލުކަމެއް ދީގެން ފަރުމާ ކޯށްފައިވާ ތަނެކެވެ. ކޮންމެ ފްލޯއެއްގައި އަށް އެޕާޓްމަންޓު ހުންނައިރު ހަތަރު އެޕާޓްމަންޓްގެ ކުރިމަތިން ކަނޑާއި އިރުއޮއްސޭ މަންޒަރު ފެންނާނެއެވެ. އަދި ހަތަރު އެޕާޓްމަންޓުން ފެންނާނީ ސެންޓްރަލް ޕާކާއި ހުޅުމާލެ ސިޓީގެ ފެހިގަސްތަކެވެ.\nކޮންމެ އެޕާޓްމަންޓެއްގައި އެންމެ ޒަމާނީ ވަސީލަތްތައް ހިމެނިފައިވާނެ އެވެ. މީގެ އިތުރުން ސޮލިޓެއާ އިމާރާތަކީ ދިރިއުޅުން ފަސޭހަކޮށް އިތުރު ފުރިހަމަ ކަމެއް ގެނުވާ އެތައް ކަމެއް އެކުލެވޭ ތަނެކެވެ. ވެހިކަލް ޕާކު ކުރުމަށް ރައްކާތެރި ޖާގަ ތަނަވަސް ތަންތަން ކަނޑައެޅިފައި ހުންނާނެ އެވެ. އިންފިނިޓީ ޕޫލަކާއި ކުޑަކުދިންގެ ޕޫލަކާއި ކުޅޭ ތަނެއްވެސް ހުންނާނެއެވެ. މީގެ އިތުރުން އެންމެ ޒަމާނީ ފެންވަރުގެ ކަސްރަތު ސާމާނު އެކުލެވޭ ޖިމްއަކާއި ބިލިއަޑް ކުޅެލާ އިޖުތިމާއީ އެއްވުންތަނަށް އެކަށޭނަ ޖާގަތަކަކީ ސޮލިޓެއާ ހާއްސަވާ ސަބަބެވެ.\nސޮލިޓެއާ އިމާރާތުގެ އެންމެ މަތީގައި ހުންނާނީ ހަތަރު ޕެންޓްހައުސްއެވެ. ކޮންމެ ޕެންޓް ހައުސްއަކީ އިރު އަރާ އޮއްސޭ މަންޒަރު ފެންނާނެހެން 270 ޑިގްރީ ވިއުއެއް ފެންނާނެ ޕެންޓްހައުސްތަކެވެ.\nސޮލިޓެއާ ތަރައްގީކުރަނީ ކާމިޔާބު ކަމާއެކު ވަން ސެންޓްރަލް ޕާކުވެސް ތަރައްގީކޮށް އިފްތިތާހުކޮށްފައިވާ ސެންޑަލް މޮރިޝަސް ކުންފުނިންނެވެ. ސޮލިޓެއާ އަކީ ނޮވެމްބަރ 2021 ގައި ކްރޮސްރޯޑްސް މެރީނާގައި ސެންޑަލް މޮރިޝަސްއިން ބޭއްވި ހާއްސަ ހަފުލާއެއްގައި އިފްތިތާހުކުރި މަޝްރޫއެކެވެ. މި ހަފުލާގައި ވާހަކަ ދައްކަވަމުން ސެންޑަލް މޮރިޝަސްގެ ޕޭރަންޓް ކޮމްޕެނީ އެސޮޓެކް ރިއަލްޓީގެ ފައުނޑަރ މރ. ނީރަޖް ގުލާތީ ވަނީ ގްރޭޓަރ މާލެ ސަރަހައްދުގައި ރަނގަޅު ފެންވަރުގެ ދިރިއުޅޭނެ ތަންތަން ތަރައްގީކުރުމުގެ މުހިންމުކަން ފާހަގަކޮށްފައެވެ.\nޝައުގުވެރިވާ ފަރާތްތަކަށް މިހާރު ސޮލިޓެއަރއިން އެޕާޓްމަންޓް ގަތުމުގެ ފުރުސަތުވަނީ ހުޅުވާލެވިފައެވެ. ހަލުވި މިނުގައި ސޮލިޓެއަރ އެޕާޓްމަންޓްތައް ވިކެމުން ދާއިރު ލިވިން އެކްސްޕޯ 2021 އަށް ދިޔަ ފަރާތްތަކަށް ހާއްސަ ޑިސްކައުންޓްތައްވެސް ވަނީ ދީފައެވެ.\nޔާޓޯގެ ޗޭނު ކީސް: އުމުރު ދިގު، ރައްކާތެރި، ބޭނުންކޮށްލަން ފަސޭހަ\nބަދިގެތެރެ ތަރުތީބުކޮށް، ފަސޭހަކޮށްލަން ގަނެވިދާނެ ތަކެތި\nޔާމީން ސަރުކާރުން އެޅި "ގެދޮރުވެރިކަން" ފްލެޓުތައް އިންޝުއާކުރަނީ


PPM dheyne kamahvee vaudhu Raees Solih nufuhdhavaa: Maumoon\nޕީޕީއެމް ދޭނެ ކަމަށްވީ ވައުދު ރައީސް ނުފުއްދަވާ: މައުމޫން\nރައީސް ސޯލިހާއި ރައީސް މައުމޫން: ވައުދު އަވަހަށް ފުއްދަވާނެ ކަމަށް އުއްމީދު ކުރައްވާ ކަމަށް ވިދާޅުވި\nޕީޕީއެމް އޭގެ ހައްގުވެރިންނަށް ދެއްވާނެ ކަމަށް ވިދާޅުވެ ރައީސް އިބްރާހިމް މުހައްމަދު ސޯލިހު ކެމްޕެއިންގައި ވެވަޑައިގެންނެވި ވައުދު ނުފުއްދަވާތީ ކުރީގެ ރައީސް މައުމޫން އަބްދުލްގައްޔޫމް ނުރުހުން ފާޅުކުރައްވައިފި އެވެ.\nރިޔާސީ ކެމްޕެއިން ދުވަސްވަރު އއ. ތޮއްޑޫއަށް ވަޑައިގެން އެ ރަށުގައި ވާހަކަފުޅު ދައްކަވަމުން އޭރު އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހު ވަނީ ޕީޕީއެމް، އޭގެ އަސްލު ހައްގުވެރިންނާ ހަވާލުކޮށް ދެއްވާނެ ކަމަށް ވިދާޅުވެފަ އެވެ.\nރައީސް އަބްދުﷲ ޔާމީނާއި ކުރީގެ ރައީސް މައުމޫން އަބްދުލްގައްޔޫމްއާ ދެމެދު ހިޔާލު ތަފާތުވުންތައް ބޮޑުވެ، ޕީޕީއެމްއިން ރައީސް މައުމޫން ވަނީ ބޭރުކޮށްފަ އެވެ. ޕީޕީއެމް، ރައީސް ޔާމީނާ ހަވާލުކުރީ ސިވިލް ކޯޓުން ކުރި ހުކުމަކުންނެވެ. އެ ހުކުމް ރައީސް މައުމޫން އިސްތިއުނާފު ކުރި ނަމަވެސް ނިންމީ ރައީސް ޔާމީން އެއްކޮޅަށެވެ.\nއޭގެފަހުން ރައީސް މައުމޫން ޕާޓީން ވަކިކޮށް އަރިސް ބޭފުޅުންނާއި ރައީސް މައުމޫނަށް ތާއިދު ކުރާ ބޭފުޅުން ވެސް ޕާޓީން ވަކިކުރި އެވެ. ރައީސް މައުމޫން ޕީޕީއެމްއިން ވަކިކުރިއިރު އެމަނިކުފާނަކީ އެ ޕާޓީގެ މެންބަރުން އިންތިހާބުކޮށްފައި ހުންނެވި ރައީސް އެވެ.\nރިޔާސީ އިންތިހާބުގައި ޕީޕީއެމްގެ ކެންޑިޑޭޓް، ރައީސް އަބްދުﷲ ޔާމީނަށް ލިބުނު ނާކާމިޔާބީއާއެކު ކޮންގްރެސްއެއް އަވަސް އަވަހަށް ބޭއްވި އެވެ. އެ ކޮންގްރެސް ބާތިލް ކުރަން ވެސް ރައީސް މައުމޫން ކޯޓަށް ވަޑައިގެންނެވި އެވެ. އަދި ޕީޕީއެމްގެ ހިންގުން އަނބުރާ ރައީސް މައުމޫންއާ ހަވާލުކޮށްދިނުމަށް އެެދި އަމިއްލަ ދެ މެންބަރަކު ވެސް ކޯޓަށް ދިޔަ އެވެ. ނަމަވެސް އެ މައްސަލަތައް ސުޕްރީމް ކޯޓުން ނިންމީ ރައީސް މައުމޫންއާ ދެކޮޅަށެވެ. އެ ކޯޓުން ކަނޑައެޅީ ޕީޕީއެމްގެ ރައީސްއަކީ ރައީސް ޔާމީން ކަމަށެވެ.\nއެމްއާރްއެމްގެ ނަމުގައި އާ ސިޔާސީ ޕާޓީއެއް އުފެއްދުމުގެ މަސައްކަތް ރައީސް މައުމޫން ފެއްޓެވީ އޭގެ ފަހުންނެވެ. އެމްއާރްއެމް ޕާޓީއަށް ނުވިޔަސް ކެންޑިޑޭޓުން ވެސް ރައްޔިތުންގެ މަޖިލިސް އިންތިހާބަށް ނެރުނެވެ. ނަމަވެސް ކާމިޔާބުވީ އެންމެ ކެންޑިޑޭޓަކަށެވެ.\nއެ ކެންޑިޑޭޓުންނާއެކު މިރޭ ރައީސް މައުމޫން ބޭއްވެވި ބައްދަލު ކުރެއްވުމުގައި ވިދާޅުވީ ޕީޕީއެމް މިހާރު ހިންގަނީ ހައްގު ނޫން ބައެއް ކަމަށާއި ހިންގުން ހަވާލުކުރީ އަސާސީ ގަވައިދުން ތަންދޭ ބަޔަކަށް ނޫން ކަމަށެވެ. އެހެންވެ ރިޔާސީ އިންތިހާބުގެ ކެމްޕެއިންގައި ރައީސް ސޯލިހު ވެސް އެމަނިކުފާނަށް ނުވަތަ އެމްއާރްއެމްއަށް ވެވަޑައިގެންނެވި ވައުދަކީ ޕީޕީއެމް އޭގެ ހައްގުވެރިންނަށް ހޯދައިދިނުން ކަމަށާއި ނަމަވެސް އެ ވައުދު ރައީސް ސޯލިހު އަދިވެސް ނުފުއްދަވާ ކަމަށް ރައީސް މައުމޫން ވިދާޅުވި އެވެ.\n"ވޭތުވެދިޔަ އިންތިހާބުގަ އަޅުގަނޑުމެން އެންމެންގެ ކެންޑިޑޭޓް އިބްރާހިމް މުހައްމަދު ސޯލިހު އަޅުގަނޑުމެންނަށް ވެސް ވައުދުތަކެއްވެވަޑައިގެންނެވި ޕީޕީއެމް އޭގެ ހައްގުވެރި ފަރާތްތަކަށް ރައްދުކޮށް ދެއްވާނެ ކަމުގެ، އާދެ އެ ވައުދު އަދި ވަނީ ނުފުދި، އަޅުގަނޑު އެދެނީ އެ ވައުދު ވެސް ލަސްތަކެއް ނުވެ ފުދިގެން ދިޔުމަށް،" ރައީސް މައުމޫން ވިދާޅުވި އެވެ.\nއެ ވައުދު ނުދުނަސް، އެމްއާރްއެމްއަށް ދެރަވެފައި ތިބެވެން ނެތް ކަމަށާއި އާ ޕާޓީ އުފެއްދުމުގެ މަސައްކަތް ބާރަށް ކުރަން ޖެހޭ ކަމަށް ރައީސް މައުމޫން ވިދާޅުވި އެވެ. އެމްއާރްއެމްއަށް މެންބަރުންނަށް ހަމަކުރަން ފެށިތާ މިހާރު ގިނަ ދުވަސްތަކެއް ވަނީ ވެފަ އެވެ. އެކަމަކު އަދި 3،000 މެންބަރުން ހަމައެއް ނުވެ އެވެ. އެހެންވެ ޕާޓީ އުފެއްދޭ ގޮތެއް އަދި ނުވެ އެވެ.\nރައީސް މައުމޫން ވަނީ އެމްއާރްއެމްގެ ކެންޑިޑޭޓުންނާއި ކެމްޕެއިން ޓީމްތަކުން މެންބަރުން ހަމަކުރުމަށް މަސައްކަތްކޮށް ދިނުމަށް އެދިވަޑައިގެންފަ އެވެ. ރައީސް މައުމޫން ވިދާޅުވީ ސިޔާސީ މައިދާނަކީ ވަކި ކަމެއްވީމަ ހުއްޓާލައިގެން ތިބެންޖެހޭ މައިދާނެއް ނޫން ކަމަށެވެ. ބަލީގެ މަތިން ހަނދާން ނައްތާލައި އާ ހިތްވަރާއި އަޒުމާއެކު ކުރިއަށް ދާން ޖެހޭނެ ކަމަށް ވިދާޅުވި އެވެ.\n"ތިޔަބޭފުޅުން އެއްގޮތަކަށް ވެސް ހިތާމަ ނުކުރައްވާ، ދެރަފުޅު ނުވޭ، ނާކާމިޔާބުވީއެއް ނޫން، މިއަދު މި ނަތީޖާ މި ލިބުނީއޭ، އެއަކަށް ނޫން ބަލަންވީ، ވަރަށް ގާބިލް ބޭފުޅުން މިތިބީ، މިހުރި ގާބިލިއްޔަތު ބޭނުންކޮށްގެން ކުރިއަށް ދަމާ ހިނގާށޭ،" ރައީސް މައުމޫން ވިދާޅުވި އެވެ.\nޕީޕީއެމް ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު + އެމްއާރުއެމް\n"އެމްއާރްއެމްގެ ފުރިހަމަ އިތުބާރު ޒަހާއަށް އެބައޮތް"


Facebook ge safety check mifaharu lanka ah\nފޭސްބުކުގެ ސޭފްޓީ ޗެކް މިފަހަރު ލަންކާއަށް!\nސްރީ ލަންކާއަށް ކުރަމުންދާ ވިއްސާރަ އާ ގުޅިގެން ފޭސްބުކްގެ ސޭފްޓީ ޗެކް އެކްޓިވޭޓްކޮށްފި އެވެ. އެގޮތުން ލަންކާގައި ދިރިއުޅޭ ފަރާތްތަކުގެ ހާލަތު ފޭސްބުކްއިން ބަލާލުމުގެ ފުރުސަތު މިހާރު ހުޅުވިފައި އޮނާނެ އެވެ.\nމިފީޗާ އެކްޓިވޭޓުކުރުމާ އެއްކޮށް ގިނަ ބަޔަކު ދަނީ މި ފީޗާ މެދުވެރިކޮށް ޗެކްއިން ވަމުންނެވެ. އެގޮތުން ސްރީ ލަންގާގައި ދިރިއުޅޭ ގިނަ އަދަދެއްގެ ދިވެހިން ވެސް ދަނީ ހާލު ރަނަގަޅުކަމަށް ބުނެ ޗެކް ވަމުންނެވެ. މި ފީޗާ އެކްޓިވޭޓްކޮއްފައިިވަނީ މިއަދުގެ ހަވީރުގެ ވަގުތެއްގަ އެވެ.\nމި ފީޗާއަކީ ހިނގާ ކާރިސާއެއް ނުވަތަ ލިބޭ ހަމަލާއަކުން އެ ހަމަލާ ނުވަތަ ކާރިސާ ދިމާވި ސަރަހައްދުގައި ތިބި ފަރާތްތަކުގެ ހާލު ބަލައިލާ އެމީހުންގެ ހާލު އެހެން މީހުންނާ ހިއްސާކޮށްލުމުގެ ގޮތުން ފޭސްބުކުން ތައާރަފް ކޮށްފައިވާ ފީޗާއެކެވެ. މީގެ ކުރިން ވެސް ހިނގާފައިވާ ބޮޑެތި ކާރިސާތަކުގައި މި ފީޗާ ވަނީ ފޭސްބުކްއިން އެކްޓިވޭޓްކޮށްފަ އެވެ.\nއަވައްޓެރި ސްރީލަންކާއަށް މިހާރު ކުރަމުންދާ ވިއްސާރައިގައި ސަބަބުން އެ ގައުމުގެ ބައެއް ސަރަހައްދުތަކަށް ގަދަވަޔާއެކު ބޯކޮށް ވާރޭ ވެހި އެ ސަރަހައްދުތަކުގައި ފެންބޮޑުވެ 200 އަށްވުރެ ގިނަ އާއިލާ ވަނީ ގެއްލިފައެވެ. އަދި ގިނަބަޔަކު ވަނީ ހާލުގަޖެހިފައެވެ. މިއީ 2010 ވަނަ އަހަރުގެ ފަހުން ލަންކާއަށް މިހާ ބޮޑު ވިއްސާރައެއް ކުރާ ފުރަތަމަ ފަހަރެވެ. މި ވިއްސާރައިގެ އަސަރު ރާއްޖޭގެ ބޮޑު ސަރަހައްދަކަށް ވެސް ދަނީ ކުރަމުންނެވެ.


Baa cylinder thakun badhalu hoadhan faaskohfi\nބާ ސިލިންޑަރު ގެނައުމުން ލިބުނު ގެއްލުމުގެ ބަދަލު ހޯދަން ފާސްކޮށްފި\nރައްޔިތުންގެ މަޖިލީހުގެ ޖަލްސާއެއްގެ ތެރެއިން--- ފޮޓޯ: މަޖިލިސް\nމޯލްޑިވް ގޭސްއަށް ބާ ސިލިންޑަރުތަކެއް ގެނައި މައްސަލައިގައި ލިބުނު ގެއްލުމުގެ ބަދަލު ހޯދަން ހުށަހަޅަން މަޖިލީހުގެ ތަޅުމުން މިއަދު ފާސްކޮށްފި އެވެ.\nބާ ސިލިންޑަރުތަައް ގެނައުމުގައި ކޮރަޕްޝަން ހިމެނޭކަަމަށް ތުހުމަތުކުރެވޭތީ އެކަން މަޖިލީހުގެ ސްޓޭޓް އޯންޑް އެންޓަޕްރައިސް ކޮމެޓީން ބެލުމަށް ފަހު އެކުލަވާލި ރިޕޯޓްގައި ގިނަ ކަންތައްތަކެއް ކުރުމަށް ލަފާދީފައި ވެއެވެ. އެ ރިޕޯޓަށް މިއަދު މަޖިލީހުގެ ތަޅުމުގައި ނެތި ވޯޓުގައި ރިޕޯޓް ފާސްކުރަން 55 މެމްބަރަކު ވޯޓު ދެއްވި އެވެ.\nއެހެންކަމުން މިމައްސަލައިގައި މޯލްޑިވް ގޭސްއަށް ގެއްލުންވެފައިވާތީ ގާނޫނީ ގޮތުން ފިޔަވަޅު އަޅައިގެންވެސް ގެއްލުމުގެ ބަދަލު ހޯދަން ކޮމިޓީގެ ރިޕޯޓްގަިއ ވަނީ ބުނެފަ އެވެ.\nރާއްޖޭގެ ފުޑް އެންޑް ޑްރަގް އޮތޯރިޓީން ވަނީ އެއްވެސް ސިލިންޑަރެއް ހައިޑްރޯ ސްޓެޓިކް ސިލިންޑަރު ޓެސްޓްތައް ހަދައި އޭގެ ކޮލިޓީ ބަލައި ޔަގީންކުރުމަށް ފަހު ނޫނީ އެއްވެސް ސިލިންޑަރެއް ބޭނުން ނުކުރަން މޯލްޑިވް ގޭސްއަށް އަންގާފަ އެވެ. މޯލްޑިވް ގޭސްގެ ގުދަނުގައި 2428 ސިލިންޑަރު ޓެސްޓް ނުކޮށް ބަހައްޓާފައި އަދިވެސް އެބަހުއްޓެވެ. އެހެންކަމުން ޓެސްޓްތައް ހެދުމަށްފަހު ނޫނީ ސިލިންޑަރުތައް ބޭނުންނުކުރަން މޯލްޑިވް ގޭސްއަށް އެންގުމަށްވެސް ރިޕޯޓްގައި ލަފާދީފައި ވެއެވެ.\nސިލިންޑަރުތައް ގަތް ދުވަސްވަރު މޯލްޑިވް ގޭސްގެ އިސްވެރިއެއްގެ ގޮތުގައި ހުންނެވީ އޭރުގެ ޑެޕިއުޓީ މެނޭޖިން ޑިރެކްޓަރު އަލީ އިކްރާމް އެވެ. ޕްރޯބިޒް ކުންފުނީގެ ހަރަދުގައި ސިންގަޕޫރަށް ދަތުރުކުރެއްވި ކަމަށް އެސްއޯއީ ކޮމިޓީގައި އިކްރާމް އެއްބަސްވެވަޑައިގެންފައިވާއިރު އެ މައްސަލަ އެސްއޯއީ ކޮމިޓީން ބަލަމުން ދަނިކޮށް އޭނާ ވަނީ މަގާމުން އިސްތިއުފާ ދެއްވާފަ އެވެ. އިކްރާމާއެކު އެ މައްސަލައިގައި ޝާމިލްވާ ފަރާތްތަކުގެ މައްސަލަ ވީ އެންމެ އަވަހަށް އެންޓި ކޮރަޕްޝަން ކޮމިޝަނުން ނިންމައި ފިޔަވަޅު އަޅަން ދެންނެވުމަށް ކޮމެޓީގެ ރިޕޯޓްގައި ބުނެފައި ވެއެވެ.\nސިލިންޑަރު ތަކުގެ މައްސަލަ މައްސަލައަށް އަހަރެއްހާ ދުވަސްވެފައިވާއިރުވެސް މޯލްޑިވް ގޭސްގެ ބޯޑުން ފިޔަވަޅެއް އަޅާފައި ނުވާތީ ދެން އެފަދަ މައްސަލަތަކުގައި ބޯޑުން ވަގުތުން ވަގުތަށް ފިޔަވަޅު އަޅަން ދެންނެވުމަށްވެސް މަޖިލީހުން މިއަދު ވަނީ ފާސްކޮށްފަ އެވެ.


Kandu gadhave2Tug boat eh farah araifi - vNews.mv\nފޮޓޯ: އެމްވީ ކެރޭސިސް\nކަނޑުގަދަވެ2ޓަގު ބޯޓެއް ފަރަށް އަރައިފި\nމުހައްމަދު ހަފީޒް 15 September 2021, 14:56\nމިހާރު ރާއްޖެއަށް ކުރަމުންދާ ވިއްސާރާގައި ކަނޑުގަދަވެ،2ޓަގު ބޯޓެއް ފަރަށް އަރައިފިއެވެ.\nއެމްއެންޑީއެފުން ބުނީ، ކަނޑުގަދަވުމުގެ ސަބަބުން މިއަދު ހެނދުނު ގާތްގަނޑަކަށް 9:52 ހާއިރު "މެރީނާ 1301" ނަމަކަށްް ކިޔާ ބޯޓެއް ފޭދޫ ފިނޮޅު ފަރުމައްޗަށް އަރާފައިވާ ކަމަށެވެ. އެ ބޯޓުގައި ތިބީ އިންޑޮނޭޝިއާ އަށް ނިސްބަތްވާ9ފަޅުވެރިއެއް ކަމަށް އެމްއެންޑީއެފުން ބުނެއެވެ.\nމީގެ އިތުރުން އެމްއެންޑީއެފުން ބުނީ މިއަދު ހެނދުނު ގާތްގަނޑަކަށް 9:53 ހާއިރު "ޓްރާންސްޕޯޓް ފިއުލް 09" ނަމަކަށްް ކިޔާ ތެޔޮ ބޯޓެއް ވިލިމާލެ ފަރުމައްޗަށް އަރާފައިވާ ކަމަށާއި އެ ބޯޓުގައި ބަންގްލަދޭޝް ގެ2މީހަކާއި ސްރީލަންކާ އެކަކު ހުރި ކަމަށެވެ.\nއެމްއެންޑީއެފުން ބުނީ އެ ބޯޓު މިހާރު ވަނީ ޓަގު ބޯޓެއްގެ އެހީގައި ފުންކޮށްފައި ކަމަށެވެ. އެމްއެންޑީއެފުން ބުނީ މި ދެ ހާދިސާވެސް ހިނގަން މެދުވެރިވީ ނަގިލި ކަނޑައިގެން ގޮސްގެން ކަމަށެވެ.\nރާއްޖޭގެ ބޮޑު ސަރަހައްދަކަށް ބޯކޮށް ވާރޭވެހުމާއެކު ގުގުރުން އަދި ގަޑިއިރަކު 19 މޭލާއި 24 މޭލާ ދެމެދުގެ ބާރުމިނުގައި ވައިޖެހި ވިލާގަނޑުގައި ގަޑިއިރަކު 45 މޭލަށް ވައި ގަދަވާނެ ކަމަށް ލަފާކޮށް މޫސުމާއި ބެހޭ ގައުމީ އިދާރާ އިން ވަނީ ވައިޓް އެލާޓް ނެރެފައެވެ.\nމިއަދު ހަވީރު5ޖެހުމާއި ހަމައަށް ވައިޓް އެލާޓް ނެރެފައިވަނީ ޅ.އަތޮޅުން ފެށިގެން ގދ.އަތޮޅާއި ދެމެދުގެ ސަރަހައްދުތަކަށެވެ. އެ ސަރަހައްދުތަކަށް މިއަދު މެންދުރު 12 ޖެހުމާއި ހަމައަށް އޮތީ ޔެލޯ އެލާޓް ނެރެފައެވެ.\nރާއްޖެ އެމްއެންޑީއެފް މޫސުން


އަނގާރަ, 26 ޖޫން 2012\nބޭނުންކުރާ މީހުންނާއި ޕެޑްލްކުރާ މީހުން\nމަސްތުވާތަކެތި ބޭނުންކުރުމުގެ ކުށުގެ ނުވަތަ މަސްތުވާތަކެތި ޕެޑްލްކުރުމުގެ ކުށުގެ ދަޢުވާ އުފުލިފައިވާ މީހެއްގެ މައްޗަށް ޑްރަގް ކޯޓުގެ އިޚްތިޞާޞް ހިނގާނީ، އޭނާގެ ކިބައިގައި އަންނަނިވި ހުރިހާ ޝަރުޠުތައް ފުރިހަމަވާނަމައެވެ.\n1- މަސްތުވާތަކެއްޗަށް ދެވިހިފާފައިވާ މީހެއް ކަމުގައިވުން.\n2- ދަޢުވާ އުފުލިފައިވާ ކުށަށް އިޢުތިރާފުވެފައިވާ ނުވަތަ އިޢުތިރާފުވުމަށް އެއްބަސްވެފައިވާ މީހެއް ކަމުގައިވުން.\n3- މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއްގެ ދަޢުވާ އެހެން ކޯޓެއްގައި އުފުލިފައިވާ މީހެއް ކަމުގައިނުވުން.\n4- މަސްތުވާތަކެއްޗާބެހޭ ޤާނޫނުގައި ބަޔާންކޮށްފައިވާ ގޮތުގެމަތިން ޑްރަގް ކޯޓުގެ ފަރުވާގެ ޕްރޮގްރާމަށް ޝަރުޠު ފުރިހަމަވާ މީހެއް ކަމުގައިވުން.\nމަސްތުވާތަކެތި ބޭނުންކޮށްގެން އޭގެ ނުފޫޒުގައިހުރެ ޖިނާއީ ކުށްކުރާ މީހުން\nމަސްތުވާތަކެތި ބޭނުންކޮށްގެން، އޭގެ ނުފޫޒުގައި ހުރެ ކޮށްފައިވާ ޖިނާއީ ކުށެއްގެ ދަޢުވާ އުފުލިފައިވާ މީހެއްގެ މައްޗަށް ޑްރަގް ކޯޓުގެ އިޚްތިޞާޞް ހިނގާނީ، އޭނާގެ ކިބައިގައި އަންނަނިވި ހުރިހާ ޝަރުޠުތައް ފުރިހަމަވާނަމައެވެ.\n2- ދަޢުވާ އުފުލިފައިވާ ކުށް އޭނާ ކޮށްފައިވަނީ، މަސްތުވާތަކެތި ބޭނުންކޮށްގެން، އޭގެ ނުފޫޒުގައި ހުރެ ކަމަށްވުން.\n3- ދަޢުވާ އުފުލިފައިވާ ކުށަކީ، މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއް ކަމުގައިނުވުން.\n4- މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއްގެ ދަޢުވާ އެހެން ކޯޓެއްގައި އުފުލިފައިވާ މީހެއް ކަމުގައިނުވުން.\n5- ދަޢުވާ އުފުލިފައިވާ ކުށަކީ، އެ ކުށް ސާބިތުވެއްޖެނަމަ، 10 (ދިހައެއް) އަހަރަށްވުރެ ދިގު މުއްދަތަކަށް ޖަލަށްލުމުގެ ނުވަތަ އަރުވާލުމުގެ އަދަބު އޭނާގެ މައްޗަށް ކަނޑައެޅިދާނެ ކުށަކަށްނުވުން.\n6- ދަޢުވާ އުފުލިފައިވާ ކުށަށް އިޢުތިރާފުވެފައިވާ ނުވަތަ އިޢުތިރާފުވުމަށް އެއްބަސްވެފައިވާ މީހެއް ކަމުގައިވުން.\n7- މަސްތުވާތަކެއްޗާބެހޭ ޤާނޫނުގައި ބަޔާންކޮށްފައިވާ ގޮތުގެމަތިން ޑްރަގް ކޯޓުގެ ފަރުވާގެ ޕްރޮގްރާމަށް ޝަރުޠު ފުރިހަމަވާ މީހެއް ކަމުގައިވުން.\nޖިނާއީ ކުށެއްގެ ޙުކުމް ތަންފީޛުކުރަމުންދާ މީހުން\nޖިނާއީ ކުށެއްގެ ޙުކުމް ތަންފީޛުކުރަމުންދާ މީހެއްގެ މައްޗަށް ޑްރަގް ކޯޓުގެ އިޚްތިޞާޞް ހިނގާނީ، އޭނާގެ ކިބައިގައި އަންނަނިވި ޝަރުޠުތައް ފުރިހަމަވާނަމައެވެ.\n2- ތަންފީޛުކުރަމުންދާ ޙުކުމް ނިސްބަތްވާ ކުށަކީ، މަސްތުވާތަކެތި ބޭނުންކުރުމުގެ ކުށް ނުވަތަ މަސްތުވާތަކެތި ޕެޑްލްކުރުމުގެ ކުށް ކަމުގައިވުން؛ ނުވަތަ\n3- އެއް ޙުކުމަށްވުރެ ގިނަ ޙުކުމް އޭނާގެ މައްޗަށް ކުރެވިފައިވާ މީހެއް ކަމަށްވެފައި، އޭނާ އެހިނދު ތަންފީޛުކުރަމުންދާ ޙުކުމަކީ، މަސްތުވާތަކެތި ބޭނުންކުރުމުގެ ނުވަތަ މަސްތުވާތަކެތި ޕެޑްލްކުރުމުގެ ކުށުގެ ޙުކުމެއް ކަމުގައިނުވާނަމަ، އެ ޙުކުމް ތަންފީޛުކޮށް ނިމުމުން، ދެން ތަންފީޛުކުރަން އޮތް ޙުކުމަކީ، މަސްތުވާތަކެތި ބޭނުންކުރުމުގެ ނުވަތަ މަސްތުވާތަކެތި ޕެޑްލްކުރުމުގެ ކުށުގެ ޙުކުމެއް ކަމުގައިވުން.\n4- ތަންފީޛުކުރަމުންދާ ޙުކުމް ނިސްބަތްވާ ކުށަކީ، މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއް ކަމުގައިނުވުން.\n5- މަސްތުވާތަކެއްޗާބެހޭ ޤާނޫނުގެ 36 ވަނަ މާއްދާގައި ބަޔާންކުރާ ކުށެއްގެ ދަޢުވާ އެހެން ކޯޓެއްގައި އުފުލިފައިވާ މީހެއް ކަމުގައިނުވުން.\n6- ޑްރަގް ކޯޓުގެ ފަރުވާގެ ޕްރޮގްރާމަށް ޝަރުޠު ފުރިހަމަވާ މީހެއް ކަމުގައިވުން.


Myanmar ge haalathu: UN in konme dhuvahaku bayaaneh\nމިއަންމާގެ ހާލަތު: އދ.އިން ކޮންމެ ދުވަހަކު ބަޔާނެއް\nމިއަންމާގެ މަދަނީ ވެރިކަން ފެބްރުއަރީގައި އަސްކަރިއްޔާއިން ވައްޓާލައި ސިފައިން މަގުތަކުގައި ފޯރިމަރަނީ\nމި އަހަރު ފެބްރުއަރީ 1 ގައި މިއަންމާގެ މަދަނީ ވެރިކަން އަސްކަރިއްޔާއިން ޖަހައިގަތް ފަހުން ނޫސްތަކުގެ ސުރުހީ ބަދަލުވުން ނޫން ކަމެއް ނުވެ އެވެ. އަސްކަރީ ވެރިކަމަށް އިންކާރުކޮށް މަގުތަކަށް އެއްވާ އާންމުންނާ މެދު ސިފައިންނާ ފުލުހުން ހާލަތާ ނުބައްދަލު ބާރު ބޭނުން ކުރަމުން އަންނައިރު ވެސް ބާރުގަދަ ގައުމުތަކުން ބަޔާން ނެރުމުގައި އަދި ވެސް ތިބީ އެވެ.\nއދ. ގެ އިންސާނީ ހައްގުތަކާބެހޭ ކޮމިޝަނަރު މިޝޭލް ބަޗެލޭއަށް ވެސް އެނގިވަޑައިގަންނަވާ އޮންނަނީ ދެ ލަފުޒެކެވެ. އިންސާނީ ހައްގުތަކާއި ގަތުލު އާންމެވެ. މިއިން ކަމަކާ ގުޅިގެން ނޫސްތަކަށް ހަބަރު ސުރުހީއެއް ދެއްވުން ފިޔަވައި އެކަމަނާއަށް ދެން އޮންނަ ކަމަކީ ބަޔާނެއް ނެރުއްވުމެވެ.\nމިއަންމާގެ ހަބަރުތައް ރޮއިޓާސްއިން ކިޔައި ދޭއިރު، މިއަދަކީ އަނިޔާވެރިކަން އެންމެ ބޮޑު ދުވަހެވެ. ސިފައިންނާ ފުލުހުން އާންމުންނާ ދެކޮޅަށް ހިނގާ ޖަރީމާތަކުގައި 141 މީހުން މަރާލާއިފި އެވެ. އޭގެ ތެރޭގައި ކުޑަކުދިން ވެސް ހިމެނެ އެވެ. ސިފައިން ބަޑިޖަހުމުގެ ސަބަބުން މަރުވި މީހުންގެ ތެރޭގައި މުޒާހަރާއާ ގުޅުމެއް ނެތް މީހުން ވެސް ހިމެނެ އެވެ. ފިލަން ދުވަނިކޮށް ބޮލަށް ބަޑިޖެހި މަންޒަރު ކެމެރާތަކާށް އަރާފައި އެބަ ހުއްޓެވެ.\nއިނގިރޭސިވިލާތާއި ޔޫރަޕް އަދި އެމެރިކާއިން ވެސް މިއަންމާގެ އަސްކަރީ ޖެނެރަލުންނާ ދެކޮޅަށް ދަތިކރުމުގެ ފިޔަވަޅުއަޅައިފި އެވެ. މި ގައުމުތަކުން ބުނާ ގޮތުން އަން ސަން ސޫކީގެ މަދަނި ސަރުކާރު ވައްޓާލުމުގައި އިސްކޮށް ހަރަކާތްތެރިވި އެކަކަށް ވެސް އެއިން ގައުމަކަށް ނޭރޭނެ އެވެ. މިހެން ބުނުމުން ހީވަނީ އަސްކަރިއްޔާއިން މިއަންމާގެ ވެރިކަން ވައްޓާލީ ޔޫރަޕްގައި ޗުއްޓީ ހޭދަކުރަން ދާ ހިތުންހެންނެވެ.\nމިއަންމާގައި މިހާރު ހިނގާ ކަންތައްތަކާ ހެދި ކަންބޮޑުވަނީ އދ.އިން އެކަންޏެއް ނޫނެވެ. ރޮހިންޖާ މުސްލިމުންނަށް ކުރާ އަނިޔާއަކީ ދެންތިބި މުސްލިމުންނަށް ވެސް ބޮޑު ހިތާމައެކެވެ. ވިގޫރު މުސްލިމުންގެ ވާހަކަވެސް އެބަ އޮތެވެ. މިއިން ކޮންމެ ކަމަކާ ގުޅީގެން ވެސް އދ.ގެ ނަން ގެންނަން ޖެހެނީ ދުނިޔޭގެ ބަލަދުވެރިޔާ ކަމަށް ބުނާތީ އެވެ.\nޔޫއެން އެމެރިކާ އިނގިރޭސިވިލާތް + އީޔޫ މިއަންމާ


Fridge Gai Abadhuves Ice Cube Hunan Jeheny Mihenve\nފްރިޖްގައި އަބަދުވެސް އައިސް ކިޔުބު ހުންނަން ޖެހެނީ މިހެންވެ\n21 ޖެނުއަރީ 2022 - 22:59:38\nއައިސް ކިޔުބު ހާއްސަ ވެގެންވަނީ ބުއިންތައް ފިނިކޮށްލުމަށެވެ. ނަމަވެސް އައިސް ކިޔުބުން ބުއިންތައް ފިނިކޮށްލުމުގެ އިތުރުން އެތަކެއް މަންފާތަކެއް ލިބިގެންދާކަން އެނގޭ ހެއްޔެވެ؟\nއަބަދުވެސް އައިސް ކިޔުބު އައިސްއަލަމާރީގައި ބަހައްޓަން ހަނދާން ކުރަންވީ މިފަދަ ހާލަތްތަކުގައި އޭގެ ބޭނުން ރަނގަޅު ގޮތުގައި ހިފުމަށެވެ.\nކައިފައި ބާކީވާ ބަތް\nކައި ނިމުމަށްފަހު ބާކީވާ ބަތް ހޫނު ކުރުމުން ބަތް ހިކި ތަތްލަވާ ގޮތްވެއެވެ. މިކަން ހައްލު ކުރުމަށް ބޭނުންވަނީ ހަމަ އެންމެ އައިސް ކިޔުބެކެވެ. މައިކްރޯވޭވް އަށް ލައި ބަތް ހޫނުކުރުމުގެ ކުރިން އައިސް ކިޔުބެއް އޭގެ ތެރެއަށް ލާށެވެ. އާވި އަރުވައިދޭ އެއްޗެއްގެ ގޮތުގައި އައިސް ކިޔުބު މަސައްކަތް ކުރާއިރު މީގެ ސަބަބުން ތެތްކަން މަތީގައި ބަތްތައް ހުރުމަށް އެހީވެދެއެވެ.\nހޯމް މޭޑް ޑްރެސިން ސެލެޑް\nއެއްވެސް ވަރަކަށް ތެޔޮ އެކުލެވޭ ސެލެޑެއް ތައްޔާރު ކުރިންތަ؟\nތައްޔާރު ކޮށްފައިވާނަމަ ސެލެޑް މާ ދިޔާވުމާއި ޔަޤީނުންވެސް ވާނީ ކުރިމަތިލާފައެވެ. މިއީ ހައްލު ކުރަން ނުހަނު ފަސޭހަ ކަމެކެވެ. ހަމައެކަނި ކުރަންޖެހޭ ކަމަކީ އައިސް ކިޔުބެއް އެއްކޮށްލުމެވެ. އައިސް ކިޔުބުގެ ސަބަބުން ސެލެޑް ގަނޑު އޮލަވެގެންދެއެވެ. މިހެންވުމަށް މެދުވެރިވަނީ އައިސް ކިޔުބުގެ ފިނީގެ ސަބަބުން ތެޔޮ ހަރުވެގެންދާތީއެވެ.\nކާޕެޓުގައި ޖެހިފައި ހުންނަ ލައްތައް\nކާޕެޓަކީ ބަލާލަން ވަރަށް ރީތި އެއްޗެކެވެ. ނަމަވެސް އެކި ފަރުނީޗަރުތަކުން ކާޕެޓުގައި ލައް ޖެހިގެން ދިޔުމަކީ ކާޕެޓް ބަލާލަން ހަޑިވެގެންދާ ސަބަބެކެވެ. މިހެން ޖެހިފައިވާ ލައްތައް ފިލުވާލުމަށްޓަކައި އައިސް ކިޔުބެއް ލައް ޖެހިފައިވާ ތަނުގައި ހާކާލާށެވެ. އަދި އައިސް ކިޔުބު ދިޔާވުމުން ކާޕެޓް އުނގުޅާލުމަށްފަހު، ބަލާލާއިރު ކާޕެޓްގައިޖެހިފައިވާ ލައްތަކުގެ ކުލަ ފަޑުވެގެންދާ ކަން ފާހަގަކުރެވިގެންދާނެއެވެ.\nދަރިފުޅުގެ އަތުން ޗުއިންގަމް ހެދުމުގައި ހަރުލާ، ނުވަތަ އަމިއްލައަށް ކާން އިންނަ ޗުއިންގަމް ހެދުމުގައި ހަރުލި ފަހަރަކާއި ދިމާވިހެއްޔެވެ؟ޗުއިންގަމް ހަރުލާފައިވާ ހެދުންތައް ވަގުތުން އުކާލުމުގެ ބަދަލުގައި އައިސް ކިޔުބެއް ބޭނުންކޮށްލުމުން އެ ހެދުންތައް އަލުން ބޭނުން ކޮށްލެވޭނެއެވެ. ޗުއިންގަމް ޖެހިފައިވާ ތަނުގެ މަތީގައި އައިސް ކިޔުބެއް ބާއްވާށެވެ. އައިސް ކިޔުބުގެ ސަބަބުން ފިނިހޫނުމިން ދަށްވެ، ޗުއިންގަމް ހަރުވެގެންދާނެއެވެ. މީގެ ސަބަބުން ކުޑަ އިރުކޮޅެއްގެ ތެރޭގައި ޗުއިންގަމް ނެއްޓިގެންދާނެއެވެ.\nއަތާއި ފައިގެ ހަންގަނޑު ތެރެއަށް ވަންނަ ކުދިކުދި އެއްޗެހި\nއަތާއި ފައިގެ ހަންގަނޑު ތެރެއަށް ފުޅިތޮށި ފަދަ ކުދިކުދި އެއްޗެހި ވަނުމަކީ ވަރަށް އުނދަގޫވާ ކަމެކެވެ. މިފަދަ ވަގުތުތަކުގައި އައިސް ކިޔުބެއް ބޭނުންކޮށްލުމުން އެތަނެއް އައްސިވެ ވަދެފައިވާ އެއްޗެއް ނަގާއިރު ތަދު އިހުސާސްވާލެއް ކުޑަވާނެއެވެ.


Anas ge maru: Dhuvasthakakah fahu angaara dhuvahu adu ehumeh baahvanee\nއަނަސްގެ މަރުގެ މައްސަލަ\nއަނަސް މަރުގެ ޝަރީއަތުގެ އަޑުހުން ތާވަލުކޮށްފައިވަނީ އަންގާރަ ދުވަހުގެ މެންދުރުފަހު 13:00 އަށް\nމި މައްސަލައިގައި ދައުލަތުން ހަތް މީހެއްގެ މައްޗަށް ދައުވާކޮށްފައިވާއިރު، ދައުވާ ލިބޭ ހަތް މީހުންވެސް ދައުވާއަށް އިންކާރުކުރޭ\nކ. މާލެ |3އޯގަސްޓް 2020 | ހޯމަ 12:39 | 2,542\nވަޅިން ޙަމަލާދީ މަރާލާވިފައިވާ ރ. މީދޫ ފެންފިޔާޒުގޭ މުޙައްމަދު އަނަސް: ހަތް މީހެއްގެ މައްޗަށް ދައުވާ ކޮށްފައިވޭ - ފޭސްބުކް\nރ. މީދޫ ފެންފިޔާޒުގޭ މުޙައްމަދު އަނަސްގެ މަރުގެ މައްސަލައިގެ ޝަރީއަތުގެ އަޑުއެހުމެއް އަންގާރަ ދުވަހު ބޭއްވުމަށް ކްރިމިނަލް ކޯޓުގައި ތާވަލުކޮށްފިއެވެ.\nއަނަސްގެ މަރުގެ މައްސަލާގައި އަންގާރަ ދުވަހު ކްރިމިނަލް ކޯޓުން ބޭއްވުމަށް ތާވަލުކޮށްފައިވާ އަޑުއެހުން ބާއްވަން ތާވަލް ކޮށްފައިވަނީ މެންދުރުފަހު 13:00 އަށެވެ.\nއެންމެފަހުން، އަނަސްގެ މަރުގެ މައްސަލައިގެ އަޑުއެހުމެއް ތާވަލުކޮށްފައިވަނީ މިދިޔަ މާޗު މަހުގެ ދެވަނަ ދުވަހުއެވެ. އެދުވަހު ސިއްރު ނޫން ހެކިވެރިންގެ ހެކިބަސް ނެގުމަށް ތާވަލުކުރި އަޑުއެހުން ވަނީ ކެންސަލް ކޮށްފައެވެ.\nމި މައްސަލައިގައި އަނަސްއަށް ހަމަލާދިނުމުގައި އަމަލީގޮތުން ބައިވެރިވިކަމުގެ ދައުވާ ލިބޭ ތިން މީހުންނަކީ ޅ. ކުރެންދޫ އަސުރުމާގޭ، އަޙްމަދު ޒަޔާނާއި، މ. ދިމިޝްގު، އުސްމާން ޝަރީފް އަދި މ. ލޮނުމިދިލިގޭ، އަފްރާހު އަބްދުއްރައްޒާޤެވެ.\nއޭގެ އިތުރުން، ތޫނު އެއްޗެއް ބޭނުންކޮށްގެން ގަސްތުގައި މީހަކު މެރުމުގައި ބައިވެރިވުމުގެ ދައުވާ އުފުލާފައިވަނީ ހަތަރު މީހެއްގެ މައްޗަށެވެ. އެއީ ލ. ގަން ތުނޑީ ނަންނާރިގޭ، ޖުނައިހު ޢަބްދުﷲ އާއި، ސ. ފޭދޫ ވެސްޓަންވިލާ، ހަސަން މަހްފޫޒާއި، ތ. ކިނބިދޫ ގުލްފާމުގޭ، މުޙައްމަދު ޝާޒާއި، ދަފްތަރު ނަންބަރު 1746، ސިމާހް މޫސާއެވެ.\nމި މައްސަލައިގައި، މިދިޔަ ފެބްރުއަރީ މަހުގެ 12 ވަނަ ދުވަހު އަޑުއެހުމެއް ބާއްވާފައިވެއެވެ.\nމި މައްސަލައިގައި ދައުވާ ލިބޭ މީހުންގެ މައްޗަށް ކުށް ސާބިތުކުރަން ދައުލަތުގެ ފަރާތުން ގިނަ ހެކިތަކެއް ހުށަހަޅާފައިވާއިރު، ދައުވާ ލިބޭ ފަރާތްތަކުންވެސް ވަނީ ދިފާއީ ހެކި ހުށައަޅާފައެވެ. އެގޮތުން ދިފާއީ ގިނަ ހެކިތަކަކީ ދައުވާ ލިބޭ ފަރާތް ހާދިސާ ހިނގި ވަގުތު އެތަނުގައި ނެތްކަން ސާބިތު ކުރުމުގެ ގޮތުން ހުށައަޅާފައިވާ ހެކިތަކެކެވެ.\nއަނަސްގެ މަރާއި ގުޅިގެން އާންމުވެފައިވާ ވީޑިއޯއިން ފެންނަ ގޮތުގައި ގްރޫޕަކުން ތޫނު ހަތިޔާރާއެކު ލިޓަސް ސާވިސް ސެންޓަރު ތެރެއަށް ވަދެ ތޫނު އެއްޗަކުން އަނަސްގެ ހަށިގަނޑުގެ އެކި ތަންތަނަށް ހަމަލާދީފައިވެއެވެ. ލިޓަސް ސާވިސް ސެންޓަރަށް އަނަސް ދުވެފައިގޮސް ވަދެފައިވަނީ އެމީހުން އޭނާގެ ފަހަތުން ދުވެފައި ދިއުމުން ކަން ވީޑިއޯއިން ފެނެއެވެ. އަދި އަނަސްއަށް ހަމަލާދިން އެންމެންވެސް ތިބީ މާސްކް އަޅައިގެންނެވެ.\nމި މައްސަލައިގައި ދައުލަތުން ހަތް މީހެއްގެ މައްޗަށް ދައުވާކޮށްފައިވާއިރު، ދައުވާ ލިބޭ ހަތް މީހުންވެސް ދައުވާއަށް އިންކާރުކުރެއެވެ.


Filmee Thari Hajja Ah Manma Fenunee Umurun7Aharuga! - Vaguthu\nފިލްމީ ތަރި ހައްޖަ\nދިވެހި ފިލްމުތަކުން ބެލުންތެރިންގެ ލޯބި ހޯދާފައިވާ މަރިޔަމް އައްޒަ (އައްޒަ) ހޯސްޓް ކޮށްދޭ، އަޒޯނާ ޓޯކް ޝޯ އިން ހަދީޖާ އިބްރާހިމް (ކުޑަ ހައްޖަ) އެތައް ދުވަހަކަށް ފަހު ފެނިގެން ދިޔައިރު، މި ޝޯގައި ހައްޖަ ވަނީ ކުޑައިރުގެ ބައެއް ވާހަކަތައް ހިއްސާ ކޮށްފައެވެ.\nއަޒޯނާ ޓޯކް ޝޯގައި ވާހަކަ ދައްކަމުން ހައްޖަ ވަނީ ކުޑައިރުގެ ދިރިއުޅުން ކުރު ގޮތަކަށް ކިޔައިދީފައެވެ. އޭނާ ބުނީ ކުޑައިރުން ފެށިގެން އުޅެމުން އައީ މާމަ އާއި ކާފަ ކައިރީގައި ކަމަށެވެ. އަދި އޭރު މަންމަ އާއި ބައްޕަ ނުފެންނަ ކަމަށް ބުންޏެވެ. މައިންބަފައިންނާ ގުޅުން ކެނޑުނީ ކީއްވެ ކަމެއް ހައްޖަ މި ޝޯގައި ކިޔައިދީފައެއް ނުވެއެވެ.\nމަންމަ ފެނުން ހުރީ ހައްޖަގެ އުމުރުން ހަތް އަހަރުވެފައެވެ. އެ ދުވަހު މަންމަ ފެނުނު ވަގުތު ހިނގައި ދިޔަ ކަންކަން އިއްޔެ ހިނގި ކަމެކޭ އެއްގޮތަށް ހަނދާން ހުންނަ ކަމަށް ބުނަމުން ހައްޖަ ވަނީ އެ ސަފްހާއަށް އަލިއަޅުވާލައި ބެލުންތެރިންނާ އެވާހަކަ ހިއްސާ ކޮށްފައެވެ.\n"މާމަ ބުނެގެން ކޮންމެސް ކަމެއް ކުރަން ހުއްޓަ ބޮޑުބޭބެ ވަރަށް ރީތި އަންހެނެއް ދައްކާފަ އެހި ކާކުހޭ އެ އަންނަނީ. ދެން ވަރަށް ދޮން، ރީތި، އިސްތަށިގަނޑު ވެސް ކުރު ކުރުކޮށް ކޮށާލައިފައި، އެ ވަރަށް ފެޝަން. ދެން ބުނެފިން ނޭނގެއޭ، ކާކުހޭ އެއީ. ބުނީމަ ބުނެފި އެއީ ހައްޖަ މަންމައޭ" ހައްޖަގެ ހަނދާނުގައި މަންމަ ފެނުނު ފުރަތަމަ ދުވަހުގެ ގޮތުގައި ރައްކާ ކުރެވިފައިވާ ދުވަހު ކަންތައް ވެގެން ދިޔަގޮތް ކިޔައިދެމުން ބުނެފައިވެއެވެ.\nހައްޖަ ބުނީ ޒަވާޖީ ހަޔާތެއް ފަށައިގެން މަންމަ ދިރިއުޅެމުން އައީ މާލޭގައި ކަމަށެވެ. ދުރުގައި އުޅުނު ކަމުގައި ވިޔަސް އަބަދުވެސް މަންމަ އާއި ގުޅުން އޮންނަ ކަމަށް ހައްޖަ ބުނެފައިވެއެވެ.\nއަޒޯނާ ޓޯކް ޝޯގެ ތެރެއިން\nއޭރު ބައްޕަ ވެސް ފެނިފައިނުވާކަން ހައްޖަ ފާހަގަކުރިއެވެ. ބައްޕަ ހުންނަ ގޮތެއް ވެސް އޭރު ނޭނގޭ ކަމަށް ބުންޏެވެ. އެންމެ ފުރަތަމަ ހައްޖައަށް ބައްޕަ ފެނުނީ ދެބެންގެ ދެދަރި ކުދިން ތަކަކާއެކު މަގުމަތީގައި ކުޅިވަރެއް ކުޅެން އުޅެނިކޮށެވެ. ބައްޕަކަން އެނގުނީ ފަސް ދީފައި ދިޔަ ފަހުން ކަމަށް ބުނެއެވެ.\n"ބައްޕަގެ މޫނަށް ބަލައެއްވެސް ނުލަން. އިސް ޖަހައިގެން ހުންނަނީ. ފާޑެއްގެ އެހެން ކަހަލަ ގޮތެއް ވަނީ. ފިނިވެފަ، ނުކެރޭ ދެން ބަލާލާކަށް ވެސް. ދެން ވެދާނެ ކުޑައިރު ދުުރުގަ ނުފެނި ހުރީމަ މޫނު ހަމަކުރަން ބޭނުން ނުވަނީ ކަމަށްވެސް" ހައްޖަ ކިޔައި ދިނެވެ.\nއެ ދުވަހަށް ފަހު ދެން ހައްޖައަށް ބައްޕަ ފެނުނީ އުމުރުން 23 އަހަރު ވެފައި ހުއްޓައި ހުވަދު އަތޮޅަށް ކުރި ދަތުރެއްގައެވެ. އެ ދަތުުރުގައި ކާން ދިޔަ ގެޔަކުން ބައްޕަ ފެނުުމުން ފާހަގަކުރަން ނޭނގުން ކަމަށާއި، މީހަކު އެއީ ހައްޖަ ބައްޕަކަން ބުނެދިނުމުން ފާހާނާއަކަށް ދާންވެއްޖެ ކަމަށް ބުނެ ފިލި ކަމަށް އޭނާ ކިޔައި ދިނެވެ.\nމީގެ ކުރިން ގުޅުން ނެތް ކަމުގައި ވިޔަސް، މިހާރު ބައްޕަ އާއި ހައްޖަގެ ގުޅުން ވަރުގަދަ ވެފައިވާކަމަށް އޭނާ ބުންޏެވެ. އެ ބަދަލު އައިސްފައިވަނީ ހައްޖައަށް ދެވަނަ ކުއްޖާ ލިބުން ފަހުން ގދ. ނަދޫއަށް ގޮސް އެރަށުގައި އުޅެނިކޮށެވެ.\nޖުލައި 10, 2021 10:34